एक साल में बाइबल - ইণ্ডিয়ান ৰিভাইচ ভাৰচন - अप्रैल 16\nएक साल में बाइबल\n1. তেতিয়া লেবীয়াসকলৰ পিতৃবংশৰ মুখিয়াল লোকসকলে ইলিয়াজৰ পুৰোহিত, নুনৰ পুত্ৰ যিহোচূৱা আৰু ইস্ৰায়েলৰ সন্তান সকলৰ ফৈদৰ পিতৃ-বংশৰ পৰিয়াল সমূহৰ লোকসকলৰ ওচৰলৈ আহিল৷\n2. আৰু কনান দেশত থকা চীলোত তেওঁলোকক ক’লে, “আমি থাকিবৰ অৰ্থে নগৰ আৰু পশুবোৰ চৰাবৰ বাবে তাৰ চৰণীয়া ঠাই দিয়াৰ আজ্ঞা যিহোৱাই মোচিৰ দ্বাৰাই তোমালোকক দিছিল।”\n3. তাতে যিহোৱাৰ আজ্ঞা অনুসাৰে ইস্ৰায়েলৰ সন্তান সকলে নিজ নিজ উত্তৰাধিকাৰৰ পৰা লেবীয়াসকলক এই নগৰ আৰু চৰণীয়া ঠাই সমূহ দিলে।\n4. চিঠি খেলাওঁতে কহাতীয়া বংশৰ নাম উঠিলত: লেবীয়াসকলৰ মাজৰ হাৰোণ পুৰোহিতৰ সন্তান সকলে চিঠিখেলৰ দ্বাৰাই যিহূদা ফৈদৰ, চিমিয়োন ফৈদৰ আৰু বিন্যামীন ফৈদৰ পৰা তেৰ খন নগৰ পালে।\n5. আৰু কহাতৰ অৱশিষ্ট বংশই চিঠি খেলৰ দ্বাৰাই ইফ্ৰয়িম ফৈদ সমূহৰ পৰা, আচেৰ ফৈদৰ আৰু নপ্তালী ফৈদৰ পৰা আৰু বাচানত থকা মনচিৰ আধা ফৈদৰ পৰা দহখন নগৰ পালে।\n6. আৰু বংশানুক্ৰমে গেৰ্চোনৰ সন্তান সকলে চিঠি খেলৰ দ্বাৰাই ইচাখৰ ফৈদৰ আৰু নপ্তালী ফৈদৰ পৰা আৰু বাচানত থকা মনচিৰ আধা ফৈদৰ পৰা তেৰ খন নগৰ পালে।\n7. আৰু বংশানুক্ৰমে মৰাৰীৰ সন্তান সকলে নিজ নিজ ফৈদ অনুসাৰে ৰূবেণ ফৈদৰ, গাদ ফৈদৰ আৰু জবূলূন ফৈদৰ পৰা বাৰখন নগৰ পালে।\n8. এইদৰে মোচিৰ দ্বাৰাই যিহোৱাই দিয়া আজ্ঞা অনুসাৰে ইস্ৰায়েলৰ সন্তান সকলে চিঠি খেলৰ দ্বাৰাই লেবীয়া লোকসকলক সেইবোৰ নগৰ আৰু লগত চৰণীয়া ঠাইবোৰ দিলে।\n9. পাছত তেওঁলোকে যিহূদাৰ সন্তান সকলৰ ফৈদৰ পৰা আৰু চিমিয়োনৰ সন্তান সকলৰ ফৈদৰ পৰা পোৱা নগৰবোৰৰ নামে সৈতে উল্লেখ কৰাৰ দৰে নগৰ দিলে৷\n10. এই নগৰ লেবীৰ সন্তান কহাতীয়া বংশৰ মাজত থকা হাৰোণৰ বংশধৰ সকলৰ হ’ল, কিয়নো তেওঁলোকৰ নাম প্ৰথমেই উঠিল।\n11. ইস্ৰায়েলৰ সন্তান সকলে তেওঁলোকক যিহূদাৰ পৰ্ব্বতীয়া অঞ্চলত থকা চাৰিওফালৰ চৰণীয়া ঠায়েৰে সৈতে কিৰিয়ৎ-অর্ব্ব অৰ্থাৎ হিব্ৰোণ দিলে; সেই অৰ্ব্ব অনাকৰ পিতৃ আছিল।\n12. কিন্তু সেই নগৰৰ পথাৰসমূহ আৰু তাৰ গাওঁবোৰ তেওঁলোকে আধিপত্যৰ অৰ্থে যিফুন্নিৰ পুত্ৰ কালেবক দিলে।\n13. তেওঁলোকে হাৰোণ পুৰোহিতৰ সন্তান সকলক চৰণীয়া ঠায়েৰে সৈতে নৰ-বধীৰ আশ্ৰয় নগৰ হিব্ৰোণ আৰু চৰণীয়া ঠায়েৰে সৈতে লিব্‌না,\n14. চৰণীয়া ঠায়েৰে সৈতে যত্তীৰ, চৰণীয়া ঠায়েৰে সৈতে ইষ্টমোৱা,\n15. চৰণীয়া ঠায়েৰে সৈতে হোলোন, চৰণীয়া ঠায়েৰে সৈতে দবীৰ,\n16. চৰণীয়া ঠায়েৰে সৈতে ঐন, চৰণীয়া ঠায়েৰে সৈতে যুত্তা আৰু চৰণীয়া ঠায়েৰে সৈতে বৈৎচেমচ, সেই দুই ফৈদৰ পৰা এই ন খন নগৰ পালে।\n17. আৰু বিন্যামীন ফৈদৰ পৰা চৰণীয়া ঠায়েৰে সৈতে গিবিয়োন, চৰণীয়া ঠায়েৰে সৈতে গেবা,\n18. চৰণীয়া ঠায়েৰে সৈতে অনাথোৎ আৰু চৰণীয়া ঠায়েৰে সৈতে অলমোন এই চাৰিখন নগৰ দিলে।\n19. নিজ নিজ চৰণীয়া ঠায়েৰে সৈতে সৰ্ব্বমুঠ তেৰখন নগৰ হাৰোণৰ বংশৰ পুৰোহিতসকলে পালে।\n20. আৰু কহাতৰ অৱশিষ্ট পৰিয়াল অৰ্থাৎ কহাতৰ পৰিয়াল সমূহ লেবীয়া, ইফ্ৰয়িম ফৈদৰ পৰা চিঠি খেলৰ দ্বাৰাই নিজ আধিপত্য নগৰ পালে।\n21. ইস্ৰায়েলৰ সন্তান সকলে চৰণীয়া ঠায়েৰে সৈতে নৰ-বধী অৰ্থাৎ যিকোনো লোকে অনিচ্ছাকৃত ভাৱে বধ কৰা লোকসকলৰ আশ্ৰয় লোৱা নগৰ ইফ্ৰয়িম পৰ্ব্বতীয়া অঞ্চলত থকা চিখিম, চৰণীয়া ঠায়েৰে সৈতে গেজৰ আৰু ইয়াৰ চৰণীয়া ঠায়েৰে সৈতে\n22. কিব্‌চয়িম আৰু চৰণীয়া ঠায়েৰে সৈতে বৈৎ-হোৰোণ, এই চাৰিখন নগৰ দিলে।\n23. আৰু দান ফৈদৰ পৰা চৰণীয়া ঠায়েৰে সৈতে ইল্টকি, চৰণীয়া ঠায়েৰে সৈতে গিব্বথোন,\n24. চৰণীয়া ঠায়েৰে সৈতে অয়ালোন, চৰণীয়া ঠায়েৰে সৈতে গৎ-ৰিম্মোণ, এই চাৰিখন নগৰ দিলে।\n25. আৰু মনচিৰ আধা ফৈদৰ পৰা কহাতৰ বংশলৈ, চৰণীয়া ঠায়েৰে সৈতে তানক আৰু চৰণীয়া ঠায়েৰে সৈতে গৎ-ৰিম্মোণ এই দুখন নগৰ তেওঁলোকক দিলে।\n26. কহাতৰ অৱশিষ্ট বংশধৰসকলে নিজ নিজ চৰণীয়া ঠায়েৰে সৈতে সৰ্ব্বমুঠ দহখন নগৰ পালে।\n27. অন্য লেবীয়াসকলৰ বংশধৰবোৰৰ মাজৰ গেৰ্চোনৰ সন্তান সকলক মনচিৰ আধা ফৈদৰ পৰা, চৰণীয়া ঠায়েৰে সৈতে নৰ-বধীৰ আশ্ৰয় নগৰ বাচানত থকা গোলন আৰু চৰণীয়া ঠায়েৰে সৈতে বেষ্টৰা এই দুখন নগৰ দিলে।\n28. গেৰ্চোনৰ বংশধৰ সকললৈ ইচাখৰ ফৈদৰ পৰা চৰণীয়া ঠায়েৰে সৈতে কিচিয়োন লগতে চৰণীয়া ঠায়েৰে সৈতে দাবৰৎ,\n29. চৰণীয়া ঠায়েৰে সৈতে যমুৎ আৰু চৰণীয়া ঠায়েৰে সৈতে অয়ীন-গন্নীম, এই চাৰিখন নগৰ দিলে।\n30. আৰু আচেৰ ফৈদৰ পৰা চৰণীয়া ঠায়েৰে সৈতে মিচাল, চৰণীয়া ঠায়েৰে সৈতে অব্দোন,\n31. চৰণীয়া ঠায়েৰে সৈতে হিল্কৎ আৰু চৰণীয়া ঠায়েৰে সৈতে ৰহোব, এই চাৰিখন নগৰ দিলে।\n32. আৰু নপ্তালী ফৈদৰ পৰা চৰণীয়া ঠায়েৰে সৈতে নৰ-বধীৰ আশ্ৰয় লোৱা নগৰ গালীলত থকা কেদচ, চৰণীয়া ঠায়েৰে সৈতে হম্মোৎ-দোৰ আৰু চৰণীয়া ঠায়েৰে সৈতে কতন, এই তিনিখন নগৰ দিলে।\n33. নিজ নিজ বংশানুসাৰে গেৰ্চোনীয়াসকলে নিজ নিজ চৰণীয়া ঠায়েৰে সৈতে সৰ্ব্বমুঠ তেৰখন নগৰ পালে।\n34. পাছত তেওঁলোকে মৰাৰীৰ ফৈদবোৰক অৰ্থাৎ অৱশিষ্ট লেবীয়ালৈ জবূলূন জন-গোষ্ঠীৰ পৰা চৰণীয়া ঠায়েৰে সৈতে যক্‌নীয়াম, চৰণীয়া ঠায়েৰে সৈতে কৰ্তা,\n35. চৰণীয়া ঠায়েৰে সৈতে দিম্না আৰু চৰণীয়া ঠায়েৰে সৈতে নহলাল, এই চাৰিখন নগৰ দিলে।\n36. ৰূবেণ ফৈদৰ পৰা মৰাৰীৰ বংশবোৰলৈ চৰণীয়া ঠায়েৰে সৈতে বেচৰ, চৰণীয়া ঠায়েৰে সৈতে যহচ,\n37. চৰণীয়া ঠায়েৰে সৈতে কদেমোৎ আৰু চৰণীয়া ঠায়েৰে সৈতে মেফাৎ, এই চাৰিখন নগৰ দিলে।\n38. আৰু গাদ ফৈদৰ পৰা চৰণীয়া ঠায়েৰে সৈতে অনিচ্ছাকৃত ভাৱে নৰ-বধ কৰা লোকৰ আশ্ৰয় নগৰ গিলিয়দত থকা ৰমোৎ, চৰণীয়া ঠায়েৰে সৈতে মহনয়িম তেওঁলোকক দিয়া হ’ল৷\n39. মৰাৰীৰ বংশবোৰলৈ চৰণীয়া ঠায়েৰে সৈতে হিচবোন আৰু চৰণীয়া ঠায়ৰে সৈতে যাজেৰ, মুঠতে এই চাৰিখন নগৰ দিলে।\n40. লেবীয়াসকলৰ অৱশিষ্ট ফৈদ অৰ্থাৎ মৰাৰীৰ নিজ নিজ বংশ অনুসাৰে এইবোৰ নগৰ হ’ল; তেওঁলোকে চিঠি খেলৰ দ্বাৰাই বাৰ খন নগৰ পালে।\n41. ইস্ৰায়েলৰ সন্তান সকলৰ আধিপত্যৰ মাজত থকা লেবীয়াসকলৰ আটাই নগৰ চৰণীয়া ঠায়েৰে সৈতে সৰ্ব্বমুঠ আঠচল্লিশ খন নগৰ আছিল।\n42. সেইবোৰৰ প্ৰত্যেক নগৰৰ চাৰিওকাষে চৰণীয়া ঠাই আছিল৷ সকলো নগৰ সেই দৰেই আছিল।\n43. এইদৰে যিহোৱাই ইস্ৰায়েল লোকৰ পুৰ্বপুৰুষসকলৰ আগত যি দেশ দিম বুলি শপত খাইছিল, সেই দেশ তেওঁ তেওঁলোকক দিলে৷ তেওঁলোকে তাক অধিকাৰ কৰি তাৰ মাজত নিবাস কৰিলে।\n44. তেতিয়া যিহোৱাই তেওঁলোকৰ পুৰ্বপুৰুষসকলৰ আগত শপত খোৱাৰ দৰে চাৰিওফালে তেওঁলোকক জিৰণী দিলে৷ তেওঁলোকৰ শত্ৰুসকলৰ মাজৰ কোনেও তেওঁলোকৰ আগত থিয় হ’ব নোৱাৰিলে৷ যিহোৱাই তেওঁলোকৰ সকলো শত্ৰুক তেওঁলোকৰ হাতত দিলে।\n45. যিহোৱাই ইস্ৰায়েল বংশলৈ যি যি মঙ্গলৰ বাক্য কৈছিল, তাৰ মাজৰ এটি বাক্যও নিষ্ফল নহ’ল৷ সকলো সিদ্ধ হ’ল।\n1. সেই কালত যিহোচূৱাই ৰূবেণীয়া ও গাদীয়াসকলক আৰু মনচিৰ আধা ফৈদক মতাই আনিলে, আৰু\n2. তেওঁ তেওঁলোকক ক’লে, “যিহোৱাৰ দাস মোচিয়ে তোমালোকক যি যি আজ্ঞা দিছিল, সেই আজ্ঞা তোমালোকে পালন কৰি আহিছা আৰু ময়ো তোমালোকক যি যি আজ্ঞা কৰিলোঁ, মোৰ সেই সকলো বাক্যলৈ কাণ দিলা।\n3. সেই সকলো দিনৰ কোনো দিনেই বা আজিলৈকে তোমালোকে নিজ ভাইসকলক ত্যাগ নকৰিলা, আনকি নিজ ঈশ্বৰ যিহোৱাৰ আজ্ঞা সজাগতাৰে পালন কৰি আহিছাহঁক।\n4. এতিয়া তোমালোকৰ ঈশ্বৰ যিহোৱাই তোমালোকৰ ভাইসকলক প্ৰতিজ্ঞা কৰাৰ দৰে, তেওঁলোকক জিৰণী দিলে৷ গতিকে, এতিয়া তোমালোকে ঘূৰি, নিজ নিজ তম্বুলৈ গৈ, যিহোৱাৰ দাস মোচিয়ে যৰ্দ্দনৰ সিপাৰে তোমালোকক দিয়া আধিপত্যৰ দেশলৈ যোৱা।\n5. কিন্তু যিহোৱাৰ দাস মোচিয়ে তোমালোকক আদেশ কৰা আজ্ঞা আৰু বিধানৰ দৰে কাৰ্য কৰিবলৈ, ঈশ্বৰ যিহোৱাক প্ৰেম কৰিবলৈ, তেওঁৰ সকলো পথত চলিবলৈ, তেওঁৰ আজ্ঞাবোৰ পালন কৰিবলৈ, তেওঁত আসক্ত হ’বলৈ আৰু সকলো মন ও সকলো প্ৰাণেৰে তেওঁৰ আৰাধনা কৰিবলৈ যত্নবান হ’বা।”\n6. এইদৰে যিহোচূৱাই তেওঁলোকক আশীৰ্ব্বাদ কৰি বিদায় দিয়াৰ পাছত, তেওঁলোক নিজ নিজ তম্বুলৈ গ’ল।\n7. মোচিয়ে মনচিৰ আধা ফৈদক বাচানত দিছিল; কিন্তু তাৰ আন আধা ফৈদক যিহোচূৱাই যৰ্দ্দনৰ পশ্চিম পাৰে নিজ ভাইসকলৰ লগত উত্তৰাধিকাৰ দিছিল আৰু নিজ নিজ তম্বুলৈ বিদায় দিয়া সময়ত, যিহোচূৱাই তেওঁলোকক আশীৰ্ব্বাদ দিলে,\n8. আৰু তেওঁলোকক ক’লে, “তোমালোকে বহু ধন, জাকে জাকে পশু আৰু সোণ আৰু ৰূপে সৈতে আৰু পিতল আৰু লো আৰু বহুত কাপোৰ আদি সম্পত্তি লগত লৈ, নিজ নিজ তম্বুলৈ উলটি যোৱা৷ শত্ৰুৰ পৰা লুট কৰি অনা বস্তুবোৰ নিজ ভাইসকলেৰে সৈতে ভাগ বাটি লোৱাগৈ।”\n9. তেতিয়া ৰূবেণ ও গাদৰ বংশধৰ আৰু মনচিৰ আধা ফৈদে কনান দেশৰ চীলোত থকা ইস্ৰায়েল লোকসকলৰ পৰা বিদায় লৈ নিজ ঠাইলৈ গ’ল৷ তেওঁলোক মোচিৰ দ্বাৰাই কোৱা যিহোৱাৰ আজ্ঞা অনুসাৰে পোৱা নিজৰ আধিপত্য লৈ গিলিয়দ দেশলৈ উভতি যাব ধৰিলে।\n10. পাছত তেওঁলোক কনান দেশত থকা যৰ্দ্দন নদীৰ অঞ্চল পাওঁতে ৰূবেণ ও গাদৰ সন্তান সকলে আৰু মনচিৰ আধা ফৈদে সেই ঠাইতে যৰ্দ্দনৰ দাঁতিত এটা যজ্ঞবেদী নিৰ্ম্মাণ কৰিলে; সেই বেদী দেখিবলৈ বৰ ডাঙৰ আৰু প্ৰসিদ্ধ আছিল।\n11. এতিয়া ইস্ৰায়েলৰ সন্তান সকলে এই বিষয়ে শুনি ক’লে যে, “চোৱা! ৰূবেণ ও গাদৰ সন্তান সকলে আৰু মনচিৰ আধা ফৈদে কনান দেশৰ সন্মুখত যৰ্দ্দনৰ অঞ্চলত ইস্ৰায়েলৰ লোকসকলে অধিকাৰ কৰা দাঁতিত এটা যজ্ঞবেদী নিৰ্ম্মাণ কৰিলে।”\n12. ইস্ৰায়েলৰ লোকসকলে সেই কথা শুনাৰ পাছত, ইস্ৰায়েলৰ লোকসকলৰ গোটেই সমাজে তেওঁলোকৰ বিৰুদ্ধে যুদ্ধযাত্ৰা কৰিবৰ বাবে চীলোত গোট খালে।\n13. পাছত ইস্ৰায়েলৰ লোকসকলে গিলিয়দ দেশলৈ ৰূবেণ ও গাদৰ সন্তান সকল আৰু মনচিৰ আধা ফৈদৰ ওচৰলৈ বাৰ্তাবাহকসকলক পঠিয়ালে৷ আনকি ইলিয়াজৰ পুৰোহিতৰ পুত্ৰ পীনহচকো পঠিয়ালে\n14. আৰু ইস্ৰায়েলৰ প্ৰত্যেক ফৈদৰ পিতৃ-বংশৰ পৰা এজন এজন অধ্যক্ষ এইদৰে দহ জন অধ্যক্ষ তেওঁৰ লগত পঠাই দিলে আৰু তেওঁলোক প্ৰতিজন ইস্ৰায়েলৰ লোকসকলৰ মাজত, নিজ নিজ পিতৃ-বংশৰ মূল মানুহ আছিল।\n15. পাছত তেওঁলোকে গিলিয়দ দেশত ৰূবেণ ও গাদৰ লোকসকল আৰু মনচিৰ আধা ফৈদৰ ওচৰলৈ গ’ল আৰু তেওঁলোকক এই কথা ক’লে:\n16. “যিহোৱাৰ গোটেই সমাজে এই কথা কৈছে, ‘আজি যিহোৱাৰ অহিতে বিদ্ৰোহী হ’বৰ মনেৰে তোমালোকে তোমালোকৰ বাবে এটা যজ্ঞবেদী নিৰ্ম্মাণ কৰিলা, যিহোৱাৰ পাছত নচলিবলৈ আজি তেওঁক বিমুখ কৰিলা, তোমালোকে ইস্ৰায়েলৰ ঈশ্বৰৰ বিৰুদ্ধে যে সত্যলঙ্ঘন কৰিলা, ই কি কথা?\n17. চিন পিয়োৰ পৰ্বতত আমি কৰা অপৰাধ আমাৰ বাবে যথেষ্ট নহয় নে? আনকি এতিয়াও আমি নিজকে ইয়াৰ পৰা শুচি কৰিব পৰা নাই৷ সেই কাৰণে যিহোৱাৰ সমাজৰ ওপৰত অপৰাধৰ মহামাৰী আহিছে৷\n18. তোমালোকে যিহোৱাৰ পাছত চলিবলৈ আজি বিমুখ হ’ব খুজিছা? তোমালোকে আজি যদি তেওঁৰ বিৰুদ্ধে বিদ্ৰোহী হোৱা, তেওঁ কালিলৈ ইস্ৰায়েলৰ গোটেই সমাজলৈ ক্ৰোধ কৰিব।\n19. আৰু কওঁ, তোমালোকৰ আধিপত্যৰ দেশ যদি অশুচি হয়, তেন্তে যিহোৱাৰ নিয়ম-চন্দুক থকা, যিহোৱাই অধিকাৰ কৰা দেশলৈ পাৰহৈ আহি আমাৰ মাজত আধিপত্য গ্ৰহণ কৰা৷ কেৱল আমাৰ ঈশ্বৰ যিহোৱাৰ যজ্ঞবেদীৰ বাহিৰে আন যজ্ঞবেদী নিৰ্ম্মাণ কৰি যিহোৱাৰ আৰু আমাৰো বিদ্ৰোহী নহ’বাহঁক।\n20. জেৰহৰ পুতেক আখানে বৰ্জিত বস্তুৰ কথাত দোষ কৰাত, ইস্ৰায়েলৰ সকলো লোকৰ ওপৰলৈ জানো ঈশ্বৰৰ ক্ৰোধ অহা নাছিল? সেই মানুহ নিজৰ অতিশয় অনৈতিক অপৰাধত অকলে জানো বিনষ্ট হ’ল’।”\n21. তেতিয়া ৰূবেণ ও গাদৰ ফৈদ আৰু মনচিৰ আধা ফৈদে ইস্ৰায়েলৰ বংশৰ মুখিয়াল লোকসকলক এই উত্তৰ দিলে:\n22. “ঈশ্বৰসকলৰ ঈশ্বৰ যিহোৱাই! ঈশ্বৰসকলৰ ঈশ্বৰ যিহোৱায়েই জানে! আৰু ইস্ৰায়েলেও জানক; সঁচাকৈ আমি যদি বিদ্ৰোহীভাবে বা যিহোৱাৰ আগত সত্যলঙ্ঘন কৰিলোঁ, তেনেহলে আজি তুমি আমাক ৰক্ষা নকৰিবা৷\n23. আমি যদি যিহোৱাৰ পাছত চলিবলৈ বিমুখ হ’বৰ অৰ্থে বা হোম কি নৈবেদ্য উৎসৰ্গ কৰিবৰ অৰ্থে বা মঙ্গলাৰ্থক বলিদান কৰিবৰ বাবে যজ্ঞবেদী নিৰ্ম্মাণ কৰিলোঁ, তেন্তে যিহোৱাই নিজে তাৰ প্ৰতিশোধ লওঁক।\n24. সঁচাকৈ আমি এটা বিশেষ কথাৰ আশঙ্কাতহে ইয়াকে কৰিলোঁ অৰ্থাৎ আগলৈ তোমালোকৰ সন্তান সকলে আমাৰ সন্তান সকলক ক’ব, ইস্ৰায়েলৰ ঈশ্বৰ যিহোৱাৰে সৈতে তোমালোকৰ কি সম্পৰ্ক?\n25. কিয়নো তোমালোক আৰু আমাৰ মাজত যিহোৱাই যৰ্দ্দনক সীমা কৰি ৰাখিছে৷ হে ৰূবেণৰ সন্তান সকল, হে গাদৰ সন্তান সকল, যিহোৱাৰ বিষয়ে তোমালোকৰ কৰিবলৈ কোনো ভাগ নাই, গতিকে তোমালোকৰ সন্তান সকলে আমাৰ সন্তান সকলক যিহোৱাৰ অভয়ৰ পৰাহে এৰুৱাব।\n26. এই হেতুকে আমি কলোঁ, ‘আহাঁ আমি এটা বেদী নিৰ্ম্মাণ কৰিবলৈ ধৰোঁহঁক; সেই বেদী হোম বা আন বলিদানৰ অৰ্থে নহ’ব,\n27. কিন্তু আমাৰ হোম বলি, আন আন বলি আৰু মঙ্গলাৰ্থক বলিদানৰ দ্বাৰাই, যিহোৱাৰ সাক্ষাতে তেওঁৰ আৰাধনা কৰিবলৈ আমাৰ যে অধিকাৰ আছে, এয়ে তোমালোকৰ আৰু আমাৰ মাজত আৰু আমাৰ পাছত আহিবলগীয়া আমাৰ ভাবি বংশৰ মাজত ইয়াৰ সাক্ষী হ’ব; তাতে, ‘যিহোৱাত তোমালোকৰ কোনো ভাগ নাই’, এনে কথা ভবিষ্যতে তোমালোকৰ সন্তানসকলে আমাৰ সন্তানসকলক ক’ব নোৱাৰিব।\n28. এই হেতুকে আমি ক’লোঁ, ‘তেওঁলোকে যদি আমাক বা আমাৰ ভাবি-বংশক আগলৈ এনে কথা ক’ব, তেন্তে আমি এই উত্তৰ দিম, চোৱা! আমাৰ ওপৰ পিতৃসকলে নিৰ্ম্মাণ কৰা যিহোৱাৰ যজ্ঞবেদীৰ নমুনা; তেওঁলোকে হোম বা আন বলিদানৰ অৰ্থে নিৰ্ম্মাণ কৰা বেদী নহয়, কিন্তু সেয়ে তোমালোকৰ আৰু আমাৰ মাজত সাক্ষ্য মাত্ৰ।”\n29. আমি যে হোম বা নৈবেদ্য বা বলিদানৰ অৰ্থে আমাৰ ঈশ্বৰ যিহোৱাই নিবাস কৰা গৃহৰ আগত থকা তেওঁৰ যজ্ঞবেদিৰ বাহিৰে, আন যজ্ঞবেদী নিৰ্ম্মাণ কৰি যিহোৱাৰ বিদ্ৰোহী হ’ব খুজিছোঁ বা যিহোৱাৰ পাছত চলিবলৈ আজি বিমুখ হ’ব খুজিছোঁ, এনে কথা আমাৰ পৰা দূৰ হওঁক’।”\n30. যেতিয়া পীনহচ পুৰোহিত আৰু লোকসকলৰ অধ্যক্ষসকল অৰ্থাৎ তেওঁৰ লগৰ ইস্ৰায়েলৰ বংশৰ মুখিয়াল লোকসকলে ৰূবেণ, গাদৰ আৰু মনচিৰ সন্তান সকলৰ এই কথা শুনিলে, তেতিয়া তেওঁলোকে এই বিষয়টো বৰ ভাল দেখিলে।\n31. আৰু ইলিয়াজৰ পুৰোহিতৰ পুত্ৰ পীনহচে ৰূবেণ, গাদৰ আৰু মনচিৰ লোকসকলক ক’লে, “তোমালোকে যিহোৱাৰ বিৰুদ্ধে যে সেই অপৰাধ কৰা নাই, ইয়াতে আমি আজি জানিলোঁ, যে যিহোৱা আমাৰ মাজত আছে; এতিয়া তোমালোকে ইস্ৰায়েলৰ লোকসকলক যিহোৱাৰ হাতৰ পৰা উদ্ধাৰ কৰিলা।”\n32. পাছত ইলিয়াজৰ পুৰোহিতৰ পুত্ৰ পীনহচে আৰু অধ্যক্ষসকলে ৰূবেণ ও গাদৰ সন্তান সকলৰ পৰা বিদায় হৈ গিলিয়দ দেশৰ পৰা কনান দেশত থকা ইস্ৰায়েলৰ লোকসকলৰ ওচৰলৈ উলটি আহি তেওঁলোকক বাৰ্ত্তা দিলেহি।\n33. ইস্ৰায়েলৰ লোকসকলে এই সুসংবাদ তেওঁলোকৰ দৃষ্টিত ভাল দেখিলে৷ ইস্ৰায়েলৰ লোকসকলে ঈশ্বৰক ধন্যবাদ কৰিলে আৰু ৰূবেণ ও গাদৰ সন্তান সকল থকা দেশৰ বিৰুদ্ধে যুদ্ধ-যাত্ৰা কৰি বিনষ্ট কৰাৰ কথা পুনৰ নক’লে।\n34. পাছত ৰূবেণ ও গাদৰ সন্তান সকলে সেই বেদীৰ নাম “এদ ” ৰাখিলে; কিয়নো তেওঁলোকে ক’লে, “যিহোৱা যে ঈশ্বৰ, এয়ে আমাৰ মাজত সাক্ষী।”\n7. বাহিনীসকলৰ সর্বশক্তিমান যিহোৱা আমাৰ সঙ্গত আছে; যাকোবৰ ঈশ্বৰ আমাৰ আশ্রয়স্থান। (চেলা)\n8. আহাঁ, যিহোৱাৰ কার্য-কলাপ চোৱা, তেওঁ পৃথিবীত ধ্বংস আনিছে।\n9. তেওঁ পৃথিবীৰ সকলো যুদ্ধ বন্ধ কৰে, তেওঁ ধনু ভাঙে, বৰছা ডোখৰ ডোখৰ কৰে, ৰথবোৰ জুইত পোৰে।\n10. যিহোৱাই কৈছে, “তোমালোক ক্ষান্ত হোৱা, মই যে ঈশ্বৰ, ইয়াকে জানা! সকলো জাতিয়ে মোকেই গৌৰৱান্বিত কৰিব, পৃথিৱীয়ে মোকেই গৌৰৱান্বিত কৰিব।”\n11. বাহিনীসকলৰ সর্বশক্তিমান যিহোৱা আমাৰ সঙ্গত আছে; যাকোবৰ ঈশ্বৰ আমাৰ আশ্রয়স্থান। (চেলা)\n12. কোনো কোনো পথ মানুহৰ দৃষ্টিত সৰল বোধ হয়; কিন্তু শেষত সেয়ে মৃত্যুৰ পথ।\n13. দুখৰ সময়তো হৃদয়ে হাঁহিব পাৰে, আৰু আনন্দ শেষত দুখলৈ পৰিণত হ’ব পাৰে।\n1. সেই সময়ত তাত উপস্থিত থকা কেইজনমান লোকে যীচুক গালীলীয়া লোকৰ বিষয়ে এই সম্বাদ দিলে যে, পীলাতে তেওঁলোকৰ বলিৰ উৎসর্গৰ তেজৰ সৈতে গালীলীয়া সকলৰ তেজ মিহলি কৰিছিল।\n2. যীচুৱে উত্তৰ দি তেওঁলোকক ক’লে, “আপোনালোকে ভাবিছে নে যে, এই গালীলীয়া সকলে দুখভোগ কৰাৰ কাৰণে আন গালীলীয়া সকলতকৈ অধিক পাপী আছিল?\n3. মই অাপোনালোকক কওঁ তেনে নহয়; কিন্তু মন-পালটন নকৰিলে, অাপোনালোক সকলোৱে সেইদৰে বিনষ্ট হব।\n4. চীলোহত এটা ওখ দুর্গৰ পতনত যি ওঠৰ জন মানুহৰ মৃত্যু হৈছিল, আপোনালোকে ভাবে নেকি যে যিৰূচালেমৰ বাকী মানুহতকৈ তেওঁলোক বেছি পাপী আছিল?\n5. মই অাপোনালোকক কওঁ তেনে নহয়; কিন্তু মন-পালটন নকৰিলে, আপোনালোকো বিনষ্ট হব।”\n6. তাৰ পাছত যীচুৱে এই দৃষ্টান্ত দি ক’লে, “কোনো এজন মানুহৰ দ্ৰাক্ষাবাৰীত এজোপা ডিমৰু গছ ৰোৱা হৈছিল৷ এবাৰ গৰাকীয়ে আহি তাৰ ফল বিচাৰিলে, কিন্তু এটাও ফল নাপালে।\n7. তেতিয়া গৰাকীয়ে বাৰীচোৱাক ক’লে, ‘চোৱা, মই তিনি বছৰ ধৰি এই ডিমৰু গছৰ ফল বিচাৰি আছোঁ, কিন্তু একোৱে নাপাও; সেয়েহে ইয়াক কাটি পেলোৱা। কিয় ইয়াক অযথা মাটি ডৰা নষ্ট কৰিব দিওঁ?’\n8. তাতে বাৰীচোৱাই তেওঁক উত্তৰ দি ক’লে, ‘হে প্ৰভু এই বছৰো থাকিবলৈ দিয়ক। মই ইয়াৰ চাৰিওফালে খান্দি সাৰ দিম৷\n9. পাছত যদি ফল ধৰে, তেনেহলে ভালেই; নহলে ইয়াক কাটি পেলাব’।”\n10. এদিন বিশ্ৰামবাৰে এটা নাম-ঘৰত যীচুৱে উপদেশ দি আছিল।\n11. তাত এনে এগৰাকী মহিলা আছিল, যি মহিলা গৰাকীয়ে এটা শক্তিহীন কৰা অশুচি আত্মাৰ অধীনত ওঁঠৰ বছৰ ধৰি কষ্ট ভোগ কৰি আছিল আৰু তাই কুঁজী হৈ গৈছিল, একেবাৰে পোন হব পৰা নাছিল।\n12. যীচুৱে তাইক দেখি মাতিলে আৰু ক’লে, “হে নাৰী তোমাৰ শক্তিহীন অৱস্থাৰ পৰা তুমি মুক্ত হোৱা।”\n13. তাৰ পাছত যীচুৱে তাইৰ ওপৰত হাত ৰাখিলে আৰু লগে লগে তাই পোন হৈ ঈশ্বৰৰ স্তুতি কৰিলে।\n14. কিন্তু যীচুৱে বিশ্ৰামবাৰে সুস্থ কৰাৰ কাৰণে, নাম-ঘৰৰ অধিকাৰী জনে ক্ৰোধিত হৈ লোক সকলক ক’লে, “কাম কৰাৰ কাৰণে ছয় দিন আছে৷ গতিকে সেই ছয় দিনত আহিবা আৰু সুস্হ হবা, বিশ্ৰামবাৰত নহয়।”\n15. প্ৰভুৱে তেওঁক উত্তৰ দি ক’লে, “কপটীয়া সকল! বিশ্ৰামবাৰে আপোনালোক সকলোৱে জানো নিজৰ গাধ বা গৰু গোহালিৰ পৰা মেলি পানী খোৱাবলৈ নিনিয়ে?\n16. তেনেহলে সুদীর্ঘ ওঠৰ বছৰ ধৰি চয়তানৰ বন্ধনত থকা অব্ৰাহামৰ বংশৰ এই মহিলা গৰাকীক বিশ্ৰামবাৰৰ দিনা এই বন্ধনৰ পৰা মুকলি কৰা উচিত নহয় নে?”\n17. তেওঁ এইবোৰ কথা কোৱাৰ পাছত, তেওঁৰ বিৰুদ্ধে যি সকল লোক আছিল: সেই লোক সকলে লাজ পালে৷ কিন্তু তেওঁ কৰা সকলো গৌৰৱময় কার্যবোৰ দেখি লোক সকলে আনন্দ কৰিলে৷\n18. তাৰ পাছত যীচুৱে ক’লে, “ঈশ্বৰৰ ৰাজ্য কিহৰ নিচিনা? আৰু কিহৰ লগত মই ইয়াৰ তুলনা দিম?\n19. ই হল এটা সৰু সৰিয়হৰ বীজৰদৰে; এজন লোকে সেইবোৰ আনি নিজৰ বাগিছাত সিঁচিলে আৰু তাৰ পৰা গজালি ওলাই বাঢ়ি এজোপা ডাঙৰ গছ হৈ উঠিল; তাতে আকাশৰ চৰাইবোৰে আহি তাৰ ডালবোৰত বাহ সাজিলে।”\n20. তেওঁ আকৌ কলে, “ঈশ্বৰৰ ৰাজ্যক মই কিহৰ লগত তুলনা কৰিম?\n21. ঈশ্বৰৰ ৰাজ্য খমীৰৰদৰে৷ এগৰাকী মহিলাই তাকে লৈ প্ৰায় তিনি দোণ ময়দাৰ সৈতে মিহলায় আৰু আটাইখিনি ময়দা নুফুলালৈকে ঢাকি থয়৷”\n22. এইদৰে তেওঁ নগৰে নগৰে গাঁৱে গাঁৱে উপদেশ দি দি যিৰূচালেমলৈ গ’ল।


Popular dancer anchor Raghav Juyal has been accused of insulting Assamese on the reality show ৰিয়েলিটী শ্ব’ত অসমীয়াক চাইনিজ বুলি অপমানৰ অভিযোগ, বৰ্ণবৈষম্যক লৈ মুখ্যমন্ত্ৰীৰ টুইট– News18 assam\nৰিয়েলিটী শ্ব’ত অসমীয়াক চাইনিজ বুলি অপমানৰ অভিযোগ, বৰ্ণবৈষম্যক লৈ মুখ্যমন্ত্ৰীৰ টুইট\nঅৱশ্যে অসম আৰু অসমীয়াক লৈ ৰাঘৱে অপমান কৰা বুলি অভিযোগ উঠাৰ পিছত এই সন্দৰ্ভত এংকৰ ৰাঘৱে স্পষ্টীকৰণ দিয়ে।\nৰিয়েলিটী শ্ব’ত অসমীয়াক অপমান কৰাৰ অভিযোগ উত্থাপন হৈছে জনপ্ৰিয় নৃত্যশিল্পী–এংকৰ ৰাঘৱ জুয়ালৰ বিৰুদ্ধে। এংকৰ ৰাঘৱে বৰ্ণবৈষম্যমূলক আচৰণ কৰা বুলি উত্থাপিত হৈছে অভিযোগ। এটা আগশাৰীৰ ৰাষ্ট্ৰীয় চেনেলত সম্প্ৰচাৰিত হোৱা ৰিয়েলিটি শ্ব’ Dance Diwaneত এংকৰ ৰূপে থকা ৰাঘৱ জুয়ালে ৰিয়েলিটি শ্ব’টোত অংশগ্ৰহণ কৰা অসমৰ প্ৰতিযোগী গুঞ্জনক চাইনীজ বুলি কোৱাৰ অভিযোগ উঠে। এই ঘটনাক লৈ আই পি এছ বিষয়া এল আৰ বিষ্ণৈও প্ৰতিক্ৰিয়া প্ৰকাশ কৰে।\nএই বিষয়ক লৈ মুখ্যমন্ত্ৰী ড০ হিমন্ত বিশ্ব শৰ্মায়ো টুইটাৰৰ জৰিয়তে প্ৰতিক্ৰিয়া প্ৰকাশ কৰে।\nউল্লেখ্য, প্ৰতিযোগিতাখনত অংশগ্ৰহণ কৰা গুঞ্জনে প্ৰকাশ কৰিছিল যে তেওঁৰ চাইনীজ ভাষাতো দখল আছে৷ ইয়াৰ পিছতে এংকৰ ৰাঘৱ জুয়ালে ধেমালিসুলভ মনোভাৱেৰে গুঞ্জনক চীনা নাগৰিক হিচাপে পৰিচয় কৰাই দিছিল।\nঅৱশ্যে অসম আৰু অসমীয়াক লৈ ৰাঘৱে অপমান কৰা বুলি অভিযোগ উঠাৰ পিছত এই সন্দৰ্ভত এংকৰ ৰাঘৱে কয় যে তেওঁ ঠাট্টা কৰা নাছিল আৰু অসমৰ দৰ্শকসকলে তেওঁক ভুল বুজিছে। ৰাঘৱে দাবী কৰা অনুসৰি তেওঁ গুঞ্জনক কি টেলেণ্ট আছে সুধিছিল আৰু উত্তৰত গুঞ্জনে চাইনীজ ভাষা জানে বুলি কৈছিল৷ দেশজুৰি বিষয়টোক লৈ চৰ্চা হোৱাত ৰাঘৱে ইয়াৰ বাবে দুখ প্ৰকাশ কৰি ক্ষমাও বিচাৰে।\nA third rate comedian - making an insensitive audience laugh ! Then these people justify and question us Northeastern people why we don’t feel like we are part of mainstream India ? https://t.co/uFT18YookU\nঘটনা সন্দৰ্ভত মুখ্যমন্ত্ৰী ড৹ হিমন্ত বিশ্ব শৰ্মাই টুইটাৰত কয়– "এয়া মোৰ দৃষ্টিগোচৰ হৈছে যে এগৰাকী জনপ্ৰিয় ৰিয়েলিটি শ্ব’ হোষ্টে গুৱাহাটীৰ এগৰাকী তৰুণ অংশগ্ৰহণকাৰীৰ বিৰুদ্ধে বৰ্ণবাদী ভাষ্য ব্যৱহাৰ কৰিছে৷ এইটো লজ্জাজনক আৰু সম্পূৰ্ণৰূপে গ্ৰহণযোগ্য নহয়৷ আমাৰ দেশত বৰ্ণবাদৰ কোনো স্থান নাই। আমি সকলোৱে ইয়াক পৰিহাৰ কৰা উচিত।"\nউল্লেখ্য, অসমীয়াৰ বিৰুদ্ধে বৰ্ণবাদী আচৰণৰ অভিযোগ সন্দৰ্ভত দেশৰ ভিন্ন প্ৰান্তত চৰ্চা হোৱা দেখা গৈছে। সাধাৰণতে উত্তৰ–পূবৰ লোকৰ প্ৰতি দেশৰ কিছু প্ৰান্তৰ লোকে বৰ্ণবাদী মন্তব্য প্ৰকাশ কৰাৰ এটা ইতিহাস থকা হেতুকে এই ঘটনাটোৱেও বিশেষ চৰ্চা লাভ কৰে।\nassamHimanta Biswa SarmaRacismReality Show


অপৰাধ আৰু শাস্তি\nকেইটামান দিন পূৰ্বে নগাঁৱত হোৱা এক লোমহৰ্ষক ধৰ্ষণ আৰু হত্যাৰ ঘটনাই অসমত তুমুল বিতৰ্কৰ সৃষ্টি কৰিছে। এজনী কণমানিৰ ওপৰত চলা নাৰকীয় ধৰ্ষণে প্ৰতিজন সচেতন মানুহৰ বিবেক জোকাৰি গৈছে। ধৰ্ষণ কাণ্ডৰ অভিযুক্ত এক বিশেষ সাম্প্ৰদায়ৰ হোৱা কথাটোৱে বিতৰ্কক অন্য দিশলৈ লৈ গৈছে। এই ধৰ্ষণক বহুতে বাওঁ উদাৰ (left-liberal) চিন্তাৰ মানুহক আক্ৰমণৰ অচিলাৰূপে লৈছে।\nসন্দেহ নাই যে পমুৱা মুছলমানসকলৰ মাজত তুলনামূলকভাৱে অপৰাধ বেছি। কিন্তু তেওঁলোকৰ পৰিচিতিগত অৱস্থানতকৈ, সামাজিক আুৰু অৰ্থনৈতিক অৱস্থাহে যে ইয়াৰ প্ৰধান কাৰক সেয়াও সমানেই সত্য। যিধৰণৰ অপৰাধ তেওঁলোকৰ মাজত বেছি, সেইবোৰক কোৱা হয় Blue Collar অপৰাধ, যাৰ ভিতৰত যৌন হিংসাও অন্যতম। কিয় Blue Collar অপৰাধ?\nবিংশ শতিকাৰ আৰম্ভণিৰ সময়ছোৱাত আমেৰিকা যুক্তৰাষ্ট্ৰত কায়িক শ্ৰম কৰি জীৱিকা নিৰ্বাহ কৰা ব্যক্তিয়ে নীলা চোলা পৰিধান কৰিছিল। নীলা চোলা পৰিধান কৰিছিল দৈনিক শ্ৰমত নিয়োজিত হওঁতে পোচাকত লগা দাগ চকুৰ আঁতৰ কৰাৰ বাবে। আনহাতে যিসকল ব্যক্তিয়ে কায়িক শ্ৰম নকৰিছিল তেওঁলোকে বগা চোলা পৰিধান কৰিছিল। দৈহিক শ্ৰম কৰাসকল অৰ্থাৎ নীলা চোলা পিন্ধাসকল অৰ্থনৈতিকভাৱে দুৰ্বল আছিল। আৰু এইসকলৰ মাজত মাৰপিট, চুৰি, ডকাইতি, যৌন হিংসা আদি অপৰাধবোৰ তুলনামূলকভাৱে বেছি আছিল। সেয়েহে এনেবোৰ অপৰাধক Blue Collar অপৰাধ আখ্যা দিয়া হৈছিল। আনহাতেদি ৰাজহুৱা ধনৰ আত্মসাৎ, ষ্টক এক্সচেঞ্জৰ কেলেংকাৰী, ঘোচ, কৰফাঁকি আদি চহকী বা বগা চোলা পিন্ধাসকলৰ মাজত সৰ্বাধিক আছিল। সেয়েহে এনেবোৰ অপৰাধক আখ্যায়িত কৰা হৈছিল White Collar অপৰাধৰূপে। অপৰাধতত্বই (Criminology) আগবঢ়োৱা এই ব্যাখ্যাই অপৰাধ আৰু অপৰাধীৰ মাজৰ সম্পৰ্কলৈ আঙুলিয়াই দিয়ে।\nঅৰ্থনৈতিক অনগ্ৰসৰতা, আধুনিক শিক্ষাৰ আদিবোৰ কাৰণতেই পমুৱা মুছলমানসকলৰ মাজত অপৰাধৰ হাৰ তুলনামূলকভাৱে বেছি। সেয়েহে সম্প্ৰদায়টোৰ নেতৃত্ব দিয়াসকলে সম্প্ৰদায়টোৰ মাজত আধুনিক চিন্তা তথা শিক্ষাৰ প্ৰসাৰৰ বাবে চেষ্টা কৰা উচিত। ধৰ্মৰ প্ৰতি অত্যধিক আনুগত্য যুক্তিনিষ্ঠভাৱে পৃথিৱীখন চোৱাৰ পথত বাধা। শ্বৰিয়ত অথবা কোৰাণৰ শিক্ষাই সৰ্বশেষ বুলি ভাবি থাকিলে কূপমণ্ডুক হৈয়েই ৰ’ব লাগিব। সেয়েহে এনেবোৰ প্ৰৱণতাৰ বিৰুদ্ধে অহৰহ যুঁজাৰ প্ৰয়োজন আছে। কিন্তু অপৰাধবোৰক বিচ্ছিন্নভাৱে চাই সম্প্ৰদায়টোক গালি পাৰি থকাসকলেও এই কথা বুজা উচিত যে তেওঁলোকৰ যুক্তিৰে চালে আমাৰ মূলসুঁতিৰ অসমীয়া বা উচ্চবৰ্ণৰসকলক সামূহিকভাৱে দুৰ্নীতিপৰায়ণ আখ্যা দিব লাগিব। কাৰণ, শেহতীয়াকৈ অসমত সংঘটিত দুৰ্নীতি, ঘোচ খোৱা আদিৰ দৰে অপৰাধৰ লগত জড়িতসকলৰ শতকৰা ৯০ জনেই উচ্চবৰ্ণৰ বা মূলসুঁতিৰ অসমীয়া। এনেধৰণৰ সৰলীকৰণ বিপদজনক।\nধৰ্ষণৰ দৰে নৃংশস অপৰাধৰ মূল কাৰণটো কিন্তু গাঁথনিগত। পিতৃতান্ত্ৰিক সমাজ এখনত মহিলাৰ প্ৰতি থকা দৃষ্টিভংগীহে ইয়াৰ বাবে প্ৰধানতঃ দায়ী। নাৰীক আমাৰ আগত দাঙি ধৰা হয় ‘পণ্য’ ৰূপে। ইয়াৰ সমান্তৰালভাৱে বিশ্বায়নৰ আগ্ৰাসনে ব্যক্তিক ক্ৰমশঃ মনুষ্যত্বহীন (dehumanise) কৰি পেলাইছে। মনুষ্যত্ব হেৰুৱাই পেলোৱা মানুহৰ বাবে ‘নাৰী ভোগৰ সামগ্ৰী’ মানসিকতাৰে মহিলাৰ ওপৰত জঁপিয়াই পৰাটো নিচেই সাধাৰণ কথা হৈ পৰিছে। সেয়েহে আজিৰপৰা ৪০-৫০ বছৰৰ পূৰ্বৰ তুলনাত যৌন হিংসা এতিয়া ইমান ব্যাপক।\nধৰ্ষণৰ বিৰুদ্ধে বিভিন্ন দল-সংগঠনে মাত মাতিছে আৰু লগতে ধৰ্ষণকাৰীক কঠোৰ শাস্তি বিহাৰ পোষকতা কৰিছে। বহুতে আকৌ ধৰ্ষণকাৰীক তাৎক্ষণিক শাস্তি প্ৰদানেই ধৰ্ষণ ৰোধৰ প্ৰধান উপায় বুলি ভাবিছে। কোনোবাই ধৰ্ষণকাৰীৰ হৈ ওকালতি নকৰিবলৈ আহ্বান জনাইছে। এইবোৰৰ যোগেদি মানুহে প্ৰকাশ কৰা উৎকণ্ঠাক সাধুবাদ দিবই লাগিব।\nকিন্তু, একেসময়তে সকলোৱে এইটোও বুজা ভাল যে কঠোৰ শাস্তিয়েই সদায় নিবাৰক (deterrent) হিচাপে কাম নকৰে। তেনে হোৱা হ’লে বহু অপৰাধী মৃত্যুদণ্ডৰে দণ্ডিত হোৱাৰ পাছতো হত্যাৰ দৰে অপৰাধ সংঘটিত হৈ নাথাকিলহেঁতেন। সেইবাবেই ভাৰতীয় আইন আয়োগে ২০১৫ চনত দিয়া ইয়াৰ ২৬২ নং প্ৰতিবেদনত কৈছে– However, it (retribution) cannot be reduced to vengeance. The notion of an eye for an eye, tooth foratooth has place in our constitutionally meditated criminal justice system. Capital punishment fails to achieve any constitutionally valid penological goals.\nতদুপৰি, তাৎক্ষণিক শাস্তিৰ দাবী গণতান্ত্ৰিক সমাজত সম্ভৱ নহয়। গোচৰ প্ৰক্ৰিয়া খৰতকীয়া হোৱাটো এক সুকীয়া বিষয়। কিন্তু অপৰাধীক শাস্তি প্ৰদানৰ আইনী প্ৰক্ৰিয়াটোকে অস্বীকাৰ কৰিবলৈ গ’লে ভয়ংকৰ পৰিস্থিতিৰ সৃষ্টি হ’ব। সেই একেই যুক্তিৰে কাৰোবাক দেশদ্ৰোহী বুলি তাৎক্ষণিক শাস্তি প্ৰদানৰ চেষ্টা চলিব, সামান্য অজুহাততে ৰাজহুৱাভাৱে মাৰপিট বা ঘৰ-দুৱাৰ জ্বলাই দিয়া হ’ব। গণতন্ত্ৰৰ ভৱিষ্যতৰ বাবে এনেবোৰ ঘটনা বিপজ্জনক।\nএনে কিছুমান ঘটনাত আমাৰ কৰণীয় হ’ল হ’ল তদন্ত প্ৰক্ৰিয়া খৰতকীয়া আৰু নিৰপেক্ষ কৰাৰ বাবে অহৰহ চকু ৰখা। প্ৰয়োজন সাপেক্ষে আদালতত গোচৰ চলি থকাৰ সময়ছোৱাত চৰকাৰী অধিবক্তাই যাতে গোচৰটো সুচাৰুৰূপে চলায় তাৰবাবেও ব্যৱস্থা গ্ৰহণ কৰা। ধানখেৰৰ জুইৰ দৰে ক্ষোভত ফাটি পৰি ক্ষন্তেকতে জামৰি সকলো কথা পাহৰি গ’লে নহ’ব। আমাৰ ৰাজহুৱা খং-ক্ষোভবোৰো বহুক্ষেত্ৰত ধানখেৰৰ জুইৰ দৰে।\n(লেখক গুৱাহাটী উচ্চ ন্যায়ালয়ৰ অধিবক্তা)


res/values-as/strings.xml - platform/packages/providers/DownloadProvider - Git at Google\nandroid / platform / packages / providers / DownloadProvider / 8ac25c4c07cbb9c4bfbbe5a6664769987c5275b5 / . / res / values-as / strings.xml\nblob: 98cd379dc666be0c9fe4e99613dbe8709a574b90 [file] [log] [blame]\n<string name="app_label" msgid="3658948994665187911">"ডাউনল\_'ড মেনেজাৰ"</string>\n<string name="storage_description" msgid="7982444311558023664">"ডাউনল\_'ডসমূহ"</string>\n<string name="permlab_downloadManager" msgid="7779544811202855500">"ডাউনল\_'ড মেনেজাৰত প্ৰৱেশ কৰিব পাৰে।"</string>\n<string name="permdesc_downloadManager" msgid="4237406545998908947">"এপটোক ডাউনল\_'ড মেনেজাৰত প্ৰৱেশ কৰিবলৈ আৰু তাক ব্যৱহাৰ কৰি ফাইল ডাউনল\_'ড কৰিবলৈ অনুমতি দিয়ে। ক্ষতিকাৰক এপসমূহে এই সুবিধাটো ব্যৱহাৰ কৰি ডাউনল\_'ডত বিঘিনি জন্মোৱাৰ লগতে ব্যক্তিগত তথ্য চাব পাৰিব পাৰে।"</string>\n<string name="permlab_downloadManagerAdvanced" msgid="7103642833308809655">"উচ্চখাপৰ ডাউনল\_'ড মেনেজাৰ ফাংশ্বনসমূহ।"</string>\n<string name="permdesc_downloadManagerAdvanced" msgid="2659546004160962761">"এপটোক ডাউনল\_'ড মেনেজাৰৰ উচ্চখাপৰ ফাংশ্বনত প্ৰৱেশ কৰিবলৈ অনুমতি দিয়ে। ক্ষতিকাৰক এপসমূহে এই সুবিধাটো ব্যৱহাৰ কৰি ডাউনল\_'ডত বিঘিনি জন্মোৱাৰ লগতে ব্যক্তিগত তথ্য চাব পাৰিব পাৰে।"</string>\n<string name="permlab_downloadCompletedIntent" msgid="945913803765675685">"ডাউনল\_'ড জাননী প্ৰেৰণ কৰিব পাৰে।"</string>\n<string name="permdesc_downloadCompletedIntent" msgid="2094706189855699533">"সম্পূৰ্ণ হোৱা ডাউনল\_'ডৰ বিষয়ে জাননী প্ৰেৰণ কৰিবলৈ এপটোক অনুমতি দিয়ে। ক্ষতিকাৰক এপসমূহে এই সুবিধাটো ফাইল ডাউনল\_'ডকাৰী অইন এপক বিভ্ৰান্ত কৰিবলৈ ব্যৱহাৰ কৰিব পাৰে।"</string>\n<string name="permlab_seeAllExternal" product="nosdcard" msgid="4084575448409212628">"ইউএছবি সঞ্চয়াগাৰত কৰা সকলো ডাউনল\_'ড চাব পাৰে"</string>\n<string name="permlab_seeAllExternal" product="default" msgid="140058400609165726">"এছডি কাৰ্ডত কৰা সকলো ডাউনল\_'ড চাব পাৰে"</string>\n<string name="permdesc_seeAllExternal" msgid="1672759909065511233">"এপটোক এছডি কাৰ্ডত কৰা সকলো ডাউনল\_'ড চাবলৈ অনুমতি দিয়ে, সেইবোৰ যি এপেই ডাউনল\_'ড নকৰক লাগে।"</string>\n<string name="permlab_downloadCacheNonPurgeable" msgid="3069534308882047412">"ডাউন\_'লড কেশ্বত ঠাই সংৰক্ষিত কৰিব পাৰে"</string>\n<string name="permdesc_downloadCacheNonPurgeable" msgid="2408760720334570420">"এপটোক ডাউনল\_'ড কেশ্বত ফাইল ডাউনল\_'ড কৰিবলৈ অনুমতি দিয়ে, যাক ডাউনল\_'ড মেনেজাৰক অধিক খালী ঠাই প্ৰয়োজন হ\_'লে স্বয়ংক্ৰিয়ভাৱে মচি পেলাব নোৱাৰি।"</string>\n<string name="permlab_downloadWithoutNotification" msgid="8837971946078327262">"জাননী নিদিয়াকৈ ফাইল ডাউনল\_'ড কৰিব পাৰে"</string>\n<string name="permdesc_downloadWithoutNotification" msgid="8483135034298639727">"এপটোক ব্যৱহাৰকাৰীক কোনো জাননী নিদিয়াকৈ ডাউনল\_'ড মেনেজাৰ ব্যৱহাৰ কৰি ফাইল ডাউনল\_'ড কৰিবলৈ অনুমতি দিয়ে।"</string>\n<string name="permlab_accessAllDownloads" msgid="2436240495424393717">"সকলো ছিষ্টেম ডাউনল\_'ডত প্ৰৱেশ কৰিব পাৰে"</string>\n<string name="permdesc_accessAllDownloads" msgid="1871832254578267128">"ছিষ্টেমত থকা যিকোনো এপে সূচনা কৰা সকলো ডাউনল\_'ড চাবলৈ আৰু সংশোধন কৰিবলৈ এপটোক অনুমতি দিয়ে।"</string>\n<string name="download_unknown_title" msgid="7015124071247271585">"<শিৰোনামবিহীন>"</string>\n<string name="notification_download_complete" msgid="5443563299253103667">"ডাউনল\_'ড সম্পূৰ্ণ হ’ল।"</string>\n<string name="notification_download_failed" msgid="8612136111952014978">"ডাউনল\_'ড কৰিবপৰা নগ\_'ল।"</string>\n<string name="notification_need_wifi_for_size" msgid="2556172885154833575">"এই আকাৰৰ ডাউনল\_'ডৰ বাবে ৱাই-ফাইৰ প্ৰয়োজন।"</string>\n<string name="notification_paused_in_background" msgid="4328508073283591772">"নেপথ্যত পজ কৰক।"</string>\n<string name="wifi_required_title" msgid="1995971416871498179">"অপাৰেটৰ নেটৱৰ্কৰ বাবে ডাউনল\_'ডটো অতি ডাঙৰ"</string>\n<string name="wifi_required_body" msgid="3067694630143784449">"আপুনি এই <xliff:g id="SIZE">%s </xliff:g> আকাৰৰ ডাউনল\_'ড কৰিবলৈ ৱাই-ফাই ব্যৱহাৰ কৰিবই লাগিব।\_n\_nআপুনি পিছত ৱাই-ফাইৰ সৈতে সংযুক্ত হ\_'লে এই ডাউনল\_'ডটো আৰম্ভ কৰিবলৈ <xliff:g id="QUEUE_TEXT">%s </xliff:g>ত স্পৰ্শ কৰক।"</string>\n<string name="wifi_recommended_title" msgid="7441589306734687400">"পিছত ডাউনল\_'ড কৰিবলৈ লানি পাতি ৰাখিবনে?"</string>\n<string name="wifi_recommended_body" msgid="1314735166699936073">"এই <xliff:g id="SIZE">%s </xliff:g> আকাৰৰ ডাউনল\_'ডটো আৰম্ভ কৰিলে বেটাৰিৰ জীৱনকাল হ্ৰাস হ\_'ব পাৰে আৰু/বা অত্যধিক ম\_'বাইল ডেটা ব্যৱহাৰ হ\_'ব পাৰে, যাৰ ফলত আপোনাৰ ডেটা আঁচনি অনুসৰি মাচুল ভৰিবলগীয়া হ\_'ব পাৰে।\_n\_nআপুনি পিছত ৱাই-ফাইৰ সৈতে সংযুক্ত হ\_'লে এই ডাউনল\_'ডটো আৰম্ভ কৰিবলৈ <xliff:g id="QUEUE_TEXT">%s</xliff:g>ত স্পৰ্শ কৰক।"</string>\n<string name="button_queue_for_wifi" msgid="422576726189179221">"লানি পাতি ৰাখক"</string>\n<string name="button_cancel_download" msgid="2430166148737975604">"বাতিল কৰক"</string>\n<string name="button_start_now" msgid="792123674007840864">"এতিয়া আৰম্ভ কৰক"</string>\n<item quantity="one"><xliff:g id="NUMBER">%d</xliff:g>টা ফাইল ডাউনল\_'ড কৰি থকা হৈছে</item>\n<item quantity="other"><xliff:g id="NUMBER">%d</xliff:g>টা ফাইল ডাউনল\_'ড কৰি থকা হৈছে</item>\n<item quantity="one"><xliff:g id="NUMBER">%d</xliff:g>টা ফাইল অপেক্ষাৰত</item>\n<item quantity="other"><xliff:g id="NUMBER">%d</xliff:g>টা ফাইল অপেক্ষাৰত</item>\n<string name="download_remaining" msgid="3139295890887972718">"<xliff:g id="DURATION">%s</xliff:g> বাকী আছে"</string>\n<string name="download_no_application_title" msgid="7935659741162801699">"ফাইল খুলিব নোৱাৰি"</string>\n<string name="root_downloads" msgid="4098414876292351487">"ডাউনল\_'ডসমূহ"</string>\n<string name="download_queued" msgid="3302638231377947451">"লানি পাতি ৰখা হৈছে"</string>\n<string name="download_running" msgid="3925050393361158266">"চলি আছে"</string>\n<string name="download_error" msgid="5144180777324573236">"সফল নহ\_'ল"</string>\n<string name="download_running_percent" msgid="4305080769167320204">"চলি আছে, <xliff:g id="PERCENTAGE">%s</xliff:g>"</string>


ফুটুকী জেঠী - অসমীয়া ৱিকিপিডিয়া\n(চালামেণ্ডাৰৰ পৰা পুনঃনিৰ্দেশিত)\nএই প্ৰবন্ধৰ শীৰ্ষক নামটো প্ৰৱন্ধটো লিখাৰ সময়ত সম্পাদকে যথাযথ অনুবাদ কৰি লোৱা নাম। মূল নামটো ইংৰাজী বা আন ভাষাত আছে যাৰ সঠিক অসমীয়া প্ৰতিশব্দ বৰ্তমানলৈ উপলব্ধ নহয় বা বিচাৰি উলিয়াব পৰা নাই। পাঠকৰ সুবিধাৰ বাবে প্ৰবন্ধৰ পৰিচিতি অংশত মূল নামটোৰ উল্লেখ কৰা হৈছে। অভিজ্ঞ ব্যক্তিসকলক প্ৰবন্ধটোৰ আলোচনা পৃষ্ঠাত নামাকৰণ সম্পৰ্কে মতামত প্ৰকাশ কৰিবৰ বাবে অনুৰোধ জনোৱা হ’ল।\nপ্ৰজাতি: A. maculatum\nফুটুকী জেঠী বা হালধীয়া ফুটুকী জেঠী (ইংৰাজী: Spotted Salamander বা Yellow-spotted Salamander) (বৈজ্ঞানিক নাম: Ambystoma maculatum) সাধাৰণতে আমেৰিকা বা কানাডাত পোৱা এবিধ সৰীসৃপ।\n5 একমাত্ৰ সালোক সংশ্লেষণকাৰী শেলাই বহনকাৰী প্ৰাণী\n6 ইয়াৰ ওপৰত হোৱা গৱেষণা\n7 পৰিঘটনাটো প্ৰকৃততে\nএই ফুটুকী জেঠী বা চালামেণ্ডাৰ প্ৰায় ১৫-১৯ ছে. মি. দীঘল। ইয়াৰ ৰং সাধাৰণতে ক'লা কিন্তু কেতিয়াবা গাঢ় নীলা বা মটীয়া ৰঙৰো হয়। ইয়াৰ পিঠিত দুশাৰী হালধীয়া (বা কমলা-হালধীয়াৰ মিশ্ৰণ) ৰঙৰ দুশাৰী ফুটুকীয়া শাৰী থাকে। সাধাৰণতে ইয়াৰ মূৰৰফালে থকা ফুটবোৰ কমলা আৰু পিছফালে থকাবোৰ হালধীয়া হোৱা দেখা যায়।\nইহঁতে ডাঠ হাবিত ঘৰ সাজে আৰু কণী পাৰে পুখুৰী বা তেনে জলাশয়ৰ পানীত। বেছিভাগ সময় ইহঁতে নিজকে শেলুৱৈ ধৰা কাঠ বা শিলৰ তলত লুকুৱাই ৰাখে। শীতকালত ইহঁতে মাটিৰ তলত থাকে। প্ৰতিৰক্ষাৰ বাবে নিজকে লুকুৱাই ৰখা, বিষ নিক্ষেপ কৰা আদি উপায় অৱলম্বন কৰে। শত্ৰুৱে আক্ৰমণ কৰিলে ইহঁতে নিজৰ নেজডাল দেহৰপৰা বিচ্চিন্ন কৰি হাত সাৰিব পাৰে। এই সৰি পৰা অংশবোৰ পিছত পুনৰ্গঠন হয়।\nইহঁতে বসন্ত কালত পুখুৰী বা তেনে জলাশয়ৰ পানীত কণী পাৰে। এবাৰত এজনী মাইকী চালামেণ্ডাৰে ১০০ টালৈকে কণী পাৰে। কণী ফুটি পোৱালি ওলাবলৈ এমাহৰ পৰা দুমাহলৈকে সময় লয়।\nইহঁতে ফৰিং, পোক-পৰুৱা, মকৰা আৰু আন সৰু সৰু সৰীসৃপ চিকাৰ কৰি খায়। ই নিশাচৰ।\nএকমাত্ৰ সালোক সংশ্লেষণকাৰী শেলাই বহনকাৰী প্ৰাণী[সম্পাদনা কৰক]\nএটা ফুটুকীয়া চালামেণ্ডাৰ\nএক গৱেষণাত প্ৰমাণিত হৈছে যে, ফুটুকীয়া চালামেণ্ডাৰ ( বৈজ্ঞানিক নাম Ambystoma maculatum) নামৰ সৰীসৃপ প্ৰাণীবিধৰ দেহত পত্ৰহৰিৎযুক্ত শেলাই পোৱা গৈছে আৰু সেয়েহে ইয়াক এতিয়ালৈকে জনা প্ৰথম সালোক সংশ্লেষণকাৰী শেলাই বহনকাৰী মেৰুদণ্ডী প্ৰাণী বুলি অভিহিত কৰা হৈছে। এই আৱিষ্কাৰ ৩০ জুলাই, ২০১০ চনৰ Nature পত্ৰিকাত প্ৰকাশিত হৈছে।\nইয়াৰ ওপৰত হোৱা গৱেষণা[সম্পাদনা কৰক]\nডেলহাউচি বিশ্ববিদ্যালয়ৰ বিজ্ঞানী ৰায়ান কাৰ্ণি আৰু তেওঁৰ সতীৰ্থসকলে কেইবাবিধো চালামেণ্ডাৰৰ ভ্ৰূণৰ ওপৰত এক পৰীক্ষা চলাইছিল। এই পৰীক্ষাত এওলোকে সেই বিশেষ চালামেণ্ডাৰবিধৰ ভ্ৰূণৰ কিছুমান কোষৰপৰা এক বিশেষ ধৰণৰ সেউজীয়া আভা বিকিৰিত হোৱা দেখিবলৈ পালে। তাৰপৰাই তেওঁলোক প্ৰথমবাৰৰ বাবে ইয়াত পত্ৰহৰিৎ থকাৰ প্ৰমাণ পালে। এই পত্ৰহৰিতেই সূৰ্য্যৰ পোহৰ শোষণ কৰি সালোক সংশ্লেষণৰ জৰিয়তে কাৰ্বন ডাই অক্সাইড আৰু পানীৰ ৰাসায়নিক ক্ৰিয়াৰ দ্বাৰা গ্লুক’জ প্ৰস্তুত কৰে। তেওঁলোকৰ মতে এই জীৱবিধৰ ভ্ৰূণৰ সালোকসংশ্লেষণকাৰী এবিধ শেলাইৰ লগত যথেষ্ট মিল আছে। তেওঁলোকে পিছত এটা ঠিক প্ৰষ্ফুটিত হোৱাৰ আগৰ সময়ৰ ভ্ৰণৰ Transmission Electron Microscopy ৰ দ্বাৰা ছবি লৈ এই মন্তব্যত উপনীত হয়।\nপৰিঘটনাটো প্ৰকৃততে[সম্পাদনা কৰক]\nবিজ্ঞানীৰ দলটোৱে প্ৰকৃততে সেই ভ্ৰণসমূহত শেলাইবিধ আৰু চালামেণ্ডাৰৰ মাইট’কন্দ্ৰিয়াই সহাৱস্থান কৰি থকা বুলিহে কৈছে। ইয়াৰদ্বাৰা দুয়ো দুয়োৰে পৰা লাভবান হৈছে। কিন্তু এনেকৈ এবিধ জীৱৰ কলাসমূহৰ মাজত এবিধ উদ্ভিদে সহাবস্থান কৰি থকাটো অসম্ভৱ। কাৰণ যিকোনো প্ৰাণীত প্ৰতিৰক্ষা কৰিবলৈ থকা কলাসমূহে দেহত সোমোৱা যিকোনো বাহ্যিক পদাৰ্থকে দেহত সোমোৱাত বাধা প্ৰদান কৰে আৰু দেহক সুৰক্ষিত কৰি ৰাখে। যদিহে সুৰক্ষাপ্ৰণালীৰ বাধা অতিক্ৰমি দেহত সেইসমূহ পদাৰ্থ প্ৰৱেশ কৰে, জীৱটোৰ দেহ আক্ৰান্ত হ’ব নাইবা জীৱটোৰ মৃত্যু হ’ব। বিজ্ঞানীসকলে এটি মাতৃ চালামেণ্ডাৰৰ জৰায়ুৰ পৰা দেহলৈ সংযোজিত নলীৰ বেৰতো এই পদাৰ্থসমূহ প্ৰত্যক্ষ কৰিছে। ইয়াৰ অৰ্থ এয়াই যে মাতৃৰ পৰা ভ্ৰূণলৈ এই পদাৰ্থবোৰ গৈছে অথাৎ সেইটো কোনো আক্ৰান্ত ভ্ৰুণ নহয়। কিন্তু এই সহাৱস্থানক লৈ এতিয়াও দ্বিমত নথকা নহয়।\n↑ 1.0 1.1 "A solar salamander"\nHammerson (2004). Ambystoma maculatum. 2006. IUCN Red List of Threatened Species. "IUCN" 2006. www.iucnredlist.org. Retrieved on 12 May 2006. Database entry includesarange map andabrief justification of why this species is of least concern.\nৱিকিমিডিয়া কমন্সত ফুটুকী জেঠী সম্পৰ্কীয় মিডিয়া ফাইল আছে।\nৱিকিপ্ৰজাতিত ফুটুকী জেঠী সম্পৰ্কে অধিক তথ্য আছে\nফুটুকী জেঠী এনচাইক্লপেডিয়া অৱ লাইফত\n"https://as.wikipedia.org/w/index.php?title=ফুটুকী_জেঠী&oldid=236080"ৰ পৰা সংকলিত\nএই পৃষ্ঠাখন ০৫ জুন, ২০২০ তাৰিখে ০৯:৪৩ বজাত অন্তিম সংশোধন কৰা হৈছিল।


১. ফীজৰ টকাক লৈ মৰিগাঁৱত কৰ্টতে দুই অধিবক্তাৰ মৰামৰি৷ প্ৰতিভা দেখি ততাতৈয়াকৈ ঠাইতে ভৰ্তি কৰিলে যুৱ কংগেছত!\n২. নাৰেংগীত হেনো আৰ্মী পুলিচৰ জৰুৰী মিটিঙ, বোমা ফুটাৰ পাছৰ নিয়ম-মাফিক ঘিটিং-মিটিং৷ স্বাধীনতা দিৱসলৈ চকু-কান মুদি নিজে নিৰাপদে থকাৰ পৰিকল্পনা কৰা বুলি ফাদিল কৰিলে ফিউজ লাইট টিভিয়ে৷\nআচলতে বৰষুণ যোৱাৰ পাছত নিৰাপদে আৰ্মী কেম্পৰ চৌহদত জাপি মেলা প্ৰতিযোগিতা অনুষ্ঠিত কৰি ছাৰ-বাইদেৱে গ্ৰীষ্মকালীন অৱসৰ বিনোদনহে কৰিলে বুলি ডিজিপিৰ ড্ৰাইভাৰে জনাইছে৷\n৩. নাগৰিকপঞ্জীত বাধা দিবলৈ উঠি পৰি লাগিছে হিয়াৰ আমঠু নামৰ সংখ্যগুৰু ছাত্ৰ সংগঠন৷ কাঁটা তাৰ দাঙি পঞ্জী কৰিব নোৱাৰা সংখ্যক ভাই-বন্ধুক আমদানি কৰাৰ প্ৰকাশ কৰিলে ভাবুকি৷\n৪. জোৱানৰ দৈনিক ভাট্টা ১০টকাঃ দৈনিক চাৰি সাঁজ ভাতৰ দাম দিয়া বাবেই অসমীয়া পুলিচ গেৰেলা হৈছে বুলি খেতি মন্ত্ৰীয়ে কৰিলে সমালোচনা ৷\n৫. ৰাজ্য সভাৰ আসন এখনৰ দাম ১০০কোটি বুলি ঘোষিত হোৱা কথাটোৱে দেশত যে মূল্যবৃ্দ্ধিয়ে চূড়ান্ত ৰূপ লোৱাৰ কথাটোকেই প্ৰমাণ কৰিলে৷ সীতা-ৰাম কচুৰীয়ে এই কথা বাওঁহাতেৰে আঙুলিয়াই দি লাভ কৰিলে ৰাষ্ট্ৰীয় সংবাদ শিৰোনামা৷\n৬. ১০কোটি খৰছ কৰা সত্বেও বগা হাতীত কেনেকৈ পৰিণত হ’ল চিচি টিভি কেমেৰা, প্ৰতিদিন কাকতৰ শিৰোনামাক লৈ উত্তাল দিছপুৰৰ বৰঘৰ৷ হাত-বাট হৈ হেৰুৱা হ’লেও ভাল আছিল, কিন্তু বগা হ’লেও হাতীত পৰিণত হোৱাটো উদ্বেগজনক বুলি প্ৰকাশ কৰিলে গৃহৰক্ষী বৰাই৷\n৭. এইবাৰ পৃথক কমতাপুৰ-আদিবাসী-বড়োলেণ্ড বিচাৰি অগ্নিগৰ্ভ হব অসম৷ তেলেংগানা ঘোষণা হোৱাৰ পাছতে বিটিএডি বা গুৱাহাটীৰ হত্যা-ধন-দাবী অপহৰণ আদিৰ বাতৰি নিজেই তল পৰিব বুলি গুৱাহাটীত আনন্দ প্ৰকাশ কৰিলে তিৱাৰী পুলিচে৷\n৮. সদ্যজাতৰ মৃত্যুক লৈ জালুকবাৰী সমষ্টিৰ চিকিৎসালয়ত লণ্ডভণ্ডৰ ঘটনা৷ বন্দুক লৈ লগত পুলিচ নাথাকিলে চিৰিয়াচ কেচ চাবলৈ আৰু সাহস নাই বুলি ফোন যোগে জনালে বন্ধু চিকিৎসকে৷ কোনোমতেহে স্বৰ্গৰ দুৱাৰ দলিৰ পৰা শিশুটিক উভোতাই ননাকৈ উভতি আহিব পাৰি এদিনৰ বাবে উশাহ লৈছে বুলি দিলে এছ এম এছ৷\n৯. ৰাজভৱন উত্তাল কৰিলে ছাত্ৰ সকলে৷ ইমান উত্তপ্ত কৰাৰ পাছতো গৰম চাহ একাপ নুখুৱালে ৰাইজৰপালে৷ ৰাইজক চাহ-তাহ দিবৰ বাবে গণতান্ত্ৰিক চৰকাৰে বাজেটত ধৰিব লাগেই বুলি প্ৰতিবাদী সচেতন বৰুৱাই তুলিলে দাবী৷\n১০. খেতি মন্ত্ৰীৰ ঘৰত ২০ টকীয়া নোট লৈ ভিৰ কৰিলে স্থানীয় ৰাইজে৷ আঠ জনীয়া আত্ম-সাহয়ক গোট সমূহে এসাঁজ দকচি খাবলৈ হেপাঁহেৰে চাৰলৈ যাচিলে সেই খমখমীয়া নোট৷ এনে অভিনৱ প্ৰতিবাদক লৈ ৰসাল গগৈয়ে ক’লে- "চেল-বেলাই থাকিলে এনেকৈ লাজ নেপাই কি পাব? পাৰিব থোৰেহে খাবলৈ দিব!"


Class6Assamese Jatiya Bidyalay | Assam Jatiya Bidyalay Class6Assamese Question Answer | Assamese Answer Jatiya Bidyalay | ষষ্ঠ শ্ৰেণীৰ অসমীয়া উত্তৰ অসম জাতীয় বিদ্যালয় ~ Daily Assam Class6Assamese Jatiya Bidyalay | Assam Jatiya Bidyalay Class6Assamese Question Answer | Assamese Answer Jatiya Bidyalay | ষষ্ঠ শ্ৰেণীৰ অসমীয়া উত্তৰ অসম জাতীয় বিদ্যালয়\nHomeClass6Assamese (AJB) 189Class6Assamese Jatiya Bidyalay | Assam Jatiya Bidyalay Class6Assamese Question Answer | Assamese Answer Jatiya Bidyalay | ষষ্ঠ শ্ৰেণীৰ অসমীয়া উত্তৰ অসম জাতীয় বিদ্যালয়\nClass6Assamese Jatiya Bidyalay | Assam Jatiya Bidyalay Class6Assamese Question Answer | Assamese Answer Jatiya Bidyalay | ষষ্ঠ শ্ৰেণীৰ অসমীয়া উত্তৰ অসম জাতীয় বিদ্যালয়\nClass6Assamese (AJB)\nAssamese Jatiya Bidyalay\nষষ্ঠ শ্ৰেণীৰ অসমীয়া উত্তৰ\n১. বিহু আদৰণি (পদ্য)\n২. লংকাৰ সম্বাদ কি?\n৩. মহৰ্ষি টলষ্টয়\n৪. ভোলাৰ ভ্ৰমণ (পদ্য)\n৭. মঙলতিৰ মঙল (পদ্য)\n৮. ঢোঁৰা কাউৰী আৰু টিপচী চৰাই\n৯. অসমৰ সত্ৰ অনুষ্ঠান\n১০. ফলাফল (পদ্য)\n১২. বুদ্ধিয়ক টেটোন\n১৩. বৰপেটা (পদ্য)\n১৪. পুখুৰীৰ কথা\n১৫. পুতনা নাচ\n১৬. ভীমৰ কাণ্ড\n১৯. বৰগীত (পদ্য)\nClass6Assamese Jatiya Bidyalay Old Question Paper\nClass6Assamese Jatiya Bidyalay Books PDF Download\nClass6Assamese (AJB) 189


অসমৰ ইতিহাস - অসমীয়া ৱিকিপিডিয়া\n(অসমৰ বুৰঞ্জীৰ পৰা পুনঃনিৰ্দেশিত)\nঅসমৰ মূল সাম্ৰাজ্যসমূহ\nঅসমৰ ইতিহাস হৈছে পূব, পশ্চিম আৰু উত্তৰৰ পৰা অহা মানুহৰ সংমিশ্ৰণৰ ইতিহাস আৰু লগতে ভাৰতীয়-আৰ্য, অষ্ট্ৰ'-এচিয়াটিক আৰু তিব্বতীয়-বাৰ্মীয় সংস্কৃতিৰ মিলনৰ ইতিহাস। ৰাজনৈতিকভাৱে অসমক কেইবাবাৰো আক্ৰমণ কৰা হৈছিল, কিন্তু ১৮২১ চনত মান আৰু ১৮২৬ চনত ব্ৰিটিছৰ আগমণ পৰ্যন্ত ই কোনো বাহিৰাগত শক্তিৰ বহতীয়া বা উপনিবেশ হিচাপে থাকিবলগীয়া হোৱা নাছিল।\nকেইবাটাও সূত্ৰৰপৰা অসমৰ ইতিহাস জানিব পাৰি। লোকগাঁথা, মহাভাৰতৰ দৰে মহাকাব্য, মধ্যযুগত ৰচিত কালিকা পুৰাণ আৰু যোগিনী তন্ত্ৰৰ পৰা ঐতিহাসিক যুগৰ কথা জানিব পাৰি। বিভিন্ন শিলালিপি আৰু তাম্ৰফলিৰ পৰা প্ৰাচীন অসমৰ কথা গম পোৱা যায়। আহোম সাম্ৰাজ্যত আহোম আৰু অসমীয়া ভাষাত "বুৰঞ্জী" নামেৰে ৰাজনৈতিক ঘটনাৱলী লিপিবদ্ধ কৰা হৈছিল। সম্ভৱ প্ৰথম বুৰঞ্জী ১২২৮ খৃঃত প্ৰথম আহোম ৰজা স্বৰ্গদেউ চুকাফাই আহোম ৰাজত্ব আৰম্ভ কৰাৰ সময়তে তেওঁৰ নিৰ্দেশত প্ৰণয়ণ কৰা হৈছিল। সেই সময়তে "লেখক বৰুৱা" নামৰ এটা পদৰ তত্ত্বাৱধায়ত এচাম পণ্ডিতৰ সহায়ত সেইসময়ৰ ঘটনাসমূহ, যুদ্ধৰ বৰ্ণনা, অন্য ৰজাৰ লগত যোগাযোগ, আইনী ব্যৱস্থা আদি লিখি ৰখা হৈছিল। ইয়াৰ উপৰিও ৰজাৰ দিনৰ ভাষা, সংস্কৃতি, সমাজ ব্যৱস্থা আৰু ৰজাৰ দিনত কৰা যিকোনো কাম লিখি ৰখা হৈছিল।\n1 প্ৰাগৈতিহাসিক যুগ\n1.1 প্ৰত্নপ্ৰস্তৰ যুগ\n1.2 মধ্যপ্ৰস্তৰ যুগ\n1.3 নৱপ্ৰস্তৰ যুগ\n1.4 লৌহ যুগ\n1.5 মেগালিথিক যুগ\n2 প্ৰাচীন অসম\n3 মধ্যযুগীয় অসম\n4 ঔপনিবেশিক অসম\n4.1 ব্ৰিটিছৰ অসম অধিগ্ৰহণ\n4.2 ঔপনিবেশিক শাসন\n5 স্বাধীনতা-উত্তৰ যুগ\nপ্ৰাগৈতিহাসিক যুগ[সম্পাদনা কৰক]\nপ্ৰত্নপ্ৰস্তৰ যুগ[সম্পাদনা কৰক]\nএই অঞ্চলৰ আদি-মানৱসকল মূলতঃ গাৰো পাহাৰৰ ৰংগ্ৰাম উপত্যকাত মধ্য প্লিষ্ট'চিন যুগত (৭৮১,০০০ৰ পৰা ১২৬,০০০ বছৰৰ আগতে) বসবাস কৰিছিল বুলি অনুমান কৰা হয়। উদ্ধাৰ হোৱা প্ৰত্নপ্ৰস্তৰ সমলৰ ভিতৰত আচিউ সংস্কৃতিৰ লগত মিল থকা হাত-কুঠাৰ আৰু তেনে সঁজুলিয়েই প্ৰধান। আন প্ৰত্নপ্ৰস্তৰ স্থানসমূহ হৈছে অৰুণাচল প্ৰদেশৰ লোহিত জিলাৰ ডফাবাম অঞ্চল, মণিপুৰৰ উখ্ৰুলৰ খাংখুটি অঞ্চল, মিকিৰ পাহাৰ, উত্তৰ কাছাৰ পাহাৰ, যোগীঘোপা, গোৱালপাৰা জিলাৰ সূৰ্য পাহাৰ আদি।\nমধ্যপ্ৰস্তৰ যুগ[সম্পাদনা কৰক]\nগাৰো পাহাৰৰ ৰংগ্ৰাম উপত্যকাত মধ্যপ্ৰস্তৰ যুগৰ শিলৰ সঁজুলি উদ্ধাৰ কৰা হৈছে। এই অঞ্চলৰ লোকে হাতেৰে নিৰ্মিত বাচন ব্যৱহাৰ কৰিছিল। সঁজুলিসমূহৰ পৰা অনুমান কৰা হয় যে মানুহবোৰ চিকাৰী আৰু খাদ্য সংগ্ৰাহক আছিল।\nনৱপ্ৰস্তৰ যুগ[সম্পাদনা কৰক]\nনৱপ্ৰস্তৰ যুগৰ প্ৰথম ভাগৰ সমল পোৱা হোৱা নাই। কিন্তু নৱপ্ৰস্তৰ যুগৰ শেষৰ ফালৰ কিছুমান সমল প্ৰথমতে বিশ্বনাথত উদ্ধাৰ কৰা হয়। এই সঁজুলিবোৰ মন-মেৰ কোৱা লোকসকলে খ্ৰীষ্টপূৰ্ব ২৫০০ মানত নিৰ্মাণ কৰা হৈছিল বুলি অনুমান কৰা হয়। যোৱা কেইবছৰমানত উত্তৰ কাছাৰ পাহাৰ, গাৰো পাহাৰ, কামৰূপৰ সৰুতাৰু আদি ঠাইতো নৱপ্ৰস্তৰ যুগৰ চিন পোৱা গৈছে। মানুহবিলাকে বানপানীৰ পৰা হাত সাৰিবলৈ স্থান পৰিৱৰ্তনীয় ঝুমখেতি কৰিছিল। তেওঁলোকে বনৰীয়া জন্তুৰো চিকাৰ কৰি খাইছিল আৰু গছৰ বাকলিৰ পৰা বস্ত্ৰ তৈয়াৰ কৰি লৈছিল।\nলৌহ যুগ[সম্পাদনা কৰক]\nএই অঞ্চলত এতিয়ালৈকে কোনো তাম-ব্ৰঞ্জ বা লৌহ যুগৰ সংস্কৃতিৰ প্ৰত্নতাত্বিক সমল উদ্ধাৰ হোৱা নাই। সমসাময়িক সংস্কৃতিৰ চিন বঙ্গ আৰু দক্ষিণ-পূব এছিয়াত উদ্ধাৰ হৈছে।\nমেগালিথিক যুগ[সম্পাদনা কৰক]\nঅসমত প্ৰথম শতিকামানত মেগালিথিক সংস্কৃতিৰ সূত্ৰপাত ঘটে। গাৰো, কামৰূপ আৰু কাৰ্বি পাহাৰৰ সীমা অঞ্চলত ইয়াৰ চিন পোৱা যায়। খাচী-জয়ন্তীয়া পাহাৰৰ কিছুমান জনজাতীয় সম্প্ৰদায়ৰ মাজত এতিয়াও এই সংস্কৃতিৰ জীৱন্ত পৰম্পৰা আছে।\nপ্ৰাচীন অসম[সম্পাদনা কৰক]\nপ্ৰধান প্ৰবন্ধ: কামৰূপ ৰাজ্য\n৪ৰ্থ শতিকাত কামৰূপ ৰাজ্যত পুষ্য বৰ্মনে বৰ্মন ৰাজবংশ প্ৰতিষ্ঠা কৰাৰে পৰা অসমৰ জ্ঞাত ইতিহাস আৰম্ভ হয়। খুব সম্ভৱ ভূমিপুত্ৰসকল এই বংশৰ মূল আছিল, যাৰ পূৰ্বপুৰুষ আছিল নৰকাসুৰ। ৭ম শতিকাত ভাস্কৰবৰ্মনৰ ৰাজত্বত এই ৰাজ্যই খ্যাতি অৰ্জন কৰে। হিউৱেন চাঙে এই সময়তে কামৰূপ ভ্ৰমণ কৰি নিজৰ অভিজ্ঞতা লিপিবদ্ধ কৰে। সন্তানহীন ভাস্কৰবৰ্মনৰ মৃত্যুৰ পিছত শাসনভাৰ শালস্তম্ভৰ হাতলৈ যায় যি ম্লেছ ৰাজবংশ প্ৰতিষ্ঠা কৰে। ৯ম শতিকাত ম্লেছ বংশৰ পতনৰ পিছত নতুন শাসক ব্ৰহ্মপালে পাল ৰাজবংশ প্ৰতিষ্ঠা কৰে। শেষ পাল ৰজাজনক গৌৰৰ ৰজা ৰামপালে ১১১০ খ্ৰীষ্টাব্দত ক্ষমতাচ্যুত কৰে। কিন্তু গৌৰৰ ৰজাই পাতি যোৱা ইয়াৰ পিছৰ ৰজা দুজন তিম্জ্ঞদেৱ আৰু বৈদ্যদেৱে স্বতন্ত্ৰ ৰজা হিছাপেহে শাসন কৰিছিল আৰু প্ৰাচীন কামৰূপৰ মোহৰ ব্যৱহাৰ কৰিছিল। তেওঁলোকৰ পতন হোৱাৰ পিছত ১২শ শতিকাতকামৰূপৰ ঠাইত সৰু সৰু ৰাজ্য স্থাপিত হয় আৰু লগে লগে প্ৰাচীন অসমৰ যুগৰ সামৰণি পৰে।\nমধ্যযুগীয় অসম[সম্পাদনা কৰক]\nপ্ৰধান প্ৰবন্ধ: আহোম ৰাজ্য, কমতা ৰাজ্য, কছাৰী ৰাজ্য, চুতীয়া ৰাজ্য, আৰু বাৰ ভূঞা\nমধ্যযুগৰ প্ৰথম সময়ছোৱাত পুৰণি কামৰূপ ৰাজ্যৰ পশ্চিম অংশত পৃথুৱে প্ৰতিষ্ঠা কৰা কমতা ৰাজ্যৰ খেন ৰাজবংশৰ উত্থান ঘটে। বঙ্গৰ তুৰ্কসকলৰ আক্ৰমণো আৰম্ভ হয়। ৰাজধানী কমতাপুৰৰ নামেৰে কমতা ৰাজ্যৰ নামটো হৈছিল। বঙ্গৰ শাসকে সঘনাই আক্ৰমণ কৰাৰ পিছত ১৪৯৮ চনত আল্লাউদ্দিন হুছেইন শ্বাহ ৰজাই শেষ খেন ৰজাজনক উৎখাত কৰে। কিন্তু মূলতঃ বাৰ ভূঞাৰ বিদ্ৰোহৰ বাবে হুছেইন শ্বাহ আৰু পিছৰ শাসকসকলে কমতা ৰাজ্যত খোপনি পুতিব নোৱাৰিলে। ১৬শ শতিকাত বিশ্বসিংহই কমতা ৰাজ্যত কোচ ৰাজবংশ প্ৰতিষ্ঠা কৰে। তেওঁৰ পুত্ৰদ্বয় নৰ নাৰায়ণ আৰু চিলাৰায়ৰ দিনত কোচ বংশৰ খ্যাতিয়ে শিখৰ চোৱে।\nপুৰণি কামৰূপ ৰাজ্যৰ পূব অংশত কছাৰী ৰাজ্য, চুতীয়া ৰাজ্য আৰু ব্ৰহ্মপুত্ৰ নদীৰ উত্তৰ পাৰে বাৰ ভূঞাৰ উত্থান ঘটে। কছাৰী আৰু চুতীয়া ৰাজ্যৰ মাজতে চুকাফাৰ নেতৃত্বত এটা শান বংশৰ দলে আহোম ৰাজ্য প্ৰতিষ্ঠা কৰে। সময়ৰ লগে লগে আহোম ৰাজ্য উত্তৰ ফালে চুতীয়া ৰাজ্যলৈ বিস্তৃত হয় আৰু কছাৰী ৰাজ্যক আৰু দক্ষিণলৈ ঠেলি পঠায়। ১৬শ শতিকাৰ শেষ ভাগত নৰ নাৰায়ণৰ মৃত্যুৰ পিছত কমতা ৰাজ্য পশ্চিমে কোচ বিহাৰ আৰু পূবে কোচ হাজোত দুভাগ হয়। দুই ৰাজ্যৰ মাজৰ শত্ৰুতা বাঢ়ি আহে। কোচ বিহাৰে মোগলৰ লগত আৰু কোচ হাজোৱে আহোমৰ লগত হাত মিলায়। ১৭শ শতিকাত বহুকেইখন আহোম-মোগল যুদ্ধ সংঘটিত হয়। ১৬৭১ চনত আহোমে শৰাইঘাটৰ যুদ্ধত মোগলক পৰাস্ত কৰে আৰু শেষত ১৬৮২ চনত ইটাখুলিত পৰাস্ত কৰি নিজৰ পশ্চিম সীমা স্থিৰ কৰে। আহোমসকলে পশ্চিমৰ কৰতোৱা নদীলৈকে নিজৰ ৰাজ্য বিস্তাৰৰ বাবে মন মেলিছিল যদিও তেনে হৈ নুঠিল। কেৱল ১৬শ শতিকাত স্বৰ্গদেউ চুহুংমুঙৰ সেনাপতি টংখামে এবাৰ আক্ৰমণকাৰীসকলক খেদি কৰতোৱা নদী পাৰ কৰাই আহিছিল।\nআহোম ৰাজ্যই উন্নতিৰ শিখৰত উপনীত হোৱাৰ পিছত ১৮শ শতিকাত মোৱামৰীয়া বিদ্ৰোহৰ পিছত ইয়াৰ পতন আৰম্ভ হয়। শাসন পুনৰ অধিকাৰ কৰাৰ পিছতো অভ্যন্তৰীণ খেলিমেলি চলি থাকে আৰু ১৯শ শতিকাৰ প্ৰথমভাগত মানৰ অসম আক্ৰমণ সংঘটিত হয়। ইংৰাজৰ হাতত মান পৰাস্ত হয় আৰু ১৮২৬ চনত ইয়াণ্ডাবু সন্ধি স্বাক্ষৰিত হয়। অসমৰ শাসনভাৰ ব্ৰিটিছৰ হাতলৈ যোৱাৰ লগে লগে মধ্যযুগৰ অন্ত পৰে।\nঔপনিবেশিক অসম[সম্পাদনা কৰক]\nপ্ৰধান প্ৰবন্ধ: ঔপনিবেশিক অসম\nব্ৰিটিছৰ অসম অধিগ্ৰহণ[সম্পাদনা কৰক]\nমানসকলে অসম অধিকাৰ কৰাৰ পিছত ব্ৰিটিছসকলে মানৰ বিৰুদ্ধে ৰণৰ প্ৰস্তুতি চলায়। ১৮২৪ চনত নামনি অসম (কোচ হাজো) অধিগ্ৰহণ কৰা হয়। তাৰ পিছৰ বছৰ ব্ৰিটিছে উজনি অসমত মানক পৰাস্ত কৰে আৰু তেওঁলোকৰ মাজত ইয়াণ্ডাবু সন্ধি স্বাক্ষৰিত হয়। এই যুদ্ধখনত আহোমে ব্ৰিটিছক সহায় কৰা নাছিল। একে বছৰতে ৰজা গোবিন্দ চন্দ্ৰৰ মৃত্যুৰ পিছত "ডক্‌ট্ৰিন অৱ লেপ্‌ছ"মতে কছাৰী ৰাজ্যকো ব্ৰিটিছ শাসিত অঞ্চলৰ অন্তৰ্ভুক্ত কৰা হয়। ১৮৩২ চনত খাচী ৰজাৰ আত্মসমৰ্পণৰ পিছত জয়ন্তীয়া ৰাজ্যৰ ওপৰতো ব্ৰিটিছৰ প্ৰভুত্ব বাঢ়ে। ১৮৩৩ চনত আহোম ৰজা পুৰন্দৰ সিংহৰ অধীনৰ আহোম ৰাজ্যক ব্ৰিটিছ ৰক্ষিত অঞ্চল বুলি ঘোষণা কৰা হয়। কিন্তু ১৮৩৮ চনত আনুষ্ঠানিকভাৱে আহোম ৰাজ্যক ব্ৰিটিছ অঞ্চলত অন্তৰ্ভুক্ত কৰা হয়। ১৮৩৯ চনত মৰাণ-মটক অঞ্চল অধিকাৰ কৰাৰ লগে লগে ব্ৰিটিছে গোটেই অসমতে নিজৰ শাসন স্থাপন কৰে।\nঔপনিবেশিক শাসন[সম্পাদনা কৰক]\nবেঙ্গল প্ৰেচিডেন্সী (১৮২৬-১৮৭৩): অসমক বেঙ্গল প্ৰেচিডেন্সীৰ অন্তৰ্ভুক্ত কৰা হৈছিল। উজনি অসম অধিগ্ৰহণৰ এটা কাৰণ আছিল ১৮৩৭ চনত অসমৰ চাহৰ সফল উৎপাদন আৰু ১৮৩৯ চনত অসম কোম্পানী স্থাপন। ১৮৩৮ চনৰ ৱেষ্ট্‌লেণ্ড নিয়ম অনুসৰি স্থানীয় লোকৰ বাবে চাহ খেতি কৰাটো দুৰূহ আছিল। ১৮৫৪ চনত এই নিয়ম শিথিল কৰাৰ লগে লগে এই পৰিস্থিতি সলনি হয়। খেতি কৰিবৰ বাবে অনা চীনা লোকসকলে ১৮৪৩ চনত অসম ত্যাগ কৰে আৰু তাৰ ঠাইত স্থানীয় লোক (বিশেষকৈ কছাৰী সম্প্ৰদায়ৰ) মৰকল কৰা হয়। ১৮৫৯ চনত মধ্য ভাৰতৰ পৰাও চাহ খেতিৰ বাবে বনুৱা আমদানি কৰা হয়। এইসকল লোকৰ অৰ্থনৈতিক অৱস্থা অতি শোচনীয় আছিল। ইতিমধ্যে ঔপনিবেশিক চৰকাৰে কানি খেতিৰ ওপৰতো নিজৰ অধিকাৰ বিস্তাৰ কৰিছিল।\nব্ৰিটিছ শাসনৰ বিৰুদ্ধে প্ৰতিবাদ আৰু বিদ্ৰোহ নোহোৱাকৈ থকা নাছিল। ইয়াণ্ডাবু সন্ধি হোৱাৰ দুবছৰ পিছত ১৮২৮ চনত গোমধৰ কোঁৱৰে বিদ্ৰোহ ঘোষণা কৰে, কিন্তু সহজেই তাক দমন কৰা হয়। ১৮৩০ চনত ধনঞ্জয় বুঢ়াগোহাঁই, পিয়লি ফুকন আৰু জীউৰাম মেধিয়ে বিদ্ৰোহ ঘোষণা কৰে। তেওঁলোকৰ মৃত্যুদণ্ড প্ৰদান কৰা হয়। ১৮৫৭ চনৰ চিপাহী বিদ্ৰোহৰ সময়ত অসমৰ মানুহও ব্ৰিটিছক অসহযোগিতাৰে আন্দোলনলৈ সহায় আগবঢ়ায়। মণিৰাম দেৱান আৰু পিয়লি বৰুৱাক ফাঁচী দিয়া হয়। ১৮৬১ চনত নগাঁৱৰ কৃষকসকলে ফুলগুৰিত তামোল-পাণৰ ওপৰত কৰৰ বিৰুদ্ধে ৰাইজ মেলৰ বাবে সন্মিলিত হৈছিল। তাতে ব্ৰিটিছ বিষয়া চিংগাৰ ৰাইজৰ লহত হতাহতিত নিহত হয়। তাৰ পিছত এই বিদ্ৰোহক কঠোৰ হাতেৰে দমন কৰা হয়।\nচিফ কমিছনাৰ্‌ছ প্ৰভিন্স (১৮৭৪-১৯০৫): ১৮৭৪ চনত অসমক বেঙ্গল প্ৰেচিডেন্সীৰ পৰা পৃথক কৰা হয় আৰু চিলেট অঞ্চল যোগ দি ইয়াক চিফ কমিছনাৰ্‌ছ প্ৰভিন্সলৈ উন্নীত কৰা হয়। ইয়াৰ ৰাজধানী আছিল শ্বিলং। চিলেটৰ লোকসকলে এই কাৰ্যৰ প্ৰতিবাদ কৰিছিল। ১৮৩৭ চনত অসমীয়া ভাষাৰ সলনি বঙালী ভাষাক চৰকাৰী ভাষা ঘোষণা কৰা হৈছিল, কিন্তু এই সময়ত অসমীয়া ভাষাক পুনৰ স্ব-মৰ্যাদা প্ৰদান কৰা হয়। ১৮৮৯ চনত ডিগবৈত তেলৰ আৱিষ্কাৰ হোৱাৰ লগে লগে তৈল উদ্যোগে গঢ় লৈ উঠে। সেই সময়ছোৱাত নগাঁৱত দুৰ্ভিক্ষৰ ফলত বহু মানুহৰ মৃত্যু হৈছিল।[উদ্ধৃতিৰ প্ৰয়োজন] কৃষিতকৈ চাহ, তেল আৰু কয়লা উদ্যোগ বহুখিনি আগুৱাই গৈছিল।\nশোষণৰ বিৰুদ্ধে লাহে-লাহে কৃষকসকল জাগি উঠিবলৈ ধৰিলে। বিভিন্ন ৰাইজ-মেলৰ যোগেদি কৰ পৰিশোধ নকৰাৰ সিদ্ধান্ত লোৱা হ'ল। ১৮৯৪ চনত পথৰুঘাটত তেনে এখন প্ৰতিবাদী সভাৰ ওপৰত ব্ৰিটিছে কৰা আক্ৰমণত প্ৰায় ১৫ জন লোক নিহত হয়। ইয়াৰ পিছত গাঁৱৰ ৰাইজক অত্যাচাৰ কৰি সম্পত্তি লুট-পাত কৰা হয়।\n১৯০৩ চনত মাণিক চন্দ্ৰ বৰুৱাৰ নেতৃত্বত "অসম এছ'চিয়েচন" গঠন হয়।\nপূব বঙ্গ আৰু গভাৰ্নৰ শাসিত অসম (১৯০৬-১৯১২): ১৯০৫ চনৰ বঙ্গ বিভাজনৰ পিছত পূব বঙ্গক চিফ কমিচনাৰৰ প্ৰভিন্সত যোগ কৰা হয়। এজন লেফ্‌টনেণ্ট গভাৰ্নৰ শাসিত এই অঞ্চলৰ ৰাজধানী আছিল ঢাকা। এই প্ৰভিন্সৰ ১৫ জনীয়া পৰিষদত অসমৰ বাবে আসন আছিল দুখন।\nবঙ্গ আৰু অসম দুয়ো ঠাইতে বঙ্গ বিভাজনৰ প্ৰতিবাদ কৰা হৈছিল। অৱশেষত ১৯১১ চনত ৰাজকীয় ঘোষণাযোগে এই বিবাদ সমাধান কৰা হয়। এই সময়ছোৱাত (১৯০৫-১৯০৮) চলা স্বদেশী আন্দোলনৰ বতাহে অসমক বৰকৈ স্পৰ্শ কৰা নাছিল। কেৱল অম্বিকাগিৰী ৰায়চৌধুৰীৰ দৰে কেইজনমান লোকে ইয়াত আগভাগ লৈছিল।\nঅসম আন্দোলনৰ দৃশ্য\n১৯০৫ চনৰ পৰা পূব বঙ্গৰ পৰা প্ৰব্ৰজন কৰা লোকে ব্ৰহ্মপুত্ৰ উপত্যকাৰ চৰ-চাপৰিত থিতাপি ল'বলৈ ধৰে। কৃষি উৎপাদন বৃদ্ধি কৰাৰ স্বাৰ্থত ব্ৰিটিছেও এই কাৰ্যত উদ্গনি যোগায়। ১৯০৫ চনৰ পৰা ১৯২১ চনলৈ এই প্ৰব্ৰজনকাৰীৰ সংখ্যা চাৰিগুণ বাঢ়ে। উত্তৰ-ঔপনিবেশিক যুগতো অবৈধ প্ৰব্ৰজন অব্যাহত থাকে আৰু তাৰ ফলত ১৯৭৯ চনত অসম আন্দোলন সংঘটিত হয়।\nঅসম বিধান পৰিষদ (১৯১২-১৯২০): প্ৰশাসনিক গোট পুনৰ চিফ কমিচনাৰৰ প্ৰভিন্সলৈ (অসম আৰু চিলেট) পূৰ্ববত কৰা হয় আৰু ইয়াৰ লগত এখন বিধান পৰিষদ যোগ দিয়া হয়। পৰিষদৰ ২৫ জন সদস্য আছিল আৰু মুখ্য আয়ুক্তৰ লগত ১৩ জন নিৰ্বাচিত সদস্যই পৰিষদৰ সিংহভাগ গঠন কৰিছিল। আন সদস্যসকলক স্থানীয় ৰাজহুৱা গোট যেনে পৌৰসভা, চাহ ব্যৱসায়ী আদিয়ে নিৰ্বাচন কৰিছিল।\nঅসম অসহযোগ আন্দোলনত সোমাই পৰাৰ পিছত ১৯২০-২১ চনত অসম এছ'চিয়েচন লাহে লাহে "অসম প্ৰদেশ কংগ্ৰেছ কমিটি"লৈ ৰূপান্তৰ হয় আৰু ভাৰতীয় কংগ্ৰেছ কমিটিত পাঁচখন আসন লাভ কৰে।\nদ্বি-শাসন (১৯২১-১৯৩৭): ভাৰত চৰকাৰ বিধি ১৯১৯ মতে অসম বিধান পৰিষদৰ সদস্য সংখ্যা ৫৩লৈ বৃদ্ধি কৰা হয় যাৰ ভিতৰত ৩৩ জন বিশেষ সমষ্টিৰ দ্বাৰা নিৰ্বাচন কৰা হৈছিল। পৰিষদৰ শক্তি বৃদ্ধি কৰা হৈছিল যদিও ইউৰোপীয়ান আৰু মনোনীত সদস্যৰে গঠিত আনুষ্ঠানিক গোটৰে প্ৰভাৱ বেছি আছিল।\nঅসম বিধানসভা (১৯৩৭-১৯৪৭): ১৯৩৫ চনৰ ভাৰত চৰকাৰ নীতিমতে পৰিষদখন ১০৮ জনীয়া সদস্যৰ এখন বিধানসভালৈ পৰিৱৰ্তন কৰা হয় আৰু ইয়াৰ শক্তিও বৃদ্ধি পায়। এই সময়ছোৱাত অসমৰ ৰাজনীতিত গোপীনাথ বৰদলৈ আৰু মহম্মদ চাদুলাৰ প্ৰভাৱেই বেছি দেখা গৈছিল।\nস্বাধীনতা-উত্তৰ যুগ[সম্পাদনা কৰক]\n১৯৭৯ চনত অবৈধ অনুপ্ৰবেশকাৰী সকলৰ বিৰুদ্ধে অসম আন্দোলনৰ সূত্ৰপাত হয়। সদৌ অসম ছাত্ৰ সন্থা আৰু সদৌ অসম গণ সংগ্ৰাম পৰিষদৰ নেতৃত্বত হোৱা এই আন্দোলনে অবৈধ অনুপ্ৰবেশকাৰীসকলক বহিষ্কাৰ কৰাৰ লগতে অনুপ্ৰবেশ ৰোধ কৰিবলৈ চৰকাৰৰ ওচৰত দাবী জনায়। প্ৰথম অৱস্থাত অহিংসা নীতি মানি চলিলেও পিছলৈ এই আন্দোলনত নেলীৰ হত্যাকাণ্ডৰ দৰে হিংসাত্মক ঘটনাও সংঘটিত হয়। ১৯৮৫ চনত আন্দোলনৰ নেতাসকল আৰু ভাৰত চৰকাৰৰ মাজত হোৱা অসম চুক্তিমতে ইয়াৰ সামৰণি পৰে। নেতাসকলে অসম গণ পৰিষদ নামেৰে এটা ৰাজনৈতিক দল গঠন কৰি ১৯৮৫ চনৰ নিৰ্বাচনত জয়ী হয় আৰু প্ৰফুল্ল কুমাৰ মহন্ত মুখ্যমন্ত্ৰী নিৰ্বাচিত হয়। তৰুণ গগৈ নেতৃত্বাধীন কংগ্ৰেছ দলে ২০০১, ২০০৬ আৰু ২০১১ চনৰ ক্ৰমাগত তিনিটা নিৰ্বাচনত জয়ী হৈ চৰকাৰ গঠন কৰে। ২০১৫ চনত সৰ্বানন্দ সোণোৱালৰ নেতৃত্বত বিজেপি দল নিৰ্বাচিত হৈ চৰকাৰ গঠন কৰে\nBorpujari, H. K., ed. (1990), The Comprehensive History of Assam : from the Pre-historic Times to the Twelfth Century A.D., প্ৰকাশক Guwahati\nChoudhury, P. C. (1966), The History of Civilisation of the People of Assam to the Twelfth Century A.D., প্ৰকাশক Guwahati\nGait, Edward A (1906), A History of Assam, প্ৰকাশক Calcutta, http://books.google.com/?id=w-6kr1IyHJkC\nGuha, Amalendu (1977), Planter-Raj to Swaraj, প্ৰকাশক Delhi\nSingh, Jai Prakash; Sengupta, Gautam, eds. (1991), Archeology of North-Eastern India, প্ৰকাশক New Delhi: Har-Anand Publications\n↑ "অসমীয়া জাতিৰ জনক চুকাফাৰ প্ৰাসংগিকতা", অমল নাৰায়ণ পাটোৱাৰী; গণ অধিকাৰ, ১২ অক্টোবৰ ২০১১\n↑ 2.0 2.1 2.2 2.3 "Assam in the Pre Historic Period: The Different Ages". Govt. of Assam. http://online.assam.gov.in/web/guest/historyofassam?webContentId=109355। আহৰণ কৰা হৈছে: April 02, 2012.\n↑ 3.0 3.1 3.2 "Pre-History of Assam". Govt. of Assam. http://online.assam.gov.in/history1?webContentId=172652। আহৰণ কৰা হৈছে: April 02, 2012.\n"https://as.wikipedia.org/w/index.php?title=অসমৰ_ইতিহাস&oldid=229492"ৰ পৰা সংকলিত


কাজিৰঙাত গঁড় খৰ্গৰ পুনৰ পৰীক্ষণৰ দুদিনীয়া কাৰ্যৰ সামৰণি : ৪৮০ টা খৰ্গৰ পৰীক্ষা সম্পন্ন\nSeptember 7, 2021 9:05 pm\nকাজিৰঙা ৰাষ্ট্ৰীয় উদ্যানৰ কহঁৰা ৰেঞ্জত থকা বনবিভাগৰ পৰমানন্দ লাহন প্ৰেক্ষাগৃহত ৬ চেপ্তেম্বৰৰ পৰা চলি থকা গঁড়ৰ খৰ্গ পুনৰ পৰীক্ষণ আৰু নমুনা সংগ্ৰহৰ অভিযান আজি বিয়লি সামৰণি পৰে ৷\nআজি পুৱাৰে পৰা চলা দ্বিতীয় দিনৰ কাৰ্যসুচীত এই কাৰ্যৰ বাবে নিয়োজিত উচ্চপদস্থ বিশেষজ্ঞৰ দলে মুঠ ১৬৭ টা খৰ্গৰ পুনৰ পৰীক্ষণ কৰি বিধিগত ভাৱে সংৰক্ষণৰ ব্যৱস্থা কৰে ৷\nইয়াৰ লগে লগে কাজিৰঙা ৰাষ্ট্ৰীয় উদ্যানৰ বিভিন্ন বনাঞ্চলত ২০১৭ চনৰ পৰা জমা হৈ থকা ৪৮০ টা গঁড়ৰ খৰ্গৰ পৰীক্ষা কৰাৰ দুদিনীয়া কাৰ্যৰ সামৰণীপৰে ৷ যোৱা কালি ৩০০ খৰ্গৰ পৰীক্ষাৰ পিচত আজি মুঠ ১৬১ টা খৰ্গৰ পৰীক্ষা কৰা হয় যদিও আদালতত গোচৰ চলি থকা মুঠ ১৯ টা খৰ্গৰ পৰীক্ষা কৰাৰ পৰা বিৰত থাকে বিশেষজ্ঞৰ দল ৷\nবন্যপ্ৰাণী প্ৰতিৰক্ষা আইন ১৯৭২ ৰ ৩৯ অনুচ্ছেদৰ অধীনত অসম চৰকাৰে ৰাজ্যৰ বিভিন্ন প্ৰান্তত জমা হৈ থকা গঁড় খৰ্গ, হাতীৰ দাঁত বা তেনে জাতীয় অনুসুচীভুক্ত বন্যপ্ৰাণীৰ দেহাংশ ৰাজহুৱাকৈ বিনষ্ট কৰাৰ সিধান্ত গ্ৰহণ কৰে ৷\nএই সিধান্তৰ অংশ হিচাবেই মৰিগাঁও, বৰপেটা,মংগলদৈ, গুৱাহাটী, তেজপুৰআৰুনগাওঁত চৰকাৰী কোষাগাৰত জমা থকা গঁড় খৰ্গৰ পৰীক্ষা কৰাৰ পিচত কাজিৰঙা ৰাষ্ট্ৰীয় উদ্যানৰ বিভাগীয় জিম্মাত থকা গঁড়ৰ খৰ্গবোৰ পৰীক্ষা কৰা হয় ৷\nলগতে খৰ্গবোৰ প্ৰণালীবদ্ধ ভাৱে নথিভুক্ত কৰি পৰৱৰ্তী সময়ত বিনষ্ট কৰিব পৰাকৈ সংৰক্ষণৰ ব্যৱস্থা কৰে বন বিভাগে ৷\nইয়াৰ বাবে অসমৰ বন বিভাগৰ প্ৰধান মুখ্য বন সংৰক্ষক এম কে যাদৱক সভাপতি হিচাবে লৈ এখন উচ্চ পৰ্যায়ৰ সমিতি গঠন কৰা হয় ৷ এই সমিতিৰ অধীনতে এখন কাৰিকৰী সমিতি আৰু সাত খন জ’নাল সমিতি গঠন কৰা হৈছে ৷\nকাৰিকৰী সমিতিত প্ৰকৃতি সংগঠন আৰণ্যক, বিশ্ব প্ৰকৃতি নিধি আৰু ৱাইল্ড লাইফ ট্ৰাষ্ট অৱ ইণ্ডিয়াৰ উপৰিও পশু কল্যাণ বিভাগ আৰু ফৰেনচিক লেৱৰেটৰীৰ বিশেষজ্ঞৰ লগতে জ’নাল সমিতিত স্থানীয় লোকৰ প্ৰতিনিধিকো অন্তৰ্ভুক্ত কৰা হৈছে ৷\nগঁড় খৰ্গ পৰীক্ষণৰ এই কাৰ্যত বনবিভাগক এমট্ৰন প্ৰতিষ্ঠানে বিশেষ ভাৱে সহযোগিতা আগবঢ়াইছে ৷\nকাজিৰঙাত অন্ত পৰা এই কাৰ্যসুচীৰ পিচত গোলাঘাটত অহা ৯ চেপ্তেম্বৰৰ পৰা আৰম্ভ হ’ব গঁড় খৰ্গৰ পুনৰ পৰীক্ষণৰ অন্তিম কাৰ্যসুচী ৷\nগোলাঘাটৰ জিলা কোষাগাৰত মজুত থকা মুঠ ১১ শ গঁড় খৰ্গৰ পুনৰ পৰীক্ষণ কৰিব বিশেষজ্ঞ সমিতিয়ে ৷\nSensational Murder: বঢ়মপুৰৰ মাজপুটনিত চাঞ্চল্যকৰ হত্যাকাণ্ড; বিশেষভাবে সক্ষম মহিলাক ডিঙি কাটি হত্যা\nTips to Relieve Frustration: আপুনিও হতাশাৰ সৈতে যুঁজিছে নেকি? ইয়াৰ সমাধানৰ উপায় জানিব বিচাৰে নে?\nNew GST Rule: পেকেট যুক্ত চাউল, আটা, পনীৰ, দৈ, গুৰ, কি কি বস্তুৰ দাম বৃদ্ধি হ’ব?


সুবাস : কাজল সনা দুচকু\nবাছখনে দীঘলীয়া হৰেন মাৰি ধীৰে ধীৰে গতি কৰিছে সন্মুখলৈ, খিৰিকিৰে হাত এখন উলিয়াই ল’ৰা জনে এপাহ সতেজ গোলাপ ফুল আগবঢ়াই দিছে বাছস্ট্যান্ডত ৰৈ থকা ছোৱালীজনীলৈ । ছোৱালীজনীয়ে হাতপাতি লৈছে ফুলপাহ আকুলভাৱে । কাষত তাইৰ বেগখন,বাছখন গৈ আছে..গৈ আছে..। জালুকবাৰীৰ শেষ বাছখন,বাছস্ট্যান্ডত আৰু কোনো নাই । শেষত কাশ্মীতাৰ চহী এটা—ছবি খনলৈ একেথৰে বহু সময় চাই থাকিল ৰাজে । তাৰ মনলৈ বহু কথাই দোলা দিব ধৰিলে, কি বুজাব গৈছে বাৰু ছবিখনে, কি ভাবি আঁকিছিল বাৰু ,ছবিখনৰ অন্তৰালত কি কাহিনী জড়িত আছিল ।\n: ওই কি চাই আছা বেৰখনলৈ”-কাশ্মীতা ৰৈ আছে তাৰ কাষতে ।\n: নাই এনেয়ে এই ছবিখন চাই আছিলো-ৰাজে হাঁহি ক’লে।\n: মই অথনিৰে পৰা তোমাক বিচাৰি ফুৰিছো আৰু তুমি ইয়াত অকলে ছবি চাই বহি আছা । কিনো ইমান নেদেখা বস্তুটো দেখিলা এই ছবিখনত ।- তাই টান মাৰি চকী এখন আনি বহি ল’লে ৰাজৰ মুখামুখীকৈ ।\n: আচলতে ছবিখন মই ইমানদিনে লক্ষ্যই কৰা নাছিলো। ছবিখন চাই চাই বহু কথাই মনলৈ আহিছে জানা । বাৰু বাদ দে সেইবিলাক– সি কাশ্মীতালৈ চালে।\n: দীপ আহিব ইয়ালৈ । মই ফোন কৰিছিলো।- কাশ্মীতাই তাৰ চকুলৈ চায় ক’লে ।ৰাজে চকু নমাই দিলে।পাতল গেৰুৱা ৰঙৰ টপ আৰু জিনছে কাশ্মীতাক ধুনীয়া দেখা গৈছিল আজি । অইনদিনা খন হ’লে তাইক সি জোকাই থাকিলে হয় বাৰে বাৰে- কাজল সনা দুচকুত মই অচিনাকী পথৰ সন্ধান পাওঁ আৰু পাওঁ নতুন নতুন কবিতা ।"তোমাক আজি তামাম লাগিছে দেই । কোনোবা বলিউডৰ হিৰো আহিব নেকি ? আজি তাৰ জোকাৱ মন নগ’ল । মনটো কিবা বেলেগ হৈ আছে তাৰ, হয়তো কাশ্মীতাৰো । কিছুসময় দুয়োটাই নিৰৱে বহি থাকিল ।\n: বাৰু কাশ্মীতা এটা কথা ক’ছোন ; এই ছবিখন তুমি বাৰু কি ভাৱ লৈ আকিছিলা ?”-ৰাজে নীৰৱতা ভংগ কৰি সুধিলে ।\n: এনে আকিছিলোঁ কিনো আৰু ভাবিব লাগে ? ভাবি চোৱাও নাই এবাৰো আৰু তোমাৰ দৰে কবি বা লেখক নহয় যে এইবিলাক ভাবি থাকিম ।”- তাই খিল খিলাই হাঁহি দিলে । কাজলসনা চকুজুৰি তিৰ্‍বিৰাই উঠিল । সি হাঁহিব পৰা নাই । তাই তেনেকুৱাই, সকলো কথাই সাধাৰণভাৱে লয় । ঘৰৰ সৰু ছোৱালী হোৱা বাবে কিছু পৰিমাণে মৰম আলুসুৱা,ৰাজৰ ছোৱালীজনীৰ প্ৰতি তাৰ কিবা এক বিশেষ আকৰ্ষণ আছে বন্ধুত্বৰ বাহিৰেও ।\n: “পিছে আমাৰ লেখকগৰাকীয়ে বা কি বিশেষত্ব দেখা পালে মই অকাঁ ফ’টো খনত?”কাশ্মীতাই হাঁহি হাঁহিয়েই সুধিলে তাক ।\n: “মোৰ বহুত কিবা-কিবি মনলৈ আহিছে ।তোমাৰ জানো শুনিবলৈ সময় আছে ?” – সি কাশ্মীতাৰ চকুলৈ চালে । তাই নিশ্চুপ হৈ গ’ল তাৰ কথাত । অলপ গহীন হৈ বহা ঠাইতে গাটো জোকাৰি ল’লে- ‘তাই শুনিবলৈ ৰাজী’ এনে ভাৱত ।এনেও তাই ৰাজৰ লিখাবিলাক পঢ়িবলৈ ভাল পায়।\n: “ছবিখন চাই গল্প এটি মনলৈ আহিছে । সম্পূৰ্ণ কাল্পনিক যদিও বাস্তৱৰ সৈতে বহুখিনি মিল থাকিব পাৰে। ধৰাহওঁক, ল’ৰা-ছোৱালী হাল ঠিক আমাৰ দৰেই কোনোবা বিশ্ববিদ্যালয়ৰ ছাত্ৰ-ছাত্ৰী । ধৰা সিঁহতৰ নাম–আকাশ আৰু নীলাঞ্জনা । দুবছৰ আগতে হয়তো দুয়ো দুটা বিপৰীত দিশৰ পৰা একেটা বিশ্ববিদ্যালয়ত ভৰ্তি হৈছিল ন দুচকুত অলেখ সপোন লৈ । প্ৰথম চিনাকীতে দুয়োজনৰ বন্ধুত্ব হৈছিল । দুটা বছৰত সিঁহতে একেলগে পঢ়িছিল, খাইছিল,গুৱাহাটীখন ফুৰিছিল আৰু বিভিন্ন কবিতা লিখি আকাশে নীলাঞ্জনাক পঢ়ি শুনাইছিল । এইবিলাক কামত সিহঁত ইমানেই ব্যস্ত আছিল যে খন্তেক সময়ৰ বাবে হ’লেও সিঁহতে সিঁহতৰ এই সম্পৰ্কটো বন্ধুত্বতকৈ বেছি এবাৰো ভাৱি চোৱা নাছিল।চঞ্চলা নীলাঞ্জনায়ে হয়তো কাহানীও কল্পনা কৰা নাছিল সিঁহত দুয়োজনে এদিন এৰা-এৰি হ’ব লাগিব । চাওঁতে চাওঁতে দুটা বছৰ পাৰ হৈছিল। সিহঁত যাৱৰ সময় হ’ল । সেই জালুকবাৰী বাছস্ট্যান্ডৰ পৰা দুয়োয়ে আকৌ এৰা এৰি হ’ব চিৰদিনৰ বাবে। বাছস্ট্যান্ডত বহি দুয়োটাৰেই হয়তো একেটাই চিন্তা বহু কথাই কোৱা হ’ল তথাপি কিবা এটা থাকি গ’ল । এখন এখনকৈ বাছবোৰ ওলাই গৈ আছে আৰু শেষ বাছখনত আকাশে উঠিল,কি কৰিব সি? খিৰিকীৰ কাষত কাশ্মীতাই ৰৈ আছে। কাজলসনা দুচকুত উজাগৰী নিশাৰ স্পষ্ট চিন, তাৰো ।সি আগবঢ়াই দিলে ৰঙা গোলাপ এপাহ নীলাঞ্জনালৈ । বাছখন ধীৰে ধীৰে যাৱ ধৰিছে; সিহঁত দুয়োটায়ো যেন দুটা বিপৰীত দিশলৈ গতি কৰি আছে চিৰদিনলৈ।\n: “বাপৰে বাপ; তোমালোকক দুয়োটাকে বিচাৰি বিচাৰি মোৰ ভাগৰ লাগিল । আৰু তহঁতে ইয়াতে বহি গল্প কৰি আছা ।” –দীপৰ চিঞৰত সিহঁত দুয়োটায়ে ঘুৰি চালে। মুহুৰ্ততে পৰিৱেশটোৱে এটা বেলেগ ৰূপ ল’লে । আজি সিঁহতৰ বাবে শেষ সন্ধিয়া। কাইলৈ সকলো ঘৰলৈ যাৱ, সেয়ে আজি সকলো মিলি গোট খাইছে কাশ্মীতাৰ ৰুমত । চিৰাচৰিত ভাৱেই সিহঁতৰ গ্ৰুপটো গোট খালে আড্ডা বেচ জমে,গ্ৰুপটো বুলি ক'লে ৰাজ,কাশ্মীতা আৰু দীপ । কলা শাখাৰ বিভাগ হিচাপে সিহঁতৰ বিভাগতো ছোৱালীৰ সংখ্যাই বেছি । ল’ৰা মাত্ৰ দহজনমান । দীপ আৰু ৰাজে হোষ্টেলত থাকে,কাশ্মীতা হোষ্টেলত নাথাকে । যোৱা দুটা বছৰে এনেদৰেই কটাই দিছে । আজিও দীপে আহিয়েই হৈ হাল্লা আৰম্ভ কৰি দিলে; তাৰ কথাত সকলোৱে হাঁহি উঠিল । কিছুসময়-ৰ বাবে সকলোৱে পাহৰি গ’ল আজিৰ সন্ধিয়াটোৱেই যে সিহঁতৰ শেষ সন্ধিয়াৰ আড্ডা ।ৰাজে দীপৰ মুখলৈ চালে তেওঁ হাঁহি আছে, কেৱল কাশ্মীতাৰ বাহিৰে ।এটা সময়ত হাঁহি বিলাক বেসুৰা যেন লাগিল তাৰ । হাঁহিবোৰ যেন বেঁকা হৈ ওলাইছে । আচলতে তিনিজনয়ে কান্দি আছে সকলোৰে অগোচৰে । সকলোৰে হাঁহিবোৰ যেন ৰৈ গৈছে এঠাইত।অলপ সময় পিছত হাঁহিবিলাক উচুপনি যেন লাগিল তাৰ । ৰাজ আৰু দীপে ওলাই আহিল কাশ্মীতাৰ ঘৰৰ পৰা ।কাশ্মীতাই কান্দিব নোৱাৰে ।ৰাজেও হোষ্টেললৈ গুছি আহিল কোনো কথা নকোৱাকৈ.............


এনিশাৰ ব্যতিক্ৰমী এসাজ – ৰঞ্জু শৰ্মা – ফটাঢোল\nOctober 3, 2018 লটিঘটি\t3 Comments\nএনিশাৰ ব্যতিক্ৰমী এসাজ – ৰঞ্জু শৰ্মা\nগণেশ উৎসৱৰ সময়তেই পুণেলৈ বৰকৈ মনত পৰে। গোটেই চহৰখন উৎসৱস্থলীলৈ পৰিৱর্তিত হৈ পৰে। চাৰিওফালে ধূপ-বন্তি আৰু ৰঙৰ পোহাৰ। সন্ধিয়াৰেপৰা ৰাস্তাবোৰত মানুহৰ ভিৰত ঠেলা-হেঁচা লগা পৰিস্থিতি। প্রকাণ্ড পেন্দেলবোৰৰ উপৰিও প্রায়ভাগ মানুহে নিজৰ ঘৰতো গণেশ দেৱতাক স্থাপন কৰি লৈ সম্পূর্ণ বিধিগতভাৱে পূজা কৰে। নিয়ম অনুসৰি প্রত্যেকদিনাই পুৱা গধূলি প্রার্থনা, পূজা কৰাৰ উপৰিও সদায় বেলেগ বেলেগ ধৰণৰ ভোগ লগায় আৰু মোৰ বাবে এই সমগ্র পূজা পদ্ধতিৰ মুখ্য আকর্ষণ আছিল সেই ভোগখিনি।\nপুণেত থকা সময়ৰ কথা। এবাৰ গণেশ পূজাৰ অন্তিম দিনা মোৰ স্বামী মানসৰ একেবাৰে নলে-গলে লগা মাৰাঠী বন্ধু এজনে আমাক ৰাতিৰ সাজলৈ নিমন্ত্রণ জনালে। একপ্রকাৰ ‘ফেয়াৰৱেল পার্টি’ ধৰণৰ, কিয়নো তাৰ এসপ্তাহৰ পিছতেই পুণেৰপৰা একেবাৰে আমি দিল্লীলৈ গুছি আহিম। গতিকে সেইকেইদিন চিনাকী ঘনিষ্ঠসকলৰ ঘৰে ঘৰে মানস আৰু মোৰ বৰভোজ চলি আছে। মই আকৌ কোনোবাই তেনেকৈ এসাজ খাবলৈ মাতিলে বৰ ভাল পাওঁ, অৱশ্যে নিজেও মাতি নোখোওৱাকৈ নাথাকো। তাৰ কাৰণ দুটা। প্রথমতে তেনেকৈ মাতিলে তেওঁলোকে ‘ভাখৰি’, ‘পুৰণপোলী’, ‘সিঙদানাৰ ছবজি’ ইত্যাদি মহাৰাষ্ট্রীয় স্থানীয় খাদ্য খুৱাইছিল আৰু দ্বিতীয়তে সেইদিনালৈ মোৰ পাকঘৰ ছুটি পৰিছিল।\nসেইদিনা দুপৰীয়া আকৌ একেবাৰে সাধাৰণকৈ দাইল ভাত খালো। মানসে ক’লে, “সিঁহতে যিবোৰ পুৰণপোলী খুৱাই একেবাৰে পেট গধুৰ হৈ যায়, ঢেৰ ঘী, খোয়া, গুৰ ইত্যাদি থাকে যে আৰু সেই সিংদানা আৰু গুৰ দিয়া তৰকাৰীবোৰ খালে পেট ফুলিবলৈ ধৰে। তাতে গণেশ পূজাৰ সময়ৰ কথা। নাখালেও বেয়া পাব ইমান আগ্রহেৰে মাতিছে।”\nসেইকাৰণে দুপৰীয়াৰেপৰা ৰাতিলৈ বুলি দুয়ো পেটত বহলকৈ ঠাই ৰাখি থ’লো।\nযথাসময়ত আমি গৈ উপস্থিত হ’লোগৈ। গৈ পোৱাৰ লগে লগে মানুহঘৰে ইমান আফচোচ কৰিলে যে নিজেই অসহজ অনুভৱ কৰিলো। মনতে ভাৱ হ’ল, ‘ইছ! ইমান ভাল পায়নে বাৰু আমাক। আমাৰ সৈতে আৰু তেনেকৈ লগা-লগি নহ’ব বুলি মানুহগৰাকীয়ে ইমান আৱেগিক হৈ কথাবোৰ ক’লে যে মই হুকহুকাই কান্দি দিবলৈহে বাকী। নাকান্দিলো, কোনোমতে সামৰি থ’লো।\nবাৰু, গৈ পোৱাৰ লগে লগে আমাক এগিলাচকৈ পানী দিলে। তাৰ পিছত প্রায় এঘণ্টামান সময় কথাতেই উকলি গ’ল। ইপিনে আকৌ সাজোন-কাচোনৰ নামত মানসক মই সন্ধিয়াৰ চাহকাপো নুখুৱাকৈ নিছিলো বোলো মাৰাঠীসকলৰ ঘৰত পকোৰী, পাপৰ, মোদক থাকিবই, সেইবোৰেৰে চাহকাপটো দিবই।\nআঠ বাজি গ’ল। চাহৰ কানীয়া মানসৰ মুখেৰে অনর্গল হামিৰ সোঁত বৈ আছে। ইতিমধ্যে মোৰ ফালে কেইবাবাৰো ক্রোধদৃষ্টি পৰিছেও। নাই চাহ নাহেহে নাহে। অৱশেষত পৰিস্থিতি চম্ভালিব নোৱাৰি লাজ মান কাতি কৰি মানসে মানুহজনীক ক’লে, ‘“ভাৱী এক এক কাপ চায় পী লেতে হে। খানা ইতনি জল্দী নেহি খায়েংগে।”\nঅৱশেষত চাহ আহিল, অকণমানি ষ্টীলৰ কাপ এটিত তিনি আঙুলমান পৰিমাণৰ, গাখীৰতে বনোৱা তীব্র মিঠা আৰু আদা দিয়া চাহ। বাকী আশা কৰা মতে পকৰী, পাপৰ একোতো নাহিলেই, এখন ব্রিটানিয়া বিস্কুটো নাহিল। আমি এটাই আনটোৰ মুখলৈ চাই একে সোহাই কাপকেইটা খালী কৰিলো।\nতাৰপিছত আকৌ বহি আছোঁ, বহি আছোঁ। দহ বাজি গ’লত মানুহগৰাকী উঠি গ’ল খোৱা বস্তু সাজু কৰোগৈ বুলি। এসময়ত আমাক মাতিলে ভিতৰলৈ। টেবুলখন দেখি আমি আকৌ আচৰিত। কাহীৰ একাশে সিংদানা, বেচন আৰু আলুপিটিকা সানি বনোৱা মাৰাঠীসকলৰ ‘স্পেচিয়েল’ পিটিকা এখন আৰু ডোচা। মানসে লগে লগে ক’লে, “আৰে ভাবী, ইতনা কিউ? মতলব, কেইচে খায়েংগে ইতনা কুচ!” বেচেৰাৰ ভাৱ হ’ল মেইন কোর্চৰ আগতে ইমান হেভী ষ্টার্টাৰ!\nমানুহগৰাকীয়েও খুব আথে বেথে ক’লে “লিজিয়ে না ভাইয়া। ইতনি জল্দী অউৰ কাহা মিলনা হোগা!”\nমেইন কোর্চ আহিব বুলি আমিও লাহে লাহে এটুকুৰা দুটুকুৰাকৈ ডোচা মুখত ভৰাই টাইম পাচ কৰি থাকিলো। কৰিয়েই থাকিলো, কৰিয়েই থাকিলো। ভোকতে তিনিখনমানকৈ ডোচা শেষ হ’লেই। এসময়ত মানুহঘৰৰ ৰেহ ৰূপৰপৰা এনেকুৱা অনুভৱ হ’ল যে আমি যি খাই আছোঁ এয়াই মেইন কোর্চ, আৰু আহিবলৈ বাকী নাই। লগে লগে আমি আৰু দুখনমানকৈ ডোচা খালো। অৱশেষত ডেজার্ট বুলি কিন্তু যিখিনি আম্রখন্ড খুৱাইছিল সেইখিনি বৰ টেষ্টী আছিল দেই।\nসেইদিনা এটা কথা কিন্তু মর্মে মর্মে উপলব্ধি কৰিলো যে Expectation যিমানেই কমকৈ ৰাখিবা সিমানেই কম দুখত পৰিবা।\nপৃথিৱীলৈ গণপতি বাপ্পা আহিলেই সেই দিনটোলৈ বৰকৈ মনত পৰে। অৱশ্যে এই ঘটনাটোৱেই একমাত্র তেনেকুৱা অভিজ্ঞতা। এনেয়ে মাৰাঠী মানুহবোৰ বৰ সাদৰী (অতিথিপৰায়ণ শব্দটো অসমীয়াসকলৰ নিজা সম্পত্তি, সেইকাৰণে ব্যৱহাৰ নকৰিলো)\nৰসাল বৰ্ণনা। গনেশ চতুৰ্থীত ময়ো আছো দুবাৰমান পুনেত। অৱশ্যে ঘৰুৱা নিমন্ত্ৰণ নাই পোৱা।\nসুন্দৰ ৰসাল বৰ্ণনা । পঢ়ি বহুত ভাল লাগিল ।


উদুলি-মুদুলি লুইতপাৰৰ বৃন্দাবন; ৰাসোৎসৱৰ প্ৰস্তুতিয়ে পাহৰাইছে দুখ-ভাগৰ -\nHome আঞ্চলিক উদুলি-মুদুলি লুইতপাৰৰ বৃন্দাবন; ৰাসোৎসৱৰ প্ৰস্তুতিয়ে পাহৰাইছে দুখ-ভাগৰ\nউদুলি-মুদুলি লুইতপাৰৰ বৃন্দাবন; ৰাসোৎসৱৰ প্ৰস্তুতিয়ে পাহৰাইছে দুখ-ভাগৰ\nমাজুলীঃ মাজুলীৰ বাবে শৰৎ বুলিলেই যেন ৰাস-পালনাম। তাতে আজি লক্ষ্মী পূজা, কাতি মাহৰ পূৰ্ণিমা তিথি। সমগ্ৰ মাজুলীৰ সত্ৰসমূহৰ লগতে অৰ্ধ-শতাধিক মঞ্চত আজি লক্ষ্মী পূজাৰ এই পৱিত্ৰ ক্ষণতে পৰম্পৰাগতভাৱে পৰৱৰ্তী ৰাসপূৰ্ণিমা তিথিত অনুষ্ঠিত হ’ব লগা শ্ৰীকৃষ্ণৰ ৰাসলীলাৰ আখৰা তথা ‘নাট মেলা পৰ্ব’ মাংগলিক বিধি অনুসৰি অনুষ্ঠিত কৰা হয়। শাৰদীয় মুখ্য উৎসৱ হিচাপে শ্ৰীশ্ৰী কৃষ্ণৰ ৰাসলীলা উদযাপন কৰে মাজুলীত।\nআজিৰেপৰা অনাগত এমাহৰ বাবে সমগ্ৰ মাজুলী পৰ্যৱসিত হ’ব লুইতপাৰৰ বৃন্দাবনলৈ। গীত-মাতে, খোলে-তালে চলি থাকিব কৃষ্ণলীলা মহাৰাসৰ আখৰা। শৰতৰ চন্দ্ৰাৱলী নিশা হ’ব অতি বিতোপন। বাঁহীৰ মাত শুনি ঘৰৰ কাম-বন একাষৰীয়া কৰি সকলো ঢপলিয়াই আহিব ৰাসৰ আখৰালৈ। দুপৰ নিশালৈকে চলিব আখৰা। মাজুলী গড়মূৰ সত্ৰৰ বংশীগোপাল প্ৰেক্ষাগৃহতো নাটমেলা পৰ্ব আৰম্ভ হৈছে। আজিৰেপৰা এশ বছৰ বছৰৰ পূৰ্বে স্বাধীনতা সংগ্ৰামী সত্ৰাধিকাৰ পীতাম্বৰ দেৱ গোস্বামীয়ে মুকলি মঞ্চ নিৰ্মাণ কৰি মহিলাই অভিনয় কৰিব পৰা ব্যৱস্থা কৰিছিল আৰু আৰ্দশ আগত ৰাখি অৰ্ধ-শতাধিক মঞ্চ ৰাস উদযাপন কৰে। ব্যস্ততা বাঢ়িব ৰাসৰ সৈতে জড়িত প্ৰতিগৰাকী শিল্পীৰ পৰা মুখা শিল্পীলৈ, আয়োজকৰ পৰা ৰাসমেলাৰ খুচুৰা ব্যৱসায়ীলৈ! ব্যস্ততাৰ শেষত ১৮, ১৯ আৰু ২০ নৱেম্বৰত অনুষ্ঠিত হ’ব ৰাসোৎসৱ।\n২৬ শতাধিক শিল্পী কলা-কুশলীৰ লগতে পৰোক্ষ পত্যক্ষভাৱে মাজুলীৰ ৰাইজ ব্যস্ত হ’ব ৰাসত। ঐতিহাসিক আউনীআটী দক্ষিণপাট, চামগুৰি সত্ৰই ৰাস পূজা কৰাৰ লগতে উত্তৰ কমলাবাৰী সত্ৰই শংকৰদেৱৰ অমৰ সৃষ্টি কেলিগোপালৰ আধাৰত ৰাস উদযাপন কৰিব। উত্তৰ কমলাবাৰী সত্ৰয়ো মাজুলীলৈ অহা সকলো ভক্ত-দৰ্শনাৰ্থীৰ বাবে থকা-খোৱাৰো সুব্যৱস্থা কৰি আহিছে। অসম চৰকাৰৰ ক’ভিডৰ নিয়ম কঠোৰ নহ’লে উদুলি-মুদুলি হৈ পৰিব মাজুলী। আনন্দ উৎসৱেৰে লোকাৰণ্য হৈ পৰিব মাজুলীৰ চৌদিশ।\nPrevious articleযৌতুক দিবলৈ ধন নাছিল কন্যাপক্ষৰ, স্বামীগৃহত এটা সন্তানৰ মাতৃয়ে ভুগিছে যমৰ যাতনা\nNext articleপুনৰ লকডাউন! উৎসৱৰ বতৰতে ৰাজ্যবাসীলৈ আহিছে দুঃসংবাদ\nকৰ্মফলে ৰেহাই নিদিলে ‘ক’লা ল’ৰা’ক ; নিয়তিয়েই যেন চৰম শাস্তি বিহিলে অনিমেষ হত্যাকাৰীক!\nঅনিমেষৰ হত্যাকাণ্ডৰ মূল নায়ক ক’লা ল’ৰাৰ মৃত্যু : চাওক সবিশেষ


মহিলাৰ নিৰাপত্তাৰ ক্ষেত্ৰত এক পদক্ষেপ- ‘ছে’ফচিটি’\nভাৰতত ব্যাপক ভাৱে বৃদ্ধি পাইছে নাৰী নিৰ্যাতনৰ ঘটনা। ৰাস্তাত ছোৱালী জোকোৱা, ভুৱা ফোন কল কৰা ধৰণৰ ঘটনা আৰক্ষীৰ ওচৰত গোচৰ দিব নোৱাৰি যদিও, এনে ঘটনাৰ কুপ্ৰভাৱ ভুগিব লগীয়া হয় ভুক্তভুগীয়ে।\n“চৰকাৰী পৰিসংখ্যা অনুসৰিয়ে, ভাৰতত প্ৰতি ২০ মিনিটত এটাকৈ ধৰ্ষণৰ ঘটনা সংঘটিত হয়। কেন্দ্ৰীয় গৃহ মন্ত্ৰীয়ে কোৱা মতে ভাৰত ধৰ্ষণৰ ক্ষেত্ৰত বিশ্বৰ ভিতৰতে তৃতীয় স্থানত। আমেৰিকা আৰু আফ্ৰিকাৰ পাছতে আছে ভাৰতৰ নাম। প্ৰতিটো ধৰ্ষণৰ ঘটনা পঞ্জীয়ন নৌহওতেই যদি প্ৰতি ২০ মিনিটত এগৰাকীকৈ মহিলা ধৰ্ষিতা হয়, তেনেহ’লে কল্পনা কৰক, প্ৰতিদিনি বাটে পথে কিমান নাৰী নিৰ্যাতনৰ ঘটনা সংঘটিত হয়।” – এলিজা মাৰি ডি ছিলভাৰ প্ৰশ্ন এয়া।\n২০১২ চনৰ দিল্লীৰ নিৰ্ভয়া দলবদ্ধ ধৰ্ষণ কাণ্ডই দেশ জোকাৰি গৈছিল। ঘটনাটোৰ পাশবিকতাই সকলোৰে অন্তৰআত্মা কঁপাই তুলিছিল। তিনিগৰাকী মহিলাক এই ঘটনাটোৱে এনেদৰে প্ৰভাৱ পেলালে যে তেওঁলোকে এনে ঘটনাৰোধৰ বাবে কিবা এটা কৰাৰ মন বান্ধিলে।\nলক্ষ্যৰ দিশে ধাৱমান তিনিগৰাকী মহিলাৰ দল\nএলিজা মাৰি ডি ছিলভা, সূৰ্য়া ভেলমাৰি আৰু ছাল’নি মালহোট্ৰা। নিৰ্ভয়া কাণ্ডৰ কেইমাহ মানৰ পূৰ্বে ছুইডেনত সাক্ষাৎ হৈছিল এই তিনিগৰাকী মহিলাৰ। সেই সময়ত ‘মেন্টৰিং অৱ ৱমেন’ শীৰ্ষক এক প্ৰকল্পত তিনিও একেলগে কাম কৰি আছিল। কিন্তু নিৰ্ভয়াই সকলো সলনি কৰি দিলে। “যেতিয়া দিল্লীত ঘটনাটো সংঘটিত হ’ল, আমি সিদ্ধান্ত ল’লো ‘মেন্টৰিং অৱ ৱমেন’ৰ কাম পিছতো হ’ব, এতিয়া লিংগ ভিত্তিক হিংসাৰ ক্ষেত্ৰত আগতে কেতিয়াও নজনোৱা ব্যক্তিগত অভিজ্ঞতাৰ ভিত্তিত এখন মেপ প্ৰস্তুত কৰাৰহে অধিক প্ৰয়োজন। এনেদৰেই নাৰীয়ে কেতিয়াও ক’ব নিবিচৰা অভিজ্ঞতা লিপিবদ্ধ কৰি ছে’ফচিটিৰ আৰম্ভ হ’ল।”- ছে’ফচিটিৰ আৰম্ভণিৰ কথা এনেদৰে ক’লে এলিজা মাৰি ডি ছিলভাই।\nনিজৰ পৰিকল্পনাৰে আগবাঢ়িম বুলি সিদ্ধান্ত লোৱাৰ পাঁচ দিনৰ ভিতৰতে ছে’ফচিটি আৰম্ভ কৰিলে এলিজা, সূৰ্য়া আৰু ছাল’নিয়ে। ছে’ফচিটিয়ে জিঅ’স্পেচিয়েল টেকন’ল’জি ব্যৱহাৰ কৰি, জিআই এছ ( Geographic Info System) মেপিঙৰ সহায়ত যিকোনো স্থানত নাৰীৰ বিৰুদ্ধে সংঘটিত হোৱা অপৰাধৰ বিষয়ে অৱগত কৰায়। এই প্লেটফৰ্মত যৌন নিৰ্যাতন তথা ৰাজহুৱা স্থানত হোৱা নিৰ্যাতনৰ ব্যক্তিগত অভিজ্ঞতা লিপিবদ্ধ কৰি স্থান অনুসৰি অপৰাধ প্ৰৱণতা মেপ তথ্য আকাৰে যোগান ধৰা হয়।\nকোনো মহিলাই নাম প্ৰকাশ নকৰাকৈও এনে হিংসা বা নিৰ্যাতনৰ ঘটনাৰ কথা প্ৰকাশ কৰিব পাৰে। ছে’ফচিটিৰ মূখ্য উদ্দেশ্য- এনে ধৰণৰ ঘটনা বা অপৰাধ ক’ত হৈছে (যথা সম্ভৱ স্থানৰ সবিশেষ) কেতিয়া হৈছে (তাৰিখ আৰু সময়) সবিশেষ খবৰ সংগ্ৰহ কৰাটো। সকলো তথ্য ঘটনাটোৰ ধৰণ অনুসৰি বিভিন্ন শাখাত অন্তৰ্ভুক্ত কৰা। যেনে- ধৰ্ষণ, যৌন আমন্ত্ৰণ, অপ্ৰৰোচিত স্পৰ্শ, উত্তৰ পূৰ্বাঞ্চলৰ লোকৰ বিৰুদ্ধে অপৰাধ ইত্যাদি। ভুক্তভোগী মহিলাই অপৰাধটোৰ বিষয়ে ৰিপৰ্ট কৰাৰ লগতে প্ৰমাণৰ কাৰণে ভিডিঅ’ বা ফটোও শ্বেয়াৰ কৰিব পাৰে। তেওঁলোকে ছে’ফচিটিত স্থান আৰু অপৰাধৰ ধৰণ অনুসৰি সতৰ্কতাৰ বাবে ছাইন আপ কৰি কোনো অঞ্চলৰ ওচৰে পাজৰে হোৱা নিৰ্যাতনৰ ঘটনাৰ আপডেটো ল’ব পাৰে।\n“ইন্টাৰনেটে ঢুকি নোপোৱা সকলৰ বাবে আমাৰ এটা মিছড কলৰ সুবিধাও আছে। 09015 510 510 নন্বৰত মিছড কল দিলে, আমাৰ টীমে ২৪ ঘন্টাৰ ভিতৰত যোগাযোগ কৰি তেওঁলোকৰ পৰা ৰিপৰ্ট সংগ্ৰহ কৰে। তেওঁলোকে টেলিফোনৰ বাবেও পইছা ভৰিব নালাগে।” –এলিজাই ক’লে এনেদৰে।\nসুৰক্ষা আপোনাৰ হাততে\nমহিলা সকলক কোনো স্থান সম্পৰ্কে তথ্যৰ যোগান ধৰি সুৰক্ষিত কৰাই ছে’ফচিটিৰ মূল উদ্দেশ্য। সুৰক্ষাৰ অন্যান্য এপছতকৈ ছে’ফচিটিক এই SOSয়ে অন্যণ্য কৰি তুলিছে। উদাহৰণ স্বৰূপে, কোনোবাই যদি কোনো ৰেষ্টুৰাঁত খাবলৈ, কোনো চিনেমা হলত চিনেমা চাবলৈ বা কোনো হোটেলত ৰাতি থাকিব বিচাৰে, তেন্তে বন্ধু বৰ্গক সেই বিষয়ে সুধি পুছি লয়, কিন্তু সুৰক্ষাৰ ক্ষেত্ৰত তেনে কোনো সুধিব পৰা উৎস নাই। “আমি সেই অভাব পুৰণ কৰিব বিছাৰিছো। যাৰ দ্বাৰা এগৰাকী মহিলাই ক’ৰবালৈ যাত্ৰ কৰাৰ পূৰ্বে থাই খনৰ নিৰাপত্তাৰ বিষয়ে সম্পূৰ্ণকৈ জানি ল’ব পাৰিব।”- ছে’ফচিটিৰ উপযোগিতা সম্পৰ্কে এনেদৰে ক’লে এলিজাই।\nআশা কৰা হৈছে, ছে’ফচিটিয়ে ৰাজহুৱা স্থান সমুহত নিৰ্যাতনৰ প্ৰৱণতাক আঙুলিয়াই দি প্ৰশাসনক সঠিক পদক্ষেপ লোৱাত সহায় কৰাৰ লগতে স্থানীয় লোক সকলকো এটা সুস্থ বাতাবৰণ গঢ়ি তুলিবলৈ উদ্বুদ্ধ কৰি তুলিব।\nছে’ফচিটিয়ে যদিও বৰ্তমান ভাৰত আৰু নেপালৰ অপৰাধ প্ৰবণতাৰ মেপ নিৰ্মাণতহে ব্যস্ত হৈ আছে, কিন্তু বিশ্বৰ যিকোনো প্ৰান্তৰে ৰিপৰ্ট গ্ৰহণ কৰে ছে’ফচিটি। সেই অনুসৰিয়ে আফ্ৰিকা, ইউৰোপ আনহে নালাগে মাৰ্কিন যুক্তৰাষ্ট্ৰৰো বিভিন্ন ৰিপৰ্ট ছে’ফচিটিৰ আছে।\nছে’ফচিটিত ভাৰতৰ প্ৰায় ৫০ খন চহৰৰ ৪০০০ৰৰো অধিক ৰিপৰ্ট আৰু নেপালৰ প্ৰায় ৫০০ ৰিপৰ্ট আছে। এলিজা আৰু তেওঁৰ দলটোৱে এনে ৰিপৰ্টৰ পৰা য়ি ডাটা বেছ প্ৰস্তুত কৰি আছে, তাত পূৰ্বে কেতিয়াও পঞ্জীয়ন নোহোৱা বহু ৰিপৰ্ট আছে। ইয়াৰ পৰা প্ৰমাণ হয় যে মহিলাই এতিয়া এনে ৰিপৰ্ট কৰিবলৈ আৰু লাজ কৰি বহি নাথাকে।\nএলিজাই কয়- “আমি সামাজিক ক্ষেত্ৰ খনত নতুন। কিন্তু এটা কথা আমি বুজিছো, সকলোৱে পৰিবৰ্তন বিচাৰে। মহিলা সকলে অপৰাধ প্ৰৱণতা থকা কোনো স্থানৰ বিষয়ে অৱগত নোহোৱাটোৱেই এটা ডাঙৰ প্ৰত্যাহ্বান আছিল। তোমাৰ হাতত যেতিয়া তথ্য থাকে, তেতিয়া সমস্যাটো বিশ্লেষণ কৰি সমাধানৰ উপায়ো তুমি উলিয়াই ল’ব পাৰিবা। আৰু সেইয়াই এটা উদাহৰণ হৈ পৰিব।” উদাহৰণ স্বৰূপে, দিল্লীৰ তথ্য চালে দেখা যায়, কোনাৰ্ট পেলেচ, ৰোহিনী আৰু ওখলা অঞ্চলত নিৰ্যাতনৰ ঘটনা সঘনাই সংঘটিত হয়। কিন্তু প্ৰতিটো অঞ্চলতে হোৱা নিৰ্যাতনৰ ধৰণ ভিন্ন ভিন্ন। কোনাৰ্ট পেলেচ অঞ্চলত অপ্ৰৰোচিত স্পৰ্শ কৰাৰ ঘটনা অধিক সংঘটিত হয়। আনহাতে ৰোহিনীত চেইন থপিয়াই নিয়া আৰু ওখলাত কটু মন্তব্য কৰা আৰু মোবাইল ফোনত ফটো তোলাৰ দৰে ঘটনা সৰ্বাধিক হয়। এই সমস্যা সমাধানৰ বাবে চেইন থপিওৱা ঘটনা সংঘটিত হোৱা স্থানত তহলদাৰী আৰক্ষী বৃদ্ধি কৰাৰ প্ৰয়োজন। একেদৰে আন দুটা স্থানত ৰাজহুৱা স্থানত অপৰাধ মুলক আচৰণ ৰোধৰ বাবে সচেতনতা আৰু শিক্ষাৰ প্ৰয়োজন।\nবহু মহিলাই যৌন অপৰাধ কি সেয়া নজনাৰ বাবেই তেওঁলোকৰ ক্ষেত্ৰত হৈ থকা নিৰ্যাতন সমূহ উপলব্ধি নকৰে। তেওঁলোকক আইন আৰু অধিকাৰ সম্পৰ্কে শিক্ষা দিয়াৰ প্ৰয়োজন। লগতে ছে’ফচিটিয়ে তেওঁলোকক কেনেদৰে তথ্য যোগান ধৰি সহায় কৰিব পাৰে সেয়াও বুজুৱাৰ প্ৰয়োজন। সেইবাবেই ছে’ফচিটিয়ে বিভিন্ন স্থানত বিভিন্ন সম্প্ৰদায়ৰ মাজত বিভিন্ন বয়সৰ মহিলাৰ মাজৰ কৰ্মশালা পাতি আহিছে। মহিলা সকল যে অকলশৰীয়া নহয়, সেই উপলদ্ধিৰ বাবে অন্তৰংগ ভাবে ভাব বিনিময় অনুষ্ঠানো আয়োজন কৰে। মহিলা সকলক নিজকে আনৰ চিকাৰ বুলি ভাবিবলৈ, বা লিংগ বৈষম্যৰ চিকাৰ নহবলৈ শিকোৱা হয়।\nছে’ফচিটিৰ ছাইটত ৰিপৰ্ট কৰা বা তথ্য সংগ্ৰহ কৰা বিনামূলীয়া হোৱাৰ বিপৰীতে এনে বোৰ কৰ্মশালা আয়োজন কৰি স্পনচৰশ্বিপৰ জৰিয়তে উপাৰ্জনো কৰে ছে’ফচিটিয়ে। অৱশ্যে নিম্ন উপাৰ্জনৰ লোক সকলৰ মাজত বিনামূলীয়াকৈয়ে কৰ্মশালাৰ আয়োজন কৰা হয়।\nছে’ফচিটিয়ে যি তথ্য সংগ্ৰহ কৰিছে সেয়াই এক ডাঙৰ পদক্ষেপ। যিমানে অধিক তথ্য সংগ্ৰহ হ’ব, সিমানে যথাযোগ্য সমাধান উলিউৱাৰ ক্ষেত্ৰত সহজ হ’ব। ছে’ফচিটি ইতিমধ্যে তাৰ প্ৰভাব দেখিবলৈ পাইছে।\nগোৱা আৰক্ষীয়ে প্ৰতিটো পষেকতে ছে’ফচিটিৰ পৰা তথ্য সংগ্ৰহ কৰে।\nএবাৰ ছে’ফচিটিৰ এটা কৰ্মশালাত এগৰাকী যুৱতীয়ে, পিভিআৰ চিনেমাত থ্ৰীডি গ্লাছ বিলোৱা এজন কৰ্মচাৰীয়ে কৰা দুৰ্ব্যৱহাৰৰ এটা অভিযোগ দিলে। ছে’ফচিটিয়ে লগে লগে সেই অভিযোগ পিভিআৰ ডিপাৰ্টমেন্টলৈ প্ৰেৰণ কৰিলে, স্থানীয় এইছ আৰে লগে লগে তাৰ ব্যৱস্থা গ্ৰহণ কৰিলে।\nস্থানীয়ভাবে দিল্লীত কি সুবিধা হৈছে\n১. দ্বাৰকা- আইনৰ শিক্ষাৰ্থীৰ এটা দলে অঞ্চলটোৰ নিৰাপত্তা সণ্ডৰ্ভত এটা সমীক্ষাৰ বাবে ছে’ফচিটিৰ পৰা তথ্য সংগ্ৰহ কৰে।\n২. স্কুল অৱ প্লেনিং এণ্ড আৰ্কিটেকচাৰৰ শিক্ষাৰ্থীৰ এটা দলে তেওঁলোকৰ ‘সুৰক্ষিত’ আৰু ‘অসুৰক্ষিত’ স্থানৰ ওপৰত ডিচাৰটেচনৰ বাবে ছে’ফচিটিৰ পৰা তথ্য সংগ্ৰহ কৰে। আন ক’তো নোপোৱা তথ্য যোগান ধৰিলে ছে’ফচিটিয়ে।\n৩. লাল কুৱান- অঞ্চলটোত নিৰাপত্তাৰ মেপিঙৰ বাবে আৰক্ষীৰ সৈতে একেলগে কাম কৰিছে ছে’ফচিটিয়ে।\n৪. ব্ৰেকথ্ৰ নামৰ বেচৰকাৰী সংগঠন এটাই তেওলোকৰ নতুন অভিযান এটাৰ বাবে দিল্লীৰ বিভিন্ন অঞ্চলৰ বিষয়ে জানিবলৈ ছে’ফচিটিৰ পৰাই তথ্য সংগ্ৰহ কৰিছে।\n৫. নাজ গ’ল ইণ্ডিয়া নামৰ সংস্থাটোৱে তেওঁলোকৰ যুৱতী সকলক যৌন নিৰ্যাতনৰ ক্ষেত্ৰত সৱলীকৰণৰ বাবে ছে’ফচিটিৰ সৈতে একে লগে কাম কৰিছে।\nপ্ৰযুক্তিবিদ্যা আৰু ছচিয়েল মিডিয়া\nপ্ৰযুক্তিয়ে মহিলা সকলৰ মাজত সচেতনতা বৃদ্ধি কৰাৰ লগতে ছে’ফচিটিৰ সৈতে যোগাযোগৰ ক্ষেত্ৰতো বহু সুবিধাৰ সৃষ্টি কৰিছে। “মোক যদি কোনোবা এটা স্থানত নিৰ্যাতন চলাইছে, সেই স্থানত আনকো নিৰ্যাতন চলাব পাৰে, মোৰ লক্ষ্য হ’ব তৎক্ষণাত সেই স্থানৰ পৰা আতৰ হোৱা। লগতে মই কি পিন্ধি আছিলো, সেই স্থানলৈ কিমান সময়ত গৈছিলো, মই তেওঁলোকক প্ৰৰোচিত কৰিছিলো নেকি, এনে বোৰ কথাৰ অৱতাৰণাৰে আনৰ বাবে সেই স্থান সুবিধাজনক কৰি তোলা।” এলিজাৰ ভাষ্য এয়া। এই ক্ষেত্ৰত এটা উদাহৰণ দিব পাৰি। শক্তি মিল নামৰ থাইখনত কেইবাগৰাকী মহিলাকো ধৰ্ষণ কৰা হৈছিল কিন্তু কোনেও কথাটো জনা নাছিল। এগৰাকী মহিলা সাংবাদিকক ধৰ্ষণ কৰাৰ পিছত আৰক্ষীৰ ওচৰত অভিযোগ দিয়াতহে পোহৰলৈ আহে সমগ্ৰ ঘটনা।\nছ’চিয়েল মিডিয়াৰ জৰিয়তে ছে’ফচিটিয়ে বিশ্বজুৰি তথ্য বিতৰণৰ সুবিধা লাভ কৰিছে। বিশেষকৈ ছে’ফচিটি ফেচবুকত খুবেই সক্ৰিয়। ফেচবুকৰ জৰিয়তেও সমকালীন বিষয় সমুহৰ বিষয়ে জনোৱাৰ চেষ্টা কৰে ছে’ফচিটিয়ে। ছে’ফচিটিৰ টুইটাৰ একাউন্ট @pinthecreepত প্ৰতি সপ্তাহত ছে’ফচিটিৰ হৈ কোনোৱা এগৰাকীয়ে টুইট কৰে। ছে’ফচিটিত বহু ক্ষেত্ৰত বহু পুৰণা ৰিপৰ্টো কৰে বহু মহিলাই। ২০ বছৰ পুৰণি ঘটনাৰ ৰিপৰ্ট কৰাৰো উদাহৰণ আছে। ছে’ফচিটিয়ে সংবাদ মাধ্যমৰো দৃষ্টি আকৰ্ষণ কৰাৰ লগতে বহু লোকে স্বেচ্ছামূলক ভাবে ছে’ফচিটিক সহায়ৰ বাবে আগবাঢ়ি আহিছে।\nএলিজাই ছে’ফচিটিত ফুলটাইম কাম কৰাৰ বিপৰীতে ছা’লনী আৰু সুৰ্যাই পাৰ্ট টাইম কাম কৰি এলিজাক সহায় কৰি আহিছে। আনহাতে এগৰাকী দিল্লীত আৰু এগৰাকী মুম্বাইত, মুঠ দুগৰাকী ফুলটাইম কৰ্মচাৰীয়ে এলিজাৰ সহায়ক হিছাপে আছে। ইয়াৰ উপৰিও আছে প্ৰায় ৫০ গৰাকী স্বেচ্ছাসেৱক স্বেচ্ছাসেৱিকা।\nএলিজাই তাইৰ গোটেই জীৱনটো মুম্বাইতে কটালে। এভিয়েচন প্ৰফেচনেল হিছাপে জেট এয়াৰৱেজ আৰু কিংফিচাছ এয়াৰলাইনছত এলিজাই মুঠ ২০ বছৰ কাম কৰিলে।“মোৰ মতে চহৰ সমূহ মহিলাৰ বাবে নিৰাপদ হোৱাটো খুবেই জৰুৰী, কাৰণ মই মহিলা বা অকলশৰীয়া বুলিয়েই মোৰ জীৱনত অংকুশ লগাব নোখোজো।”- মহিলাৰ সুৰক্ষাৰ ক্ষেত্ৰত এনেদৰে ক’লে এলিজাই।\nসুৰ্য়াৰ জীৱন নিৰাপদ। পিতৃৰ কেইবছৰমানৰ মূৰে মূৰে বদলি হৈ থকা চাকৰিৰ বাবে সুৰ্যাৰ পৰিয়ালটোৰ বাসস্থান সলনি হৈ থাকে। স্নাতকোত্তৰ ডিগ্ৰীৰ বাবে অষ্ট্ৰেলিয়াত থকা সূৰ্যাই ভাৰতলৈ ঘুৰি আহে ২০০৪ চনত। যোৱা ১০ বছৰে পৰা তাই ছাছটেইনেবিলিটি প্ৰফেচনেল হিছাপে কাম কৰি আছে।\nভৱিষ্যতৰ বাবে বহু পৰিকল্পনা আছে এলিজাৰ।“আমাৰ ছাইটত ৰিপৰ্টৰ সংখ্যা বৃদ্ধি কৰাৰ লগতে আমি এটা মোবইল এপো মুকলি কৰিব বিচাৰিছো। পৰবৰ্তী ১২ মাহত ৰিপৰ্টৰ সংখ্যা ১লাখলৈ বৃদ্ধি কৰি সকলোকে বিষয়টোৰ ওপৰত দৃষ্টি আকৰ্ষণ কৰাব বিচাৰিছো।”- ভবিষ্যত পৰিকল্পনাৰ কথা এইদৰে ক’লে এলিজাই। নন প্ৰফিট অৰ্গেনাইজেশ্বন হিছাপে পঞ্জীয়ন কৰা ছে’ফচিটিয়ে খৰচ নিজে বহন কৰে। কৰ্মশালাৰ পৰা কিছু উপাৰ্জন হয়। কোনোৱাই আৰ্থিক সাহাৰ্য দিব বিচৰিলে ছে’ফচিটিৰ দুৱাৰ সকলোৰে বাবে খোলা আছে।\nছে’ফচিটি টীমে আশা কৰে, মহানগৰ সমূহৰ লগতে দেশৰ সকলো চহৰ, নগৰ গাওঁ সকলোতে এদিন ছে’ফচিটিৰ সেৱা উপলদ্ধ হ’ব আৰু সকলো স্থান মহিলাৰ বাবে সুৰক্ষিত হ’ব। আৰু সেই পৰ্যন্ত ছে’ফচিটিয়ে মহিলা সকলৰ অভিজ্ঞতা সম্পৰ্কে কথা পাতি যাব, শিশু, কিশোৰ যুৱক যুৱতী সকলোকে নাৰী নিৰ্যাতনৰ অনাকাংক্ষিত পৰিবেশৰ পৰিবৰ্তন আনিবলৈ উদ্বুদ্ধ কৰি তুলিব। “আমি সকলোৱেই কোনো প্ৰকাৰৰ নিৰ্যাতনৰ সন্মুখীন হৈ আহিছো। এতিয়া এনে ঘটনা ৰোধ কৰাৰ সময় আহি পৰিছে। আমি চহৰ-গ্ৰাম, শিক্ষিত- অশিক্ষিতৰ মাজত বাচ বিচাৰ নকৰো। আমি যি পাৰোঁ কেৱল কৰি যাওঁ। আমি সকলোৰে সৈতে সহযোগিতা আগবঢ়াবলৈ সদায়ে সাজু। আন কোনোবাই যদি আমাক সহযোগিতা কৰিব বিচাৰে info@safecity.in ৰ সৈতে যোগাযোগ কৰিব পাৰে।”-এনেদৰে সহায়ৰ আহ্বান জনালে এলিজাই।\n“মই মোৰ ল’ৰাটো পুৰুষ মহিলা শিশু নিৰ্বিশেষে সকলোকে সন্মান জনাব জনা এখন সমাজত ডাঙৰ হোৱাটো বিচাৰোঁ য’ত সকলোৰে সুৰক্ষা থাকে”- ছে’ফচিটিৰ আন এগৰাকী সদস্যা সূৰ্য়াই ক’লে এনেদৰে।


ড. জাকিৰ নাইক সন্ত্ৰাসবাদীসকলক সমৰ্থন তথা সহায় কৰেনে? - SANGBAD PRAHARI\nHome দেশ-বিদেশ ড. জাকিৰ নাইক সন্ত্ৰাসবাদীসকলক সমৰ্থন তথা সহায় কৰেনে?\nড. জাকিৰ নাইক সন্ত্ৰাসবাদীসকলক সমৰ্থন তথা সহায় কৰেনে?\nSangbad Prahari July 11, 2016\nছৈয়দ বুলবুল জামানুৰ হক\nপুনৰ বিতৰ্কৰ কেন্দ্ৰবিন্দুত বিশিষ্ট ইছলামিক চিন্তাবিদ ড. জাকিৰ নাইক৷ বাংলাদেশৰ গুলছান আক্ৰমণৰ পিছতেই সন্ত্ৰাসবাদীসকলক সহায় অথবা সমৰ্থন কৰি অহাৰ অভিযোগ উত্থাপিত হৈছে তেওঁৰ বিৰুদ্ধে৷ সংবাদ মাধ্যমৰ খবৰ অনুসৰি ইতিমধ্যেই ভাৰতৰ মহাৰাষ্ট্ৰৰ পৰা তেওঁৰ বিৰুদ্ধে আৰম্ভ হৈছে তদন্ত৷ গতিকে প্ৰশ্ন হয়, সচাকৈয়ে ড. জাকিৰ নাইক সন্ত্ৰাসবাদীসকলক সমৰ্থন তথা সহায় কৰেনে?\nবিগত কিছুদিন ধৰি পুনৰ সমগ্ৰ বিশ্বতে এইগৰাকী ভাৰতীয় ইছলামিক চিন্তাবিদ গৰাকীক লৈ ব্যাপক আলোচনা-সমালোচনা অব্যাহত আছে৷ সংবাদ মাধ্যমৰ খবৰ অনুসৰি ইতিমধ্যেই ভাৰতৰ মহাৰাষ্ট্ৰ চৰকাৰে আৰক্ষীক তেওঁৰ বিৰুদ্ধে তদন্ত আৰম্ভ কৰাৰ নিৰ্দেশ দিছে লগতে মুম্বাইস্থিত ড. জাকিৰৰ ‘ইছলামিক ৰিচাৰ্ছ ফাউণ্ডেচন’ৰ কাৰ্যালয়ৰ বাহিৰত আৰক্ষী মোতায়েন কৰা হৈছে৷ একেদৰে বাংলাদেশ চৰকাৰেও বাংলাদেশত তেওঁৰ পিছ টিভিৰ সম্প্ৰচাৰ বন্ধ কৰি দিয়াৰ বাতৰি পোৱা গৈছে৷\nউল্লেখ্য যে যোৱা ১ জুলাইত বাংলাদেশৰ গুলছানৰ ৰেষ্টুৰেণ্টত সন্ত্ৰাসবাদী আক্ৰমণৰ ঘটনাৰ পিছতেই ড. জাকিৰ নাইকৰ নাম বাংলাদেশত আলোচনা হবলৈ ধৰে৷ কিয়নো উক্ত ঘটনাত নিহত হোৱা সন্ত্ৰাসীসকলে সামাজিক যোগাযোগৰ মাধ্যমত নিয়মিতভাবে ড. নাইকৰ ‘উগ্ৰ’ বক্তব্য শ্বেয়াৰ কৰা বুলি অভিযোগ তথা বাতৰি প্ৰচাৰিত হৈছে৷ ফলত পুনৰবাৰ বহু বিতৰ্কৰে সংবাদ শিৰোনাম দখল কৰিবলৈ সক্ষম হয় ড. নাইক৷পুনৰ বিতৰ্কলৈ অহাটো কোনো নতুন কথা নহয়৷ কিয়নো ইয়াৰ পূৰ্বেও ড. নাইক কিছুমান দেশত নিষিদ্ধ হৈছে৷ যোৱা বছৰ যি সময়ত ভাৰতৰ হিন্দুত্ববাদী সংগঠন আৰ এছ এছৰ নেতা প্ৰবীন টোগাৰিয়াক কৰ্ণাটকত নিষিদ্ধ কৰিছিল একে সময়তে উচটনিমূলক বক্তব্য দাঙি ধৰাৰ অভিযোগত ড. জাকিৰ নাইককো কৰ্ণাটকত নিষিদ্ধ কৰিছিল ৰাজ্যখনৰ চৰকাৰে৷ ২০১০ চনত ব্ৰিটেইনতো ড. নাইকক নিষিদ্ধ কৰা হৈছিল৷ব্ৰিটেইনৰ উপৰি যুক্তৰাষ্ট্ৰ, মালেয়ছিয়া আদি দেশতো ড. জাকিৰ নাইক নিষিদ্ধ৷ কিন্তু কিয়? তেওঁ সচাকৈয়ে সন্ত্ৰাসবাদীসকলক সহায় বা সমৰ্থন কৰে নে আন কিবা? অৱশ্যে এই সম্পৰ্কত ড. নাইক কোনো ধৰণৰ সন্দেহৰ অৱকাশ ৰখা নাই৷ ড. জাকিৰ নাইকৰ টেলিভিচন চেনেল পিছ টিভিত সম্প্ৰচাৰিত এক অনুষ্ঠানত এগৰাকী অমুছলমান যুৱকে আই এছ আই এছ সম্বন্ধে ড. জাকিৰ নাইকৰ ধাৰণা কেনে বুলি সোধা এক প্ৰশ্নৰ উত্তৰত ড. নাইকে আই এছ আই এছৰ পূৰ্ণাংগ ৰূপ হ’ল ইছলামিক ষ্টেট অফ ইৰাক এণ্ড ছিৰিয়াক বিকৃত কৰি এণ্টিইছলামিক ষ্টেট অফ ইৰাক এণ্ড ছিৰিয়া বুলি উল্লেখ কৰে৷ লগে লগে অনুষ্ঠানত অংশগ্ৰহণ কৰা প্ৰতিগৰাকী দৰ্শকে হাত চাপৰিৰে সমৰ্থন জনোৱা পৰিলক্ষিত হয়৷ তথাকথিত ইছলামিক ষ্টেটক এণ্টি ইছলামিক অৰ্থাৎ ইছলাম বিৰোধী কোৱাৰ পক্ষত যুক্তি দিবলৈ গৈ ড. নাইকে এইবুলি উল্লেখ কৰে যে- ইছলামপন্থী কোনো ব্যক্তি্ কেতিয়াও কোনো নিৰাপৰাধ ব্যক্তিক হত্যা কৰিব নোৱাৰে৷ পৱিত্ৰ কোৰআনৰ আয়াত উদ্ধৃত কৰি তেওঁ লগতে এইবুলিও উল্লেখ কৰে যে যদি কোনোৱে মুছলিম-অমুছলিম যিকোনো নিৰাপৰাধ ব্যক্তিক হত্যা কৰে, তেন্তে তেওঁ সমগ্ৰ মানৱতা তথা মানৱ জাতিটোকে হত্যা কৰা কথাটো একেই৷ একেদৰে কোনোৱে যদি আকৌ এজন মানুহক ৰক্ষা কৰে তেন্তে সেয়াই সমগ্ৰ মানৱ জাতিটোক ৰক্ষা কৰা বুজায়৷ তেওঁহে মুছলমান, যিয়ে নিজকে আল্লাহৰ ওচৰত আত্মসমৰ্পণ কৰে৷ যিহেতু কোনো মুছলমানেই কেতিয়াও কোনো নিৰাপৰাধ ব্যক্তিক হত্যা কৰিব নোৱাৰে সেয়ে আইছিছ বা আই এছ বা আই এছ আই এছ কেতি্য়াও মুছলমান হব নোৱাৰে৷ ফলত তেওঁৰ মতে আইছিছ বা আই এছ আই এছ মানে হল এণ্টিইছলামিক ষ্টেট অফ ইৰাক এণ্ড ছিৰিয়া৷ অৰ্থাৎ আইছিছ বা আই এছ আই এছ সন্দৰ্ভত ড. জাকিৰ নাইকৰ ধাৰণা স্পষ্ট যে তেওঁলোক অৰ্থাৎ এই সন্ত্ৰাসবাদী সংগঠনটো ইছলাম বিৰোধী৷\nকিন্তু সেই একেগৰাকী ড. জাকিৰ নাইকে ওছামা বিন লাডেন সন্দৰ্ভত দিয়া মন্তব্যত কিছু ব্যতিক্ৰম পৰিলক্ষিত হৈছে্৷ ইউ টিউবত প্ৰচাৰিত ড. জাকিৰ নাইকৰ এক ভিডিঅ’ৰ দৃশ্য অনুসৰি এক অনুষ্ঠানত এগৰাকী যুৱকে ওছামা বিন লাডেনে কৰা কামবোৰ সঠিক আছিলেন বুলি এক প্ৰশ্ন উত্থাপন কৰে৷প্ৰশ্নৰ উত্তৰ দিবলৈ গৈ ড. জাকিৰ নাইকৰ মন্তব্য আছিল এনেধৰণৰ- ‘নাইজেৰিয়াৰ বোমা কোনে বিস্ফোৰণ কৰিছিল? ওছামা বিন লাডন৷ হেডলাইন৷ তেওঁ (লাডেন) কৰিছিল নে নাই, মই নাজানো৷কিন্তু মোৰ মতামত জানিব বিচাৰিলে মই এইবুলি উল্লেখ কৰিম যে, যদিহে লাডেনে সত্যৰ পক্ষত থাকি ইছলামৰ শত্ৰুৰ বিৰুদ্ধে যুদ্ধ কৰিছিল, তেন্তে মই লাডেনৰ পক্ষত৷’ মূলত লাডেনে কেতিয়াবা কোনো বেয়া কাম কৰিছিল নে নাই সেয়া ড. জাকিৰ নাইক নাজানে বুলি উক্ত অনুষ্ঠানটোত তেওঁ বুজাবলৈ চেষ্টা কৰিছে৷ কিয়নো অনুষ্ঠানটোত লাডেন সম্পৰ্কত তেওঁৰ মন্তব্য এনে আছিল- ‘লাডেন কি কৰিছে, মই নাজানো৷ মই তেওঁ সংস্পৰ্শত নাই৷ ব্যক্তিগতভাবে মই তেওঁক চিনিও নাপাও৷ মই কেৱল বাতৰি কাকততহে পঢ়ো৷ যদিহে তেওঁ সন্ত্ৰাসীসকলক দমন কৰিবলৈ চেষ্টা চলাইছিল, অৰ্থাৎ আমেৰিকাৰ দৰে বৃহৎ তথা ভয়ংকৰ সন্ত্ৰাসীক ধ্বংস কৰিব বিচাৰিছিল বা এনে সন্ত্ৰাসীসকলৰ মনত ত্ৰাসৰ সৃষ্টি কৰিব পাৰিছিল তেন্তে মই তেওঁৰ পক্ষত৷ সকলো মুছলমানেই তেওঁৰ দৰে সন্ত্ৰাসী হোৱা উচিত৷কিন্তু লাডেনে তেনে কাম কৰিছিল নে নাই মই নাজানো৷’ এইখিনিতে আচৰিত কথাটো হল, সমগ্ৰ বিশ্বতে নিজকে ইছলামিক চিন্তাবিদ বুলি পৰিচয় দিয়া এইগৰাকী ড. জাকিৰ নাইকে ওছামা বিন লাডেনে কি কৰিছিল সেইক্ষেত্ৰত তেওঁ এতিয়াও অজ্ঞ৷অৱশ্যে নিৰীহ লোকক হত্যা কৰাৰ অপৰাধত আইছিছ বা আইএছআইএছক ইছলাম বিৰোধী বুলি উল্লেখ কৰিলেও লাডেন যদি সন্ত্ৰাসীসকলৰ মনত ত্ৰাসৰ সৃষ্টি কৰিব পাৰিছে তেন্তে তেওঁ লাডেনৰ পক্ষত৷ এগৰাকী ধৰ্মীয় চিন্তাবিদৰ এয়া কেনেকুৱা যুক্তি! গতিকে তেওঁৰ মন্ত্যবই সন্ত্ৰাসবাদীসকলক সহায় বা সমৰ্থন কৰে নে? আপুনি কি কয়?\nএতিয়া আহিছো এক গুৰুত্বপূৰ্ণ প্ৰসঙ্গলৈ৷ বহুতে কয়, ধৰ্মক লৈ হেনো যুক্তি নচলে৷ মোৰ মতে ধৰ্ম যদি সত্য হয়, তেন্তে তাক লৈ যুক্তি কৰাটো কিহৰ অপৰাধ৷ সত্যৰ সদায় জয়৷ সেয়ে ধৰ্মক লৈ যুক্তি কিৰ নজনা জ্ঞান আহৰণ কৰাৰ হেপাহ সকলোৰে আছে৷ সম্প্ৰতি দেখা গৈছে ড. জাকিৰ নাইক বিৰুদ্ধে উঠা অভিযোগৰ বিৰুদ্ধে মুছলমান সমাজত ব্যাপক প্ৰতিবাদৰ ঢৌ উঠিছে৷ড. জাকিৰ নাইক এগৰাকী ইছলামিক চিন্তাবিদ হিচাপে অৰ্থাৎ এগৰাকী মুছলমান হিচাপে প্ৰতিগৰাকী মুছলমানে তেওঁৰ সমৰ্থনত যুক্তি দিয়াটো স্বাভাৱিক৷ কিন্তু এই সত্য কোনেও নুই কৰিব নোৱাৰে যে ওপৰত উল্লেখ কৰা মন্তব্যৰ বিপৰীতে ড. জাকিৰ নাইকে বিভিন্ন সময়ত দিয়া আন আন মন্তব্যত দিয়া ভাষণত ইছলাম ধৰ্মৰ বাহিৰে আন ধৰ্মক ব্যাপক সমালোচনা কৰা দেখা যায়৷ সেয়ে স্বাভাৱিকতেই প্ৰশ্ন হয় যে আন ধৰ্মক সমালোচনা কৰা বা ঘৃণা কৰা কথাবোৰ কিমান যুক্তি সংগত? কোন ইছলামত আছে্ এনেদৰে আন ধৰ্মক সমালোচনা কৰাৰ কথা ? ড. জাকিৰ নাইকে তেওঁৰ মন্তব্যত আন ধৰ্মক সমালোচনা কৰাত অলপো হিংসাৰ সৃষ্টি নহয় নে? মানুহৰ মাজত ভেদাভেদৰ সৃষ্টি নহয়নে?\nহয়, এটা কথা নকলে নহব যে নিজকে গুৰু বা উচ্চ আসনত প্ৰতিষ্ঠিত কৰিবলৈ হলে নিজে কিছু গুণৰ অধিকাৰী হব লাগিবষ যি গুণৰ বিনিময়ত তেওঁৰ ভক্ত তথা শিষ্য-সমৰ্থকৰ সংখ্যা বাঢ়িব৷ ঠিক একেদৰে নিজে অত্যাধিক অধ্যয়ন কৰি নিজকে জ্ঞানৰ ভাণ্ডাৰী তথা ইছলামীক চিন্তাবিদ বুলি পৰিচয় দিয়াৰ পিছত হয়তো আজি দেশৰ প্ৰতিটো চুকে-কোণে ড. জাকিৰ নাইকৰ ভক্তৰ সংখ্যা ব্যাপক হাৰত বৃদ্ধি পাইছে৷ যদি সেয়াই হয় হিন্দু ধৰ্মগুৰু বাবা ৰামদেব, ৰবি শংকৰ আদিৰ লগত ড. জাকিৰ নাইকক তুলনা কৰাটো কোনো ডাঙৰ কথা নহয়৷ বাবা ৰামদেৱ, ৰবি শংকৰ ইত্যাদি হিন্দু ধৰ্মগুৰু সকলেও তো নিজস্ব কিছু গুণৰ অধিকাৰীৰে নিজৰ ব্যক্তিগত ব্যৱসায়ৰ স্বাৰ্থত ধৰ্মক ব্যৱহাৰ কৰি আহিছে৷ এই কথা মুকলিকৈ কলে হিন্দু ধৰ্মৰ লোকে ওভতি ধৰাটো স্বাভাৱিক৷ তেতিয়া হিন্দু ধৰ্মৰ লোকেও তেওঁলোকৰ সপক্ষে যুক্তি দাঙি ধৰিব৷ কাৰণ ধৰ্মৰ প্ৰতি সকলোৰে টান আছে তেওঁলোকে সেইখিনি কৌশল অৱলম্বন কৰি অগণন ভক্তও সৃষ্টি কৰিছে৷ কোনোবাই ধৰ্মক ব্যৱহাৰ কৰি ব্যৱসায় কৰিছে, কোনোবাই ৰাজনীতি কৰিছে৷ মূলত বিভিন্ন জনে অহিংসা- মানৱতাবোধ ত্যাগ কৰি বিভন্ন দিশৰ পৰা ধৰ্মক লৈ ৰাজত্বহে কৰিব বিচাৰিছ অথবা কৰি আছে৷ যদিহে ধৰ্মই মানৱতাবোধক বলিদান দি হিংসাত্মক শিক্ষা দিবলৈয়ে শিকাই, তেন্তে ধৰ্মৰ সলনি প্ৰত্যেকেই এজন সৃষ্টিকৰ্তাৰ সৃষ্টি বুলি ভাবি অহিংসা তথা মানৱতাৰ শিক্ষা ললেহে হয়তো সবাতোকৈ শ্ৰেষ্ঠ শান্তিৰ পথ মুকলি হব৷\nমোবাইল ঃ 9435983235\nBy Sangbad Prahari at July 11, 2016


কৰোণা ভেকচিন - কভিশ্বিল্ড, কোভেকছিন আৰু স্পুটনিক ভিৰ ভিতৰত আটাইতকৈ কাৰ্যকৰী কোনটো, পাৰ্থক্য জানক । sputnik v vs covaxin vs covishield - Dimpu Baruah\nHome HEALTH TIPS কৰোণা ভেকচিন - কভিশ্বিল্ড, কোভেকছিন আৰু স্পুটনিক ভিৰ ভিতৰত আটাইতকৈ কাৰ্যকৰী কোনটো, পাৰ্থক্য জানক । sputnik v vs covaxin vs covishield\nকৰোণা ভেকচিন - কভিশ্বিল্ড, কোভেকছিন আৰু স্পুটনিক ভিৰ ভিতৰত আটাইতকৈ কাৰ্যকৰী কোনটো, পাৰ্থক্য জানক । sputnik v vs covaxin vs covishield\nDATA ONE May 31, 2021 HEALTH TIPS,\nভাৰতত কিছুদিন আগলৈ দুটা কোম্পানীৰ ভেকছিন প্ৰদান কৰা হৈছিল যদিও এতিয়া ৰাছিয়াৰ স্পুটনিক ভিও জুনৰ দ্বিতীয় সপ্তাহৰ পৰা বজাৰত উপলব্ধ হব । ইয়াৰ অৰ্থ হৈছে যে দেশখনত এতিয়া কৰোনা প্ৰতিৰোধ কৰিবলৈ তিনিটা ভেকছিন থাকিব। ভাৰতত নিৰ্মিত ভেকছিন হিচাপে কোভেকছিন আৰু কভিশ্বিল্ড , আনহাতে তৃতীয় ভেকছিনটো হৈছে ৰাছিয়াৰ স্পুটনিক ভি ভেকছিন। কিন্তু আপুনি এই তিনিটা ভেকচিনৰ সবিশেষ জানেনে? এই তিনিওটাৰ মাজৰ পাৰ্থক্য জানেনে? তিনিটাৰ ভিতৰত কোনটো অধিক কাৰ্যকৰী? গতিকে কোভেকছিন, কভিশ্বিল্ড আৰু স্পুটনিক মাজৰ পাৰ্থক্যৰ বিষয়ে জানো আহক ।\nকোভেকছিন (কভাক্সিন) নামৰ কৰোণা ভেকছিনবিধ ভাৰতৰ হায়দৰাবাদতস্থিত ভাৰত বায়োটেকে প্ৰস্তুত কৰি আছে। এই ভেকছিনত দুটা পালি দিয়া হয়। পালি দুটাৰ মাজত4সপ্তাহৰ ব্যৱধান থাকিব লাগে। কোভেকছিন হৈছে ভাৰতত নিৰ্মাণ কৰা প্ৰথম কৰোনা ভেকছিন।\nইয়াক দুটা পালিত প্ৰয়োগ কৰা হয়,4সপ্তাহৰ ব্যৱধানৰ সৈতে।\nকৰোনা প্ৰতিৰোধ কৰাৰ ক্ষেত্ৰত ভেকছিন প্ৰায় 80% কাৰ্যকৰী।\n18 বছৰৰ ওপৰৰ কলোৱে এই ভেকছিন গ্ৰহণ কৰিব পাৰে।\nকভিশ্বিল্ড ভেকছিনও ভাৰতৰ চিৰাম ইনষ্টিটিউটৰ দ্বাৰা প্ৰস্তুত কৰি থকা হৈছে। এই ভেকছিনটো 2-8 ডিগ্ৰী চেণ্টিগ্ৰেডত সংৰক্ষণ কৰিব পাৰি।\nভাৰতত প্ৰদান কৰা কভিশ্বিল্ড ভেকছিন প্ৰায় 70% কাৰ্যকৰী।\n6-8 সপ্তাহৰ ব্যৱধানত কভিশ্বিল্ড প্ৰয়োগ কৰা হয়। কিন্তু চৰকাৰে এই ব্যৱধানটো 12-16 সপ্তাহ লৈ বৃদ্ধি কৰাৰ পৰামৰ্শ দিছে।\nস্পুটনিক ভি (স্পুটনিক ভি)\nভাৰতক এই পৰ্যন্ত কোভিডশ্বিল্ড আৰু কোভেকছিন প্ৰদান কৰা হৈছিল যদিও যোৱা মাহত ৰাছিয়াৰ স্পুটনিক ভি-য়েও জৰুৰীকালীন অনুমোদন লাভ কৰিছে। এই ভেকছিনটো অহা মাহৰ দ্বিতীয় সপ্তাহৰ পৰা বজাৰত উপলব্ধ হ'ব। ই হৈছে বিশ্বৰ প্ৰথম কৰোনা ভেকছিন, যাক ৰাছিয়াই বিকশিত কৰিছে। এতিয়ালৈকে, বিশ্বৰ 60 খন দেশে এই ভেকছিনটো অনুমোদন জনাইছে।\nৰাছিয়াৰ স্পুটনিক ভি হৈছে 91.6 শতাংশ কাৰ্যকৰী ভেকছিন।\nইয়াৰ দুয়োটা পালিৰ মাজত 21 দিনৰ ব্যৱধান হব লাগিব ।\nজুন মাহৰ পৰা ভাৰতীয় বজাৰত ই উপলব্ধ হব ।\nWritten by DATA ONE at May 31, 2021


বলীউডৰ অভিনেত্ৰী প্ৰিয়াংকা চোপ্ৰা ভাৰততঃ কিন্তু কিয় ?\n| 26 April 2019 12:40 PM GMT\nবলীউড তথা হলীউডৰ অভিনেত্ৰী প্ৰিয়ংকা চোপ্ৰা সম্প্ৰতি ব্যস্ত আছে ভাতৃ সিদ্ধাৰ্থ চোপ্ৰাৰ বিয়াত ৷ বৃহস্পতিবাৰে প্ৰিয়াংকা চোপ্ৰাই নিজৰ পৰিয়ালৰ লগত সময় কটায় ৷ এখন ডাইনিঙত একেলগে বহি আহাৰ খোৱাৰ এখন আলোকচিত্ৰ প্ৰিয়াংকা চোপ্ৰাই ইনষ্টাগ্ৰমাত শ্বেয়াৰ কৰিছে ৷ ফ’টো খনত প্ৰিয়াংকা চোপ্ৰা,মাতৃ মধু চোপ্ৰা আৰু ভাতৃ সিদ্ধাৰ্থক দেখিবলৈ পোৱা গৈছে ৷ নিজৰ পৰিয়ালৰ লগত শ্বেয়াৰ কৰা ফ’টো খনত সুন্দৰ লাগিছে প্ৰিয়াংকা চোপ্ৰাক ৷\nসেউজীয়া ৰঙৰ পোচাকেৰে প্ৰিয়াংকাক পৰিয়ালৰ লগত সুখী দেখা গৈছে মুম্বাই ডায়েৰী বুলি লিখা ফ’টোখনত প্ৰিয়াংকাৰ স্বামী নিক জ’নাছৰ পিতৃ কেবিন জ’নাছে লিখিছে লভ টু ইয়ৰ ফেমিলী ৷\nইফালে প্ৰিয়ংকা ভগ্নী পৰিনীতি চোপ্ৰাও প্ৰিয়াংকাৰ লগত এখন ফ’টো শ্বেয়াৰ কৰিছিল ৷ এটি সৰু কুকুৰৰ পোৱালি সৈতে পৰিনীতি চোপ্ৰাই ফ’টোখনৰ কেপশ্যনত লিখিছে Meet #bailey Chopra! and like in any other punjabi family-I(his aunt)named him!hahaha ৷\nঅন্যহাতে চলিত বৰ্ষৰ ফ্ৰেব্ৰুৱাৰী মাহত প্ৰিয়াংকা চোপ্ৰা আৰু নিক জ’নাছ দিল্লীত সিদ্ধাৰ্থ চোপ্ৰা আৰু ইশ্বিতাৰ বিবাহৰ ৰিং চেৰিমনীৰ কাৰণে আহিছিল ৷ এই সন্দৰ্ভত এখন ফ’টো ইনষ্টাগ্ৰামত শ্বেয়াৰ কৰিছিল প্ৰিয়াংকা চোপ্ৰাই ৷\nইফালে বলীউড তথা হলীউডৰ অভিনেত্ৰী প্ৰিয়াংকা চোপ্ৰা আৰু হলীউডৰ গায়ক তথা প্ৰিয়াংকা চোপ্ৰাৰ স্বামী নিক জ’নাছেশেহতীয়াকৈ ছ’চিয়েল মিডিয়াত এখন ফ’টো অনুৰাগীলৈ আগবঢ়াইছে ৷ অৱশ্যে বলীউড আৰু হলীউডৰ ছুপাৰষ্টাৰ দম্পতীয়ে সততে বিভিন্ন ধৰণৰ ফ’টো অনুৰাগীলৈ আগবঢ়াই চৰ্চাৰ শীৰ্ষত থাকে ৷\nপ্ৰিয়াংকা চোপ্ৰা আৰু নিক জোনাছ দুয়োজন ইজনে সিজনৰ লগত কিছুদিন প্ৰেমৰ সম্পৰ্কত থকাৰ পিছত বিবাহ পাশত আৱদ্ধ হয় ৷ বিয়াৰ পিছত দুয়ো গৰাকী ছুপাৰষ্টাৰে ইজনে সিজনৰ লগত কটোৱা মুহুৰ্তসমুহৰ ফ’টো প্ৰায়ে চ’চিয়েল মিডিয়াৰ যোগে অনুৰাগীলৈ আগবঢ়াই ৷\nনৱবিবাহিতা দম্পতী প্ৰিয়াংকা চোপ্ৰা আৰু নিক জ’নাছে প্ৰথম বাৰৰ কাৰণে ইষ্টাৰ একেলগে পালন কৰিলে ৷ আৰু এই সন্দৰ্ভত কেইখন ফ’টো আগবঢ়াইছে অনুৰাগীলৈ ৷ ইফালে প্ৰিয়াংকা চোপ্ৰাই পুনৰ এখন ফ’টো ইনষ্টাগ্ৰামৰ জৰিয়তে অনুৰাগলৈ আগবঢ়াইছে ৷\nফ’টোখনত প্ৰিয়াংকা চোপ্ৰাক গোলপীয়া ৰঙৰ পোচাক আৰু নিক জ’নাছক নীলা ৰঙৰ পোচাকত দেখা গৈছে। ফ’টোখনত প্ৰিয়াংকা চোপ্ৰাই নিক জ’নাছক উদ্দেশ্য কৰি লিখিছে যে U make me smile.I’m proud of you!#number 1#husbandappreciationpost” ৷\nবলীউড তথা হলীউডৰ অভিনেত্ৰী প্ৰিয়াংকা চোপ্ৰা আমেৰিকাৰ বোৱাৰী হলেও,এগৰাকী ভাৰতীয় বোৱাৰীৰ লক্ষণ দেখা যায় অভিনেত্ৰী গৰাকীৰ মাজত ৷ প্ৰিয়াংকা চোপ্ৰাৰ ছ’চিয়েল মিডিয়াৰ একাউন্টত সততে স্বামী নিক জ’নাছৰ লগতে জ’নাছ ব্ৰাদাৰ্ছ আৰু জ’নাছ চিষ্টাৰ্ছৰ ফ’টোৱে ভৰি থাকে ৷ অলপতে প্ৰিয়াংকাই ইনষ্টাগ্ৰাম একাউন্টত ডেনিয়েল জ’নাছ আৰু চ’ফী টনাৰৰ লগত এখন ফ’টো প’ষ্ট কৰিছে ৷ আৰু লিখিছে জে চিষ্টাৰ্ছ আকৌ একেলগে৷\nলগতে প্ৰিয়াংকা জ’ জনাছৰ প্ৰেমিকা ছ’ফি আৰু কবিন জ’নাছৰ পত্নী ডেনিয়েলক টেগ কৰিছে ৷ এই তিনিগৰাকী অথাৎ জে চিষ্টাৰ্ছক দেখিবলৈ পোৱা গৈছে “চাকাৰ” ভিডিঅ’টিত ৷ আৰু সদ্যহতে তেওঁলোকে “কুল” মুক্তি দিছে ৷ ইফালে কুল মুক্তি দিয়াৰ পিছতো প্ৰিয়াংকা চোপ্ৰাই সমগ্ৰ পৰিয়ালৰ এখন ফ’টো শ্বেয়াৰ কৰিছে ৷ ফ’টো খনত নিক জ’নাছ, কবিন জ’নাছ, জ’ জ’নাছ,সফী ট’নাৰ আৰু ডেনিয়েল জ’নাছৰ দেখা গৈছে ৷\nইফালে প্ৰিয়াংকা ছোপ্ৰাক শেহতীয়াকৈ দেখা যাব দ্য স্কাই ইজ পিংকত ৷ প্ৰিয়াংকাৰ উপৰিও ছবিখনত আছে ফাৰহান আখতাৰ আৰু জাইৰা বসীম ৷ নিক জ’নাছ সম্প্ৰতি ব্যস্ত আছে জুমাজী ৱেনকাম টু দ্য জংগলত ৷\nTags: প্ৰিয়ংকা চোপ্ৰা


নপুংসকৰ জীৱন আৰু কইনা-প্ৰীতি ( ৰঞ্জিত গোবিন্দ বৰা) - সাহিত্য ডট অৰ্গ\nAugust 14, 2012 March 10, 2021 1 Comment\nনপুংসক—সম্পূৰ্ণ পুৰুষো নহয়, নাৰীও নহয়। যেন প্ৰকৃতিৰ বিস্ময় আৰু নিয়তিৰ নিৰ্মম উপহাস। তেওঁলোকে বুকুৰ মাজত অহৰহ কঢ়িয়াই ফুৰে অতৃপ্তি, অৱহেলা, উপেক্ষাৰ যন্ত্ৰণা। অলপ মন কৰিলেই দেখিব, নপুংসক, কিন্নৰ বা হিজৰা ৰূপে পৰিচিত তেওঁলোকে নিজকে নাৰীৰ ৰূপত সজাই ৰাখে। নাৰীয়ে ব্যৱহাৰ কৰা পোছাক, লিপষ্টিক, গহনা আদি পিন্ধি থাকে। নিজকে কইনাৰ দৰে সজাই ৰাখিবলৈ ভাল পায় সেইসকল অৰ্ধনাৰী-অৰ্ধপুৰুষে। কিন্তু কিয়?\nনপুংসকসকলেৰে সমগ্ৰ জীৱনজুৰি মাথোঁ এটাই আশাই পুহি ৰাখে—পতি হিচাপে যেন আৰৱানক পোৱা যায়। আৰৱানৰ সৈতে বিয়াত বহাৰ হেঁপাহ পুহি ৰখা নপুংসকসকলৰ বিবাহৰ স্থায়ীত্ব কিন্তু মাথোঁ ২৪ ঘণ্টা। তাৰ পিচতে তেওঁলোকে বৈধৱ্যৰ সাজ পিন্ধিব লগা হয়। নিসন্দেহে এয়া পৌৰাণিক কাহিনী। নপুংসকৰ জীৱন যে কিম্বদন্তি আৰু বাস্তৱৰ এক কৰুণ মিশ্ৰণ।\nএনিশাতে ভাঙি চূৰমাৰ হোৱা বিয়াৰ বিষয়ে লিখাৰ পূৰ্বে এপাক তামিলনাডুলৈ যাব লাগিব। দক্ষিণৰ প্ৰাচূৰ্যময় ৰাজ্যখনত বিজুপ্পুৰম নামেৰে ঠাই এখন আছে। সেই চহৰখনৰ পৰা মাথোঁ দহ কিলোমিটাৰ বাট বুলিলে আমি কুভাগাম সৰু গাঁওখনত উপস্থিত হ’ম। গাঁওখনৰ অভ্যন্তৰত প্ৰৱেশ কৰাৰ পূৰ্বে আৰু এটা তথ্য উল্লেখ কৰা সমীচিন হ’ব। ‘চিঠিৰাই’—আমাৰ ব’হাগৰ দৰে উছৱৰ মাহ। প্ৰায় একেসময়তে তামিল কেলেণ্ডাৰত জিলিকি উঠে চিঠিৰাই মাহ। চিঠিৰাই মাহৰ এটা পবিত্ৰ দিনক উপলক্ষ্য কৰি দেশৰ বিভিন্ন প্ৰান্তৰ পৰা কুভাগামলৈ হেজাৰ হেজাৰ নপুংসকৰ আগমন ঘটে। সৰু গাঁওখনৰ বাট-পথ নপুংসকৰ ভিৰেৰে মুখৰিত হৈ পৰে। লক্ষ্য—কুথানদৱা মন্দিৰ আৰু আৰৱানৰ সৈতে বিবাহপাশত আবদ্ধ হোৱা। তাকে লৈ চৰকাৰ, পৰ্যটক সংবাদ মাধ্যম সকলোৰে উছাহৰ শেষ নোহোৱা হয়। বিভিন্ন বেচৰকাৰী সংগঠনে নপুংসকসকলৰ মাজত বিৰাজমান মানসিক দূৰত্ব হ্ৰাস কৰি তেওঁলোকো যে মানৱ সমাজৰ অংগ তাকে বুজাবলৈ বিভিন্ন ধৰণৰ অনুষ্ঠানৰ আয়োজন কৰে। সৌন্দৰ্যৰ প্ৰতিযোগিতা অনুষ্ঠিত হয়। নৃত্য-গীতৰ আয়োজন হয়। প্ৰতিযোগিতা, নৃত্য আদি অনুষ্ঠানৰ পিছত মন্দিৰত নপুংসকৰ লানি লাগে। ন-কইনাৰ দৰে নিজকে সজাই তেওঁলোকে বৈদিক প্ৰথাৰে আৰৱানক স্বামীবৰণ কৰে। এনিশাৰ বাবে সধৱা হৈ জীৱনৰ পৰম সুখৰ সন্ধান কৰে নপুংসকসকলে। পুৱাৰ পৰা আৰম্ভ হয় বিধৱা হোৱাৰ পৰম্পৰা। নিশাতো শাঁখা-সেন্দূৰ-আকৰ্ষণীয় পোছাক সাজি-কাচি থকা নপুংসকসকলে পুৱাৰ পৰা হাতৰ খাৰু ভাঙি, ডিঙিৰ মংগলসূত্ৰ চিঙি বগা পোছাক পৰিধান কৰিবলৈ লয়। তাৰ পিচত আৰাৱনক সুঁৱৰি সকলোৱে হিয়া ঢাকুৰি কান্দিবলৈ ধৰে। হৃদয়বিদাৰক দৃশ্য সেয়া। সংবেদনশীল লোকৰ বাবে অসহনীয় দৃশ্য। আৰৱানক সুঁৱৰি কান্দিলেও নপুংসকৰ সেই কান্দোনত যেন প্ৰতিফলিত হয় অসম্পূৰ্ণ জীৱনৰ মৰ্মবেদনা।\nকোন এই আৰৱান?\nনপুংসকৰ কথা ওলালে পাণ্ডৱ বীৰ, শ্ৰীকৃষ্ণৰ সখা অৰ্জুনৰ কথা মনলৈ আহে। অজ্ঞাতবাসৰ কালত অৰ্জুনেও কীন্নৰৰ ৰূপত এবছৰ কটাইছিল। সব্যসাচীৰেই এজন পুত্ৰৰ নাম আৰৱান। কথিত আছে যে সেই সময়ত পৃথিৱীত মাথোঁ তিনিজন শ্ৰেষ্ঠ আৰু দক্ষ পুৰুষ আছিল। শ্ৰীকৃষ্ণ, অৰ্জুন আৰু আৰৱান। কুৰুক্ষেত্ৰৰ যুদ্ধৰ প্ৰস্তুতিকালীন সময়ত এজন শ্ৰেষ্ঠ পুৰুষৰ বলি দিব লগা হৈছিল। পাণ্ডৱৰ বিজয়ৰ স্বাৰ্থত আৰৱানে বলিশালত থিয় হ’বলৈ ৰাজী হৈছিল। কিন্তু এটা চৰ্ত আছিল—‘পুত্ৰ সন্তানপ্ৰাপ্তিৰ বাবে বিয়াত বহিব।’ কিন্তু পিছদিনাই বলিশালত উঠিব লগা আৰৱানৰ সৈতে মাথোঁ এদিনৰ বাবে কোনো ছোৱালীয়ে বিয়াত বহিবলৈ ৰাজী নহ’ল। উপায় নেদেখি শ্ৰীকৃষ্ণই মোহিনী ৰূপ ধাৰণ কৰি আৰৱানৰ স’তে বিয়াত বহিল। বিবাহপাশত আবদ্ধ হ’ব পৰাকৈ সম্পূৰ্ণ শৰীৰ এটা নথকা নপুংসকসকলে নিজৰ মাজতে যেন ভগৱান শ্ৰীকৃষ্ণক বিচাৰি পায়, যিয়ে পুৰুষ হৈয়ো এনিশাৰ বাবে আৰৱানৰ পত্নী হৈছিল। তেওঁলোকৰ বাবে আৰৱান হৈ পৰিল শ্ৰেষ্ঠতম পুৰুষজন।\nসেয়ে হেনো নপুংসকসকলে আৰৱানক পতি হিচাপে পোৱাৰ ব্যাকুলতাৰে নিজকে নাৰীৰ ৰূপত সজাই ৰাখে। কইনাৰ সাজেৰে থাকিবলৈ ভাল পায়। আৰৱানৰ জৰিয়তে মনত মাজত পুহি ৰখা কামনা-বাসনাৰ অতৃপ্তি পূৰ্ণ কৰাৰ প্ৰয়াস কৰি এনিশাৰ কাল্পনিক বিবাহত বহে হিজৰাসকলে।\n← ভুডু –(উদ্দীপ তালুকদাৰ)\nআশীৰ্বাদ(-অনুবাদঃ ৰাজীৱ ৰঞ্জন) →\nthanku for ur post


চৰকাৰী কাম নকৰাকৈ দৰমহা লোৱাটো অপৰাধ ! গুৱাহাটী বিশ্ববিদ্যালয়ৰ একাংশ প্ৰৱক্তা আছে যিসকলে Talk Showত বহুত কথা কয়, কিন্তু নিজে ক্লাছ নকৰে: মুখ্যমন্ত্ৰী– News18 Assam\nচৰকাৰী কাম নকৰাকৈ দৰমহা লোৱাটো অপৰাধ ! গুৱাহাটী বিশ্ববিদ্যালয়ৰ একাংশ প্ৰৱক্তা আছে যিসকলে Talk Showত বহুত কথা কয়, কিন্তু নিজে ক্লাছ নকৰে: মুখ্যমন্ত্ৰী\n»চৰকাৰী কাম নকৰাকৈ দৰমহা লোৱাটো অপৰাধ ! গুৱাহাটী বিশ্ববিদ্যালয়ৰ একাংশ প্ৰৱক্তা আছে যিসকলে Talk Showত বহুত কথা কয়, কিন্তু নিজে ক্লাছ নকৰে: মুখ্যমন্ত্ৰী\nUpdated:August 20, 2021, 7:08 PM IST\nগুৱাহাটী বিশ্ববিদ্যালয়ৰ(GU) একাংশ প্ৰৱক্তা আছে যিসকলে টকশ্ব'ত বহুত কথা কয়, কিন্তু নিজে নিজৰ বিশ্ববিদ্যালয়ৰ ক্লাছ নকৰে ৷ এই নীতি হ'লে নহ'ব বুলি স্পষ্ট কৰি কলে মুখ্যমন্ত্ৰী হিমন্ত বিশ্ব শৰ্মাই(CM Himanta Biswa Sarma) ৷\nLast Updated: August 20, 2021, 7:08 PM IST\nচৰকাৰী দৰমহা ললেই নহ'ব চৰকাৰে প্ৰদান কৰা দায়িত্ব পালন কৰিব লাগিব ৷ ৰাজ্য চৰকাৰৰ ১০০ দিন কাৰ্য্যসূচীত ক'লে মুখ্যমন্ত্ৰী হিমন্ত বিশ্ব শৰ্মাই ৷ ১ ছেপ্টেম্বৰৰ পৰা কলেজ খুলিব সেয়ে আজি নিযুক্তি প্ৰদান কৰিলো ৷ ইয়াৰ পূৰ্বেও প্ৰদান কৰিব পাৰিলোহেতেন কিন্তু কাম নকৰাকৈ দৰমহা লোৱাটো অপৰাধ ৷ সেয়ে কৰা নাছিলো ৷ শিক্ষক, অধ্যাপকে মানৱতাৰ দায়িত্ব পালন কৰা উচিত ৷\nগুৱাহাটী বিশ্ববিদ্যালয়ৰ একাংশ প্ৰৱক্তা আছে যিসকলে টকশ্ব'ত বহুত কথা কয়, কিন্তু নিজে নিজৰ বিশ্ববিদ্যালয়ৰ ক্লাছ নকৰে ৷ এই নীতি হ'লে নহ'ব বুলি স্পষ্ট কৰি কলে মুখ্যমন্ত্ৰী হিমন্ত বিশ্ব শৰ্মাই ৷ আজি জাতিটোৰ আটাইতকৈ ডাঙৰ ভুল কথা হৈছে বেলেগৰ পৰা আমি সকলো বিচাৰো, কিন্তু নিজে একো নকৰো ৷ এই ভিচিআৰ চাৰ্কোলটো ব্ৰেক কৰিব লাগিব ৷ তেতিয়াহে আগবাঢ়িব পাৰিম ৷ ব্যক্তি নিৰ্মাণেই কৰে ৰাষ্ট্ৰ নিৰ্মাণ ৷ সেয়ে ৰাস্ট্ৰ নিৰ্মাণ কামত আমি সকলোৱে আগভাগ ল'ব লাগিব ৷ কোনেও সৌৰজগতৰ পৰা আহি কাম কৰি নিদিয়ে, নিজে নিজৰ কাম কৰিম লাগিব ৷ মুখ্যমন্ত্ৰীয়ে লগতে কয় এই বছৰে আটাইতকৈ ভাল সময় ৷ স্বাধীনতাৰ অমৃত মহোৎসৱ এই বছৰ ৷ সেয়ে সকলোৱে কাম কৰিলে বিশ্ব দৰবাৰত প্ৰতিষ্ঠিত হ'ব পাৰিম ৷\nFirst published: August 20, 2021, 7:08 PM IST


আঁঠু (ইংৰাজী: Knee) নামৰ এই গাঁঠি,জোৰা বা সন্ধি আমাৰ উৰু আৰু ভৰিৰ মাজভাগত থকা এটা অতি আৱশ্যকীয় গাঁঠি৷ ইয়াত উৰুৰ ডাঙৰ হাড় ফিমাৰ (Femur) আৰু ভৰিৰ ফালৰ দীঘল আৰু সবল হাড় টিবিয়া (Tibia) আহি লগ লাগিছে৷ তদুপৰি আঁঠুৰ ঘিলা (Patella) নামৰ এটা সৰু আৰু প্ৰায় ঘূৰণীয়া হাড়ো এই গাঁঠিটোৰ সন্মুখ ভাগত থাকে৷ এই তিনিডাল হাড় লগ লাগি আঁঠুটো গঠিত৷ হাড়কেইডালক সোঁৱে-বাঁৱে,আগে-পিছে কেইবাটাও শক্তিশালী লিগামেণ্টে ইটোৰ লগত সিটোক বান্ধি ৰাখিছে৷ তদুপৰি দুডাল অতি শক্তিশালী লিগামেণ্ট গাঁঠিৰ ভিতৰত থাকিও হাড় দুডালক সংযোগ কৰি ৰাখে৷ এই দুডালক ক্ৰুছিয়েট লিগামেণ্ট বোলা হয়৷ ইয়াৰ উপৰি টান ক'লা কোষেৰে গঠিত এখন আৱৰণে (Capsule) গাঁঠিৰ ভিতৰখন আৱৰি ৰাখে৷ ফিমাৰ আৰু টিবিয়া নামৰ হাড় দুডালৰ গাঁঠিত লগ লগা মূৰ দুটা মিহি আৰু কিছু টান কাৰ্টিলেজেৰে আৱৰি থাকে৷ এই কাৰ্টিলেজক মিনিস্কাছ (Miniscus) বোলা হয়৷ আনহাতে গাঁঠিৰ ভিতৰখন মিহি কৰি ৰাখিবলৈ কেপছুল নামৰ আৱৰণৰ ভিতৰফালে আন এখন মিহি কলাৰে গঠিত Synvial Membrane নামৰ পাতল আৱৰণ থাকে৷ ইয়াৰ ভিতৰত থকা কিছু পিছলীয়া তৰল পদাৰ্থই গাঁঠিৰ ভিতৰখনত হাড়ৰ মূৰকেইটা সূচলভাৱে লৰচৰ কৰাত সহায় কৰে৷ আঁঠুৰ হাড়বোৰৰ দুয়োকাষে ডাঙৰ মাংসপেশী নাই যদিও উৰু আৰু আঁঠুৰ তলফালে থকা মাংসপেশীবোৰে আঁঠুটোক স্থিৰেৰে ৰখা আৰু লৰচৰ কৰাত সহায় কৰে৷ আঁঠু দুটাত হাড় দুডাল কেৱল আগলৈ আৰু পিছলৈহে ভাঁজ লাগে৷ ইয়াত কাষলৈ ভাঁজ কৰাৰ কোনো সুবিধা নাই৷ গাঁঠিৰ চাৰিওফালে থকা মাংসপেশীকেইটা সবল হৈ থাকিলেহে আঁঠুটো লৰচৰ কৰিব পাৰি৷ আঁঠুৰ ভিতৰত থকা কাৰ্টিলেজ বা মিনিস্কাছ কেইটাই দুডাল সবল হাড়ৰ মাজত কুছনৰ দৰে কাম কৰে আৰু হাড় দুডাল ইটোৰ লগত সিটো ঘঁহনি খোৱাৰপৰা ৰক্ষা কৰে৷ \nRight male knee\nsubject #93 839\nঅস্তিঅ'-আৰথ্ৰাইটিছ বা অস্থিবাত (Osteo Arthritis)\nৰিউমেটইড আৰথ্ৰাইটিছ বা গ্ৰন্থি বাত (Rheumatoid Arthritis)\nবীজাণুজাত আৰথ্ৰাইটিছ (Septic Arthritis)\nআঁঠুৰ আঘাত -\nমিনিস্কাছ ফাটি যোৱা\nলিগামেণ্ট ছিঙি যোৱা\nআঁঠুৰ ঘিলা ভগা\nআঁঠুৰ হাড় ভগা\nঅস্তিঅ'-আৰথ্ৰাইটিছ বা অস্থি বাত\nগাঁঠিৰ ভিতৰত যেতিয়া সংক্ৰমণ হয় তাকেই আৰথ্ৰাইটিছ বোলা হয়৷ অস্তিঅ'-আৰথ্ৰাইটিছত কোনো ধৰণৰ সংক্ৰমণ নহয়৷ ই এবিধ অৱক্ষয়ী (Degenerative Disease) ৰোগ৷ সাধাৰণতে বয়সৰ লগে লগে গাঁঠিৰ ওপৰত হাড়ৰ মূৰৰ ফালে থকা কাৰ্টিলেজ লাহে লাহে ক্ষয় যায়৷ গাঁঠিৰ ভিতৰত থকা তৰল পদাৰ্থখিনি লাহে লাহে হ্ৰাস পাই শেষত নোহোৱা হয়৷ ইয়াৰ ফলত [[হাড়ৰ মূৰকেইটা ওচৰ চাপি আহে আৰু ঘঁহনি খাবলৈ ধৰে৷ পাছত হাড়ৰ মূৰকেইটাও কিছু ক্ষয় যায়৷ লাহে লাহে হাড়ৰ কাষৰপৰা কিছুমান ফেৰেঙণিৰ দৰে ওলাই আহে৷ বেছিদিন এনেকৈ থাকিলে আৰু খোজ কঢ়াৰ সময়ত পৰা হেঁচাৰ ফলত হাড়বোৰে বিকৃত ৰূপ ধৰে৷ এই সময়ত আঁঠুটো দেখিবলৈ বহল আৰু বেঁকা হ'ব পাৰে৷ প্ৰায়ে আঘাতপ্ৰাপ্ত আঁঠুত অস্তিঅ'-আৰথ্ৰাইটিছ ৰোগ বেছিকৈ হয়৷ সেয়েহে ফুটবল খেলুৱৈসকলে কম বয়সতে এই ৰোগত আক্ৰান্ত হোৱা দেখা যায়৷ আঘাতপ্ৰাপ্ত আঁঠুৰ কাৰ্টিলেজত তেজৰ চলাচল কম হোৱা বাবে সাধাৰণতে শৰীৰে এইবোৰ ভালদৰে মেৰামতি কৰিব নোৱাৰে৷ ফলত অতি সোনকালে এই কাৰ্টিলেজবোৰ ক্ষয়প্ৰাপ্ত হয় আৰু হাড়ৰ মূৰবোৰ ইটোৱে সিটিৰ লগত ঘঁহনি খাবলৈ ধৰে৷ পাছত ইয়ে পূৰ্ণাংগ অস্থিবাতৰ ৰূপ লয়৷\nৰিউমেটইড আৰথ্ৰাইটিছ বা গ্ৰন্থি বাত\nই এবিধ লাহে লাহে হোৱা গাঁঠিৰ ৰোগ৷ এই ৰোগে প্ৰথমে হাতৰ সৰু সৰু গাঁঠিবোৰ আক্ৰান্ত কৰে৷ হাতৰ আঙুলিৰ গাঁঠিবোৰ ফুলি গৈ হাতখন দেখিবলৈ বিকৃত ৰূপ ধৰে৷ পাছত এই ৰোগে আঠু,কান্ধ,খাৰগাঁঠি আদি ডাঙৰ ডাঙৰ গাঁঠিবোৰ আক্ৰান্ত কৰে৷ প্ৰথমে এই ৰোগে আঁঠুৰ কেপছুলৰ ভিতৰফালে থকা ছাইন'ভিয়েল মেমব্ৰেন নামৰ ঢাকনিখন আক্ৰান্ত কৰে আৰু লাহে লাহে হাড়ত ধৰেগৈ৷ এই ৰোগত হাড়বোৰ ক্ষয় যায় আৰু হাড়ৰ মাজৰপৰা কেলছিয়াম আদি ওলাই গৈ হাড়বোৰ লেহুকা হৈ পৰে৷ আঁঠুৰ ভিতৰত পানী জমা হৈ আঁঠুটো ফুলি উঠে৷\nকেতিয়াবা বীজাণুৰে সংক্ৰমিত হৈ আঁঠু ফুলি উঠে৷ বীজাণুৰ সংক্ৰমণ বাহিৰৰ ঘাঁ আদিৰপৰা বা কেতিয়াবা ভিতৰৰ কোনো অংগৰপৰাও হ'ব পাৰে৷ এনে ধৰণে সংক্ৰমিত হ'লে আঁঠুৰ ভিতৰত প্ৰথমে পানী জমা হৈ ফুলি উঠে আৰু পাছত পূঁজ জমা হয়৷ সোনকালে চিকিৎসা কৰি পূঁজ উলিয়াই দিলে হাড়ৰ কোনো পৰিবৰ্তন নহয়; কিন্তু তেনে নকৰিলে পাছত হাড়তো সংক্ৰমণ হৈ হাড় নষ্ট কৰি পেলাব পাৰে৷\nঅস্থিবাত সাধাৰণতে বয়সীয়া লোকৰহে হয় যদিও আঘাতজনিত কাৰণত কম বয়সীয়া লোকেও এই ৰোগত ভুগিব পাৰে৷ কম বয়সীয়া লোকৰ ক্ষেত্ৰত পুৰুষৰ সংখ্যা বেছি হোৱাৰ বিপৰীতে,বয়সীয়া লোকৰ মাজত মহিলাৰ সংখ্যা বেছি হয়৷ প্ৰথম অৱস্থাত খোজ কঢ়াৰ সময়ত আঁঠুত বিষ অনুভৱ কৰে আৰু লাহে লাহে এই বিষ অনবৰতে হ'বলৈ ধৰে৷ লগতে আঁঠুটো একেবাৰে জঠৰ হৈ যোৱাও দেখা যায়৷ আঁঠু লৰচৰ কৰোঁতে বহুতৰ কেৰ কেৰ শব্দ হোৱাও শুনা যায়৷ গ্ৰন্থিবাত যিকোনো বয়সতে আৰম্ভ হয় যদিও বয়স বাঢ়ি যোৱাৰ লগে লগে আঁঠুৰ বিষ বেছিকৈ হোৱা দেখা যায়৷ এনে ৰোগীৰ হাতৰ আঙুলিৰ গাঁঠিবোৰ সাধাৰণতে উখহি বিকৃত ৰূপ ধাৰণ কৰা দেখা যায়৷\nবীজাণুজাত আৰথ্ৰাইটিছ ৰোগ হঠাতে আৰম্ভ হয়৷ আঁঠুটো উখহি উঠে,ৰঙা পৰে আৰু ইয়াৰ লগতে অসহ্য বিষ হয়৷ অতিমাত্ৰা জ্বৰ উঠাটো এনে ৰোগৰ লক্ষণ৷ আঁঠুত আঘাত পোৱাৰ পাছত যদি হাড়ত কোনো ধৰণৰ আঘাতৰ চিন নাথাকে,অথচ আঁঠুৰ বিষ লাহে লাহে হৈ থাকে,তেতিয়াহ'লে ই আঁঠুৰ ভিতৰত লিগামেণ্ট বা মিনিস্কাছ ছিঙি থকাৰ বাবে হ'ব পাৰে৷\nৰোগ নিৰ্ণয়ৰ উপায়\nআঁঠুৰ বিষ আৰু আঁঠু ফুলি থকা দেখিলে চিকিৎসকে তলত উল্লেখ কৰা ৰোগ নিৰ্ণয়ৰ উপায়বোৰ প্ৰয়োগ কৰে -\nএক্সৰে : আঁঠুৰ এক্সৰে কৰিলে অস্থিবাত আৰু গ্ৰন্থি বাতত হোৱা হাড়ৰ পৰিবৰ্তনবোৰ ধৰা পৰে৷ তদুপৰি আঘাতপ্ৰাপ্ত হ'লে হাড়ৰ আঘাত এক্সৰেত ভালদৰে দেখা পোৱা যায়৷\nএম আৰ আই (M.R.I.): লিগামেণ্ট বা মিনিস্কাছৰ আঘাত এম আৰ আইত খুব ভালদৰে ধৰা পৰে৷\nআৰৰ্থ্ৰ'স্কপি (Arthroscopy):এটা সৰু ফুটা কৰি আঁঠুৰ ভিতৰলৈ সৰু আৰু দীঘল যন্ত্ৰ এটা সুমুৱাই দি গাঁঠিৰ ভিতৰখন ভালদৰে চাব পাৰি৷ আনকি লিগামেণ্ট বা মিনিস্কাছৰ আঘাত মেৰামতি কৰিব পাৰি৷\nবিষৰ ধৰণ আৰু ৰোগৰ অৱস্থা অনুযায়ী চিকিৎসকে চিকিৎসা পদ্ধতি প্ৰয়োগ কৰে৷\nবিষ উপষমকাৰীদৰব : আঁঠু উখহি থকা আৰু অসহ্য বিষ হোৱা দেখিলে ৰোগীক খোজ কঢ়া বন্ধ কৰি বিচনাত শুই থাকিবলৈ কোৱা হয়৷ লগতে বিষ নিৰাময় কৰিবলৈ আৰু উখহা কমাবলৈ Ibuprufen Aceclofenac Diclofenac আদি দৰব ব্যৱহাৰ কৰা হয়৷\nআঁঠুৰ মাংসপেশী সবলীকৰণ ব্যায়াম :বিষৰ কিছু উপশম হোৱাৰ পাছত উৰুৰ মাংসপেশী সবল কৰিবলৈ ব্যায়াম কৰিবলৈ দিয়া হয়৷ এই ব্যায়াম কৰিবলৈ হ'লে বিছনাত বহি লৈ ভৰি দুখন দীঘলকৈ মেলি লব লাগে৷ এখন বিছনাৰ চাদৰ বা তেনে ধৰণৰ কাপোৰ কেইবাভাঁজো কৰি আঁঠু দুটাৰ তলত দি ল'ব লাগে৷ তাৱ পাছত আঁঠু দুটা টান কৰি আঁঠুৰ তলৰ কাপোৰখনত জোৰকৈ হেঁচা দিব লাগে৷ পাঁচ ছেকেণ্ডমান সময় টান কৰি ৰাখি লাহে লাহে ঢিলা কৰি দিব লাগে৷ এনে ধৰণে কমেও এশবাৰ টান-ঢিলা কৰি দিব লাগে৷ দিনত দুই-তিনিবাৰ এনে ধৰণে ব্যায়াম কৰিলে বিষৰ উপশম হোৱাৰ উপৰিও উখহাও ভালেখিনি কমি যায়৷ এই সময়ত নানা ধৰণৰ বিষ উপশমকাৰী মলমো আঁঠুত মালিচ কৰিব পাৰি৷\nনি-কেপ' (Knee Cap):বিষ আৰু উখহি থকা অৱস্থাত আঁঠুৰ ওপৰত এটা ক্ৰেপ বেণ্ডেজ বা 'নি-কেপ' (Knee Cap) মাৰি ল'লে খোজ কাঢ়িবলৈ সুবিধা হয়৷\nবৈদ্যুতিক সেক : নানাধৰণৰ যন্ত্ৰৰে (যেনে-Short Wave Diathermy,Ultrasonic Therapy আদি) বৈদ্যুতিক সেক দিলেও বিষৰ উপশম হোৱাৰ উপৰিও আঁঠুৰ জড়তা নোহোৱা হয় আৰু গাঁঠিৰ লৰচৰ কৰাৰ ধৰণৰো উন্নতি হয়৷\nআঁঠুৰ গাঁঠিত কৰ্টিছন বেজি : আঁঠুৰ ভিতৰত কৰ্টিছন (Cortison) বেজি দিব পাৰি৷ এই বেজি ল'বলৈ ৰোগীয়ে চিকিৎসালয়ত থকাৰ প্ৰয়োজন নাই৷ বহি:বিভাগতে এনে বেজি ল'ব পৰা যায়৷ অভিজ্ঞ চিকিৎসকে ভালদৰে দিলে এই বেজিয়ে অতি সোনকালে বিষ উপশম কৰে৷\nগ্ৰন্থিবাতত (Rheumatoid Arthritis) যিহেতু প্ৰথমে ছাইন'ভিয়েল মেমব্ৰেন নামৰ ঢাকনিখন আক্ৰান্ত হয়,প্ৰথম অৱস্থাতে এই ঢাকনিখন অস্ত্ৰোপচাৰ কৰি কাটি উলিয়াই দিব পাৰিলে এই ৰোগ বৃদ্ধি হোৱাৰপৰা ৰক্ষা কৰিব পাৰি৷ পিছে এই ৰোগত ভাল ফলাফল পাবলৈ হ'লে অন্য গাঁঠি আক্ৰান্ত হ'ব নালাগিব৷\nঅস্থিবাতত (Osteo Arthritis)ভোগা ৰোগীয়ে অইন সকলো ধৰণৰ চিকিৎসা কৰাৰ পাছতো যদি বিষৰপৰা নিস্তাৰ নাপায়,তেতিয়া হ'লে আঁঠুৰ বেমাৰী হাড়ৰ মূৰকেইটা কাটি উলিয়াই দি তাৰ ঠাইত ধাতুৰে তৈয়াৰী গাঁঠি বহুৱাই দিব পাৰি (Total Knee Replacement)৷ এই অস্ত্ৰোপচাৰে এতিয়া যথেষ্ট জনপ্ৰিয়তা অৰ্জন কৰিছে৷ পিছে বেছি বয়সিয়াল লোকেহে অইন সকলো চিকিৎসা কৰাৰ পাছতো বিষ নকমিলে এই অস্ত্ৰোপচাৰ কৰা উচিত৷\nবীজাণুজনিত আৰথ্ৰাইটিছত যদি গাঁঠিৰ ভিতৰত পূঁজ জমা হয়,অস্ত্ৰোপচাৰ কৰি পূঁজ অতি সোনকালে উলিয়াই দিব লাগে৷ বেছিদিন পূঁজ ভিতৰত থাকিলে গোটেই গাঁঠিটো নষ্ট কৰি পেলাব৷\nআঘাতপ্ৰাপ্ত আঁঠুত লিগামেণ্ট ছিগি গ'লে ইয়াক মেৰামতি কৰিবলৈ অস্ত্ৰোপচাৰ কৰা হয়৷ মিনিস্কাছ ফাটি গ'লে ইয়াক কাটি উলিয়াই দিবলৈও অস্ত্ৰোপচাৰ কৰিবলগীয়া হয়৷ অৱশ্যে এইবোৰ অস্ত্ৰোপচাৰ আজিকালি আৰথ্ৰ'স্কপিৰদ্বাৰাও কৰিব পাৰি৷\nIllustration of Knee Anatomy (side view).\nডা° ভূপেন্দ্ৰ প্ৰসাদ শৰ্মা (১৬ - ৩০ নৱেম্বৰ ২০১৩). "আঁঠুৰ বিষ". প্ৰান্তিক খণ্ড ৩২শ বছৰ (২৪শ সংখ্যা): পৃষ্ঠা ২৩ - ২৪.


হিমা দাসৰ এথলেটিকছ কেৰিয়াৰ সংকটত ! - Gana Adhikar\nHome / ক্ৰীড়া / হিমা দাসৰ এথলেটিকছ কেৰিয়াৰ সংকটত !\nMay 10, 2019\tক্ৰীড়া, ৰাষ্ট্ৰীয়-আন্তঃৰাষ্ট্ৰীয় 292 Views\nডিজিটেল সংবাদ, গুৱাহাটীঃ ২০ বছৰ অনূৰ্ধ্বৰ বিশ্ব এথলেটিকছ চেম্পিয়নশ্বিপত স্বৰ্ণ আৰু তাৰ পাছত এছিয়ান গেমছত ৰূপৰ পদক অৰ্জনেৰে এথলেটিকছ জগতত চাঞ্চল্যৰ সৃষ্টি কৰা অসম কন্যা হিমা দাসৰ এথলেটিকছ কেৰিয়াৰ এতিয়া সংকটত।বিভিন্ন আন্তঃৰাষ্ট্ৰীয় প্ৰতিযোগিতাত দেশৰ নাম উজলোৱা হিমা আঘাতৰ সমস্যাৰে ভাৰাক্ৰান্ত। শেহতীয়াকৈ দোহাত অনুষ্ঠিত এছিয়ান এথলেটিকছ চেম্পিয়নশ্বিপৰ ৪০০ মিটাৰ দৌৰৰ মাজতে আঘাতপ্ৰাপ্ত হৈছিল হিমা। সেই আঘাতে এতিয়া বাধাৰ প্ৰাচীৰ হৈ থিয় দিছে হিমাৰ সন্মুখত। অহা ১৩ মে’ৰ পৰা জাপানৰ য়ক’হামাত অনুষ্ঠিত হ’বলগীয়া ৱৰ্ল্ড ৰিলেত হিমাৰ অংশগ্ৰহণ অনিশ্চয়তাত। আঘাতৰ সমস্যাৰে জুৰুলা হিমাক সম্পূৰ্ণ সুস্থ হৈ উঠিবলৈ আৰু কিছ সময়ৰ প্ৰয়োজন হ’ব বুলি ইতিমধ্যে এক সূত্ৰই প্ৰকাশ কৰিছে।\nউল্লেখ্য যে হিমাই পিঠিৰ বিষৰ পৰা কিছু পৰিমানে উপশম পোৱাত অহা সোমবাৰৰ পৰা আৰম্ভ হ’বলগীয়া প্ৰতিযোগিতাখনৰ বাবে নিজকে প্ৰস্তুত কৰি তুলিবলৈ পুনৰ ৫ মে’ৰ পৰা অনুশীলন আৰম্ভ কৰিছিল। কিন্তু এতিয়াও প্ৰতিযোগিতাখনত তেওঁৰ অংশগ্ৰহণ নিশ্চিত হোৱা নাই। ‘এইটো সপ্তাহৰ আৰম্ভণিৰ পৰা হিমা দাসে ৱৰ্ড ৰিলেত অংশ ল’বলগীয়া দলৰ সৈতে অনুশীলন আৰম্ভ কৰিছিল। সম্পূৰ্ণ সুস্থ হৈ উঠিবলৈ তেওঁক কিছু পৰিমাণে ব্যায়াম আৰু কিছু সময়ৰ আৰামৰ প্ৰয়োজন। আমি তেওঁৰ ওপৰত অতি সূক্ষ্ম দৃষ্টি ৰাখিছো’। হিমাৰ আঘাত সম্পৰ্কত এইদৰে কয় ৰাষ্ট্ৰীয় উপ মুখ্য প্ৰশিক্ষক ৰাধাকৃষ্ণন নায়াৰে। যদিহে হিমাই জাপানত অনুষ্ঠিত হ’বলগীয়া আগন্তুক ৱৰ্ল্ড ৰিলেত দৌৰিব নোৱাৰাটো নিশ্চিত হয় তেন্তে এথলীটগৰাকী তথা টিম মেনেজমেণ্টৰ বাবে এয়া এক চিন্তনীয় বিষয় হৈ পৰিব। কিয়নো সন্মুখত কেইবাখনো আন্তঃৰাষ্ট্ৰীয় প্ৰতিযোগিতা। লগতে অহা বৰ্ষত অনুষ্ঠিত হ’ব অলিম্পিক গেমছ। সেয়ে হিমা সম্পূৰ্ণ সুস্থ হৈ উঠাতো দেশৰ বাবে প্ৰয়োজনীয়।\nপূৰ্বৱৰ্তী হোজাইত চি পি আই (এম)ৰ বিক্ষোভ\nপৰৱৰ্তী ডিটেনচন কেম্পৰ কাৰাবন্দী সকলক লৈ উচ্চতম ন্যায়ালয়ৰ গুৰুত্বপূৰ্ণ ৰায়দান